ރާސްތާ2ފުރަތަމަ ބައި – Esfiya\nކާރު ގޮސް ގޭ އެތެރޭގައި މަޑުކުރުމާއެކު މާނީއާ އާރާޝް ފޭބިއެވެ. ޔޫސުފްއަށް ނިދިފައި އޮތުމާއެކު އާރާޝް ޔޫސުފް އުރާލިއެވެ. އެއް އަތުން ޔޫސުފް ގައިގައި ބާރަށް ހިފަހައްޓައިގެން އަނެއް އަތް މާނީއަށް ދިއްކޮށްލިއެވެ. ފުޅާ ހިނިތުންވުމަކާއެކު މާނީ އާރާޝް އަތުގައި ހިފައިގެން ކާރުން ފޭބިއެވެ.\nއަފްރާއާއި އިޝްމާ މާނީމެންގެ އެޕާޓްމެންޓް ތައްޔާރުކުރުމުގައި އަވަދިނެތި އުޅެމުން ދިޔައެވެ. ޒިވާއާއި އަޝްވާ އެދެމީހުންނަށް އަތްގާތް ކޮށްދޭން އުޅުނެވެ. އަލައިކާއާއި ޔާޒްވެސް ގޭތެރޭގައި ދުވެ ދުވެފައި އުޅުނެވެ. އަފްރީން ސޯފާގައި އިނީ އެދެކުދިން އުޅޭ ނޫޅޭ ގޮތް ބަލާށެވެ.\nގޭގެ ބެލް ޖެހުމާއެކު ޒިވާއާއި އަޝްވާ އެންމެންނަށްވުރެ ކުރިން ދުވެފައި ގޮސް ދޮރު ހުޅުވިއެވެ. އާރާޝް ފެނުމާއެކު ދޮންބޭއޭ ކިޔާ ކުޑަކޮށް ހަޅޭއްލަވާލައިފައި ދެކުދިން އާރާޝް ގައިގައި ބައްދާލިއެވެ.\nމާނީ އެތެރެއަށް ވަން ގޮތަށް ޔޫސުފް ކޮޓަރިއަށް ލިއެވެ. އަލައިކާއާއި ޔާޒް މާނީމެންނަށް މާބޮޑު ސަމާލުކަމެއް ނުދީ ކުޅެން ތިއްބެވެ. ޒިވާއާއި އަޝްވާ އާރާޝް ގާތުން ދުރަށް ނުދެއެވެ. އާރާޝް ސައިބޯން އިށީންނުމުން އާރާޝް ދެފަރާތުގައި ހުރި ދެގޮނޑީގައި ޒިވާއާއި އަޝްވާ އިށީނެވެ. “ދޮންތާ ކޮބާ ނާޔާއާއި ދޮންބެއާ؟” މާއިޒްއާއި ނަވްޔާ ފެންނަން ނެތުމުން މާނީ އެހިއެވެ. “ނާޔާވީ ވެޑިންއަކަށް ކުއްޖަކު ރެޑީ ކުރަން ގޮސް. ނުންނުއާ ދޮންބެއަށް މިރޭ ޕާޓީއަކަށް ދެވޭނެތަ؟ ޕްލީޒް” އިޝްމާ އެހާ ލޯބިން އެހުމުން އާރާޝްއާއި މާނީ އެއްބަސް ވިއެވެ. ދެމީހުން ކުޑަ ގޮތަކަށް ކައިލައިގެން ކޮޓަރިއަށް ވަނީ ޕާޓީއަށް ދާން ތައްޔާރުވާށެވެ.\nރާއްޖެ އައިސް އެއް ހަފްތާ ވެގެން ދިޔައިރުވެސް ޔޫސުފް ރަނގަޅަށް ރާއްޖޭގެ މާހައުލަށް ނުހޭނެއެވެ. މާނީ ނޫނީ އާރާޝް ޖެހެނީ އަބަދުހެން ޔޫސުފް އުރައިގެން ގެންގުޅޭށެވެ. ޒިވާއާއި އަޝްވާ ޔޫސުފް އުރަން ހުންނަނީ ފައި ނެގިނެގިއެވެ. އެކުއްޖާ ލޯބިކަމުން ބައެއް ފަހަރު ކެއް ނުކުރެވިގެން އަޝްވާ އަތް ޖައްސާލިއަސް ރޮއެ ގަނެއެވެ. މީހުން ތިއްބެއްޖެޔާ ޔޫސުފް އަނގައިން އަޑެއްވެސް ބޭރުކޮށްނުލައެވެ. ޔޫސުފް ހޭލާ އުޅޭ ވަގުތެއް ވެއްޖެޔާ އެކުއްޖާއަށް ނުފެންނަ ހިސާބަށް މާނީ ފިޔަވަޅެއް އަޅާލިއަސް ރޮވެއެވެ.\nމާނީމެން ގެއަށް ދާންވެގެން އިސްރާ އައިރާ ރީތި ކުރިއެވެ. އައިރާ އެންމެ އިރުކޮޅަކުވެސް އަނގަ ހުއްޓާ ނުލައެވެ. ރަވަބޮއްޔެކޭވެސް ތަފާތެއް ނެތެވެ. އައިރާ ދެއްކި ހުރިހާ ވާހަކައެއް އަޑުއަހަން ހެވިފައި އިސްރާ އިނެވެ. އައިރާ ތައްޔާރު ކޮށްފައި އިސްރާ ތައްޔާރުވިއެވެ. ތައްޔާރުވެ ނިމިގެން އަހުސަމްއަށް މެސެޖަކުން އަންގާލިއެވެ.\nދުވަސްތަކަކަށް ފަހު ހުރިހާ އެކުވެރިން އެކީ ބައްދަލުވުމުން މުޅި ގޭތެރޭގައި ވަނީ އަޑުގަދަކޮށްލާފައެވެ. ކުދިން އެކަނި ކުޅެން ދޫކޮށްފައި މާނިމެން ސޯފާގައި ތިއްބެވެ. ނަސީބަކުން ޔޫސުފްވެސް ޔާޒްއާއި އެއްކޮށް ރުޅި ނުދައްކާ ކުޅެން ދިޔައެވެ.\nމޭޒު ދޮށުގައި ސައިބޯން އަށް ޒުވާނުން ތިބިއިރު ތަފާތު އެކި ވާހަކަތައް ދެކެވެމުން ދިޔައެވެ. އާރާޝް، އަހުސްމް، އަކްމަލް އަދި މާއިޒް އެމީހުންގެ ކުރީގެ ކުލަބްތައް ދޫކޮށް އަލުން އަނބުރާ ރާއްޖޭގެ ކްލަބްތަކާ ވަނީ ގުޅިފައެވެ. ކުޑައިރުއްސުރެ ދެކެމުން އައި ހުވަފެން ތަކުގައި އެޒުވާނުންވަނީ ކުލަ ޖައްސާފައެވެ. ދިރިއުޅުމުގައި ދިމާވި ގޮންޖެހުންތަކާ ކެރި ތިބެ ވަނީ ކުރިމަތި ލާފައެވެ. ދުނިޔޭގެ ފެންވަރުގެ ކުޅުންތެރިންނާ ވަނީ ވެފައެވެ. އެއިން ކުއްޖެއްގެ ނަން ބުނުމުން އެއީ ކޮން ބައެއްކަން ނޭންގޭ މީހަކު ދުނީޔޭންވެސް މަދުވާނެއެވެ. އާރާޝްއާއި އަކްމަލް ވަނީ ސްޕެއިން ރައްޔިތުންގެ ހިތްތަކުން ޖާގަ ހޯދާފައެވެ. ރިއަލް މެޑްރިޑްގައި ހޭދަކުރި ދުވަސްތަކުގައި އެޓީމަށް ގިނަ ގުނަ ކާމިޔާބީތަށް ހޯދާފިފައެވެ. ތިން ލަލީގާއާއި ދެޗެމްޕިއަންސް ލީގް އަދި ޑޮމެސްޓިކް އާއި އިންޓަނޭޝަނަލް ޓްރެބްލް ހޯދުމުގައި ބޮޑު ދައުރެއް އަދާކުރިއެވެ. އަހުސަމް ފްރާންސްގެ ޕީއެސްޖީގައި ކާމިޔާބު ސީޒަންތަކެއް ހޭދަކުރިއެވެ. ދުނިޔޭގެ އެންމެ މަޝްހޫރްކަން ހޯދާފައިވާ ބްރެޒިލްގެ ތަރި ނޭމާއާއި ފްރާންސްގެ އެމްބާޕޭމެންނާ އެކީ ކުޅެ އަހުސަމް ވަނީ އޭނާގެ ހުނަރު ދައްކާފައެވެ. މާއިޒް އޭނާ ކުޅުނު ދެ ކުލަބް ކަމަށްވާ އިޓަލީގެ ރޯމާއާއި އިނގެރޭސި ވިލާތުގެ ލިވާޕޫލްގައި މޮޅު ކުޅުމެއް ދެއްކިއެވެ. ރޯމާގައި ހުއްޓާ ލިވަޕޫލުން މާއިޒް ގަތުމަށް ނުވަދިހަ މިލިއަން ޕައުންޑް ހޭދަކުރިއެވެ. ދުނިޔޭގެ އެންމެ އަގު ބޮޑު ޑިފެންޑަރުގެ ގޮތުގައި ލިވަޕޫލަށް ކުޅުނު ފުރަތަމަ ސީޒަންގައި މާއިޒްވަނީ ޕްރިމިއާރ ލީގްގެ މޮޅު ކުޅުންތެރިޔާގެ މަގާމު ހޯދާފައެވެ. އަދި އެތައް އަހަރެއްް ފަހުން ބެލޮންޑިއޯ އެވޯޑް ހޯދި ފުރަތަމަ ޑިފެންޑަރަށް މާއިޒް ވެގެން ދިޔައެވެ. އެހުރިހާ ކާމިޔާބީ ތަކަކަށް ފަހު ހަތަރު ޒުވާނުންވެސް ބޭނުންވީ އެނބުރި އަމިއްލަ ފަސްގަނޑަށް އަންނާށެވެ. ދިވެހި ރާއްޖޭގެ ފުޓުބޯޅަވެސް ވަނީ ކުރިއަރާފައެވެ. ވޯލްޑް ކަޕް ކާމިޔާބު ކުރުމާއެކު ފީފާއިންނާ އޭއެފްސީއިންވެސް ވަނީ ރާއްޖޭގެ ފުޓުބޯޅަ ތަރައްޤީ ކުރުމަށް އެހީވެދީފައެވެ. ކޮންމެ އަތޮޅެއްގެ އެއް ފަޅުރަށް ވަނީ ފުޓުބޯޅަ ކުރިއެރުވުމަށް ތަރައްގީކޮށް އެންމެ ކައިރީ އޮންނަ މީހުން ދިރިއުޅޭ ރަށަކާ ބްރިޖަކުން ގުޅުވާލެވިފައެވެ. ކޮންމެ އަތޮޅަކުން މަދުވެގެން އެއް ޓީމު ލީގުގައި ކުޅެއެވެ. ކޮންމެ ޓީމަކަށް އަމިއްލަ ދަނޑަކާ ޕްރެކްޓިސް ދަނޑެށް ޚާއްސަ ކުރެވިފައިވެއެވެ. ހޯމް އެންޑް އަވޭ އުސޫލުން ލީގު މެޗުތައް ކުޅެވިގެން ދެއެވެ. އަދި ދުނިޔޭގެ އެކި ކަންކޮޅުތަކުން ކުޅުންތެރި ޓީމުތަކަށް ގެނެއެވެ. އާރާޝްމެން ބަދަލުވި ޓްރާންސްފައިގައި ބޮޑު އަގު ދީފައި ޗެލްސީގެ ތަރި މޭސަން މައުންޓް ވަނީ ރާއްޖޭގެ އެންމެ ކާމިޔާބު އެއް ކްލަބްކަމަށްވާ ނިއު ރޭޑިއަންޓް ސްޕޯޓްސް ކްލަބަށް ގެނެސްފައެވެ. އޭޝިއާގެ ޗެމްޕިއަންސް ލީގްވެސް އެންމެ ފަހުން ކާމިޔާބުކޮށްފައިވަނީ ރާއްޖޭ ޓީމެކެވެ.\n“އަހަރެން ހާދަ ހިތްހަމަ ޖެހެއޭ ރާއްޖެ އާދެވުނީމަ. މަންމަ ގާތަށް އެކޮޅުގަ އުޅޭއިރު ބްރޭކްތަކަށް އަޔަސް މިހެން އެއްކޮށް އާދެވުނީމަ ބުނެދޭން ނޭންގޭ ހިތްހަމަ ޖެހުމެއް ލިބޭ” އަމިއްލަ ވަޒަނަނަށް އެނބުރި އާދެވުމުގެ ހިތްހަމަޖެހުން އާރާޝް އެކުވެރިންނާ ހީއްސާކުރިއެވެ. އާރާޝްއެކޭ އެއް ފަދައިން ދެން ތިބި ކުދިންވެސް ތިބީ ހިތްހަމަ ޖެހިފައެވެ. “އެކަމު ދެން މަގުމައްޗަށް ނުކުންނައިރު ވަރަށް އުނދަގޫވާނެ. މިކޮޅުގަ އިންނާނެ މައްސަލައަކީ އެއީ. މިހުރިހާ ދުވަހުވެސް މަޑުކޮށްގެން ހުރީ އެހެންވެގެން” ކުރިމަތީގައި ހުރި ކޮފީ ތަށިން ކޯވަރެއް ބޮމުން އާރާޝް ބުންޏެވެ. ފިރިހެން ވެރިން ގާތު ސިޓިންރޫމްގައި ކުދިން ބަލަން މަޑުކުރުމަށް ބުނެފައި މާނީ ތިން އަންހެން ކުދިން ގޮވައިގެން ކޮޓަރިއަށް ދިޔައެވެ. ކޮޓަރިއަށް ވަން ގޮތަށް މާނީ އެނދުމައްޗަށް ވެއްޓިގަންނަމުން ބޮލުގައި އަޅާފައި އިން ބުރުގާ ނެގިއެވެ.\n“އައި މިސް އަވާރ ޓީންއޭޖް” އަނގައިން އަޑެއް ލައްވާލަމުން މާނީ ބުންޏެވެ. “ޔޭސް” ހުރިހާ އަކުރުތަކަށް ދަމާލަމުން ދެން ތިބި ތިން ކުދިން ބުންޏެވެ. އަނެއް ތިން ކުދިން ދެފައި ވައްކޮށްގެން އެނދަށް އަރާ ތިއްބި ގޮތުން އެކުދިން ހީވަނީވެސް ފުރާވަރުގެ ކުދިންހެންނެވެ. ފުރާވަރު ދުވަސްވަރުގެ މަޖާ ވާހަކަތައް ދައްކަމުން ހަތަރު ކުދިން ހުނެވެ. ކުއްލިއަކަށް އެއްޗެއް މަތިން ހަނދާންވުމާއެކު މާނީ އެނދުން ތެދުވިއެވެ. ދުވެލާފައި ގޮސް އަލަމާރިން ކުޑަ ޕެންޑްރައިވްއެއް ނެގިއެވެ. އެއަށްފަހު ކޮޓަރީގެ އެއް ފަރާތުގައި ބައިންދައިފާ އިން ލެޕް ޓޮޕް ހިފައިގެން ކޮޓަރިން ނުކުތެވެ. އަދި އަތުން އައުމަށް އަނެއް ތިން ކުދިންނަށް އިޝާރަތް ކުރިއެވެ. އެކަކު އަނެކަކަށް ބަލާލުމަށްފަހު އެތިން ކުދިންވެސް އެނދުން ފައިބައިގެން މާނީ ފަހަތުން ނުކުތެވެ.\nލެޕްޓޮޕް ހިފައިގެން ނުކުތް މާނީއަށް އާރާޝްމެންގެ ސަމާލުކަން ލިބުނެވެ. މާނީ ކުޑަކޮށް ދުވެލާފައި ގޮސް ސޯފާ ކުރިމަތީ އިން ކުޑަ މޭޒުމަތީ ލެޕްޓޮޕް ބެހެއްޓިއެވެ. އެންމެން ފާޑަކަށް ބަލަގައްޓައިގެން ތިއްބައި މާނީ ގޮސް ލެޕްޓޮޕް ޕްރޮޖެކްޓަރާރ ގުލާފައި މުޅި ސިޓިން ރޫމް އެއްކޮށް އަނދިރިކޮށްލިއެވެ.\nމާނީ ކުރަން އުޅޭކަމެއް ބަލާލުމުގެ ނިޔަތުގައި ދެން ތިބި ކުދިން ސްކްރީން ފެންނާނެހެން ސޯފާގައި އިށީނެވެ. މާއިޒް ދެތިން ފަހަރު މާނީއާ ސުވާލު ކުރުމުންވެސް މާނީ ޖަވާބެއް ނުދިނެވެ. އަތުގެ އިޝާރާތުން މަޑުކޮށްލާށޭ ބުނުމަށްފަހު އޭނާ ކުރަން އުޅޭ ކަންތަކައިގެން ކުރިއަށް ދިޔައެވެ.\nސްކްރީނުން ފެނުނު މަންޒަރުން އިޝްމާއަށް ލަދުން އިސްޖަހާލެވުނެވެ. އަކްމަލްވެސް ރަކިވެގެން އޭނާގެ އިސްތަށިގަނޑު ތެރެއަށް އަތްމަހައިގެން ބޯކަހަން ފެށިއެވެ. ދެޒުވާނުންގެ މޫނު މަތީގައިވެސް ރަކި ހިނިތުންވުމެއް ވިއެވެ. މާނީއާއި ނަވްޔާ އަދި އިސްރާ އޯއޭ ކިޔާ ކުޑަކޮށް ހަޅޭއްލަވައިގަތެވެ. ސްކްރީނުން ފެންނަމުން ދިޔައީ އަކްމަލް އިޝްމާއަށް ލޯބި ހުށަހެޅިދުވަހުގެ މަންޒަރުތަކެެވެ. އެދުވަހުގެ ފޮޓޯތައް ޕެންއަކަށް އަޅައި މާނީ ވަނީ ރައްކާކޮށްފައެވެ. އެކި ދުވަސްމަތިން ނަގާފައި ހުރި ފޮޓޯތައް މާނީ އަޅުވަމުން ދިޔައެވެ. ފުރާވަރު ދުވަސްވަރު ނަގާފައި ހުރި ފޮޓޯތައް ފެނުމުން ހުރިހާ ކުދިންވެސް ލަދުގަތެވެ. ނަގާފައި ހުރި ފޮޓޯތަކަށް ފާޑުކިޔަމުން ދިޔައެވެ. އަލައިކާއާއި އައި އައިރާ ސިޓިންރޫމަށް އައި ވަގުތު ސްކްރީނުން ފެންނަން ހުރީ އިސްރާއާއި އަހުސަމް ކައިވެނި ކުރި ދުވަހު ނަގާފައި ހުރި ފޮޓޮއެކެވެ. އައިރާ އަނގަޔަށް ގޮތެއް ހަދާލަމުން އެއް ފަހަރު އިސްރާއަށް އަނެއް ފަހަރު އަހުސަމްއަށް ބަލާލިއެވެ. “އައިރާ މަންމިއާއި ޑެޑީ އެތިބީ” މާނީ މަޖާވެފައި ބުންޏެވެ. އިސްރާ މާނީއާ ދިމާއަށް ލޯއަޅާލިއެވެ. އައިރާ ހެމުން ކުރިންވެސް ތިބި ތަނަށް ދާން ދުއްވައިގަތެވެ. “ދޮންތީ ކޮއްކޮގެ މަންމިއާއި ބައްޕިގެ ފޮޓޮއެއްވެސް ދައްކަބަ” މާނީ ގާތަށް ގޮސް ތުންކޮޅު އޫކޮށްލަމުން އަލައިކާ ބުންޏެވެ. ހިނިތުންވެލުމަށްފަހު މާނީ އިޝްމާއާއި އަކްމަލް ލަންޑަންގައި ނަގާފައި ހުރި ފޮޓޮއެއް ދެއްކިއެވެ. އަލައިކާ ލޯބި ހިނިގަނޑެއް ޖަހާލުމަށްފަހު ދުއްވައިގަތެވެ. އިރުކޮޅަކުން ޔާޒްވެސް ޔޫސުފް ގޮވައިގެން އައެވެ. ޔާޒް އެދުނީ މާއިޒްއާއި ނަވްޔާގެ ފޮޓޮއެއް ދައްކާށެވެ. ޔާޒް ބުނާއިރަށް މާނީ ނަވްޔާއާއި މާއިޒްގެ ފޮޓޯ އެޅުވިއެވެ. ފޮޓޯ ފެނިގެން ޔާޒް މާބާރަށް ހޭންފެށުމުން ޔޫސުފް ރޮއެގަތެވެ. އާރާޝް އިންތަނުން ތެދުވެފައި ނިކަން އަވަހަށް ޔޫސުފް އުރާލިއެވެ. “ސަހާދެއް މީވާ ވަަރައްގެ ކުއްޖެއް” މާނީ ދެފަރާތަށް ބޯހޫރާލިއެވެ. ޔޫސުފް ހަމަޖެހުމާއެކު މާނީ ގޮސް އަލައިކާއާއި އައިރާ ގެނައެވެ. ދެން އެކުދިން އެންމެ ތުއްތު އިރުގެ ފޮޓޯތައް އަޅުވަންފެށިއެވެ. ޔޫސުފް ރޮއެގަނެފާނެތީ ދެން ތިބި ކުދިންނަށް ބާރަށް ހޭކަށެއް ނުކެރެއެވެ. އަނގަމަތީގައި އަތް އަޅައިގެން ތިބެ ހެމުން ދިޔައެވެ. ޔޫސުފްވެސް އޭނާގެ ކުޑައިރުގެ ފޮޓޯތައް ފެނުމުން ހުނެވެ. އާރާޝް ކަންފަތް ދޮށުގައި ސިއްރުން ކޮންމެވެސް ބުނެފައި ލޯބިކޮށް ހީލިއެވެ.\nއެންމެން އެކީ ފޮޓޯތައް ބަލަން ތިއްބައި ޒިވާއާއި އަޝްވާވެސް އެބަޔަށް އައެވެ. އަޝްވާއާއި ޒިވާވެސް ނުހަނު ގަޔާވެފައި ފޮޓޯތައް ބަލަން ފެށިއެވެ. މާނީއާއި އާރާޝް ވެގެން އަޝްވާ ކުޑައިރު އަނގަ ގޮއްވައި ވީޑީއޯއެއް މާނީ އެޅުވުމާއެކު އަޝްވާ ތުން ދަމާލިއެވެ. އަދި ދޮންބެއާ ދޮންތި ވަރަށް ގޯހޭ ކިޔާ ސޯފާގައި އޮތް ކުޝަންއެއް ނަގައި އާރާޝް ގައިގައި ޖެހިއެވެ. ޒިވާގެ އެކަހަލަ ވީޑިއޯއެއް ނެތުމުން ޒިވާ މައްސަލަ ޖެއްސިއެވެ.\nރޭގަނޑު ކައިގެން އެންމެން އެގެއިން ދިޔައިރު ނުވައެއް ޖަހާ ބޮޑުވެއްޖެއެވެ. މާނީ ޔޫސުފް ރީތިކޮށްގެން ނިންދަވައިފާ ނުކުތްއިރު އާރާޝް އޮތީ ފުޓުބޯޅަ މެޗެއް ބަލަން ސޯފާގައި އޮށޯވެލައިގެންނެވެ. އާރާޝްއަށް ސަމާލުކަން ނުދީ މާނީ ގޭތެރެ ރީތިކުރިއެވެ. މާނީގެ ހަރަކާތްތައް ބަލަން ސޯފާގައި އޮތް އާރާޝްގެ މޫނު މަތީގައި ލާނެއް ހިނިތުންވުމެއް ހުއްޓެވެ. މާނީއަށް ނޭންގޭނެހެން ސިއްރުން ސޯފާއިން ތެދުވެ އާރާޝް ގޮސް މާނީގެ އުނގަނޑުގައި ހިފައި އުފުލާލިއެވެ. ތޫލި އަޑަކުން ހަޅޭއްލަވައި ގަންނަމުން މާނީ އާރާޝްގެ މޭމަތީގައި ދެއަތުން ތަޅައިގަތެވެ. “އާރާޝް. ދެން ދޫކުރޭ” “ޕިސް. ނުކުރާނަން” އާރާޝް ވެސް ހަމަ އެރާގުގައި ބުންޏެވެ.\nއަފްރާ ޔޫސުފް ގާތު ބަހައްޓާފައި އާރާޝްއާއި މާނީ ބޭރަށް ދިޔައެވެ. ދެޒުވާނުން ހެލްމެޓް އަޅައިގެން ތިބުނުން އާންމުންނަށް އެހާ ބޮޑަށް އެދެޒުވާނުން އަޅައެެއްނުގަނެއެވެ. އެންމެ ބާރު ސްޕީޑުގައި އާރާޝް ބްރިޖްމަތީގައި ސައިކަލު ދުއްވާފައި ދިޔައެވެ. މާނީ ދެލޯ މަރާ ތަގުޅިކޮށްގެން އާރާޝް ގައިގައި ބާރަށް ހިފަހައްޓައިގެން އިނެވެ. އާރާޝް ސައިކަލު މަޑުކޮށްލީ މީހުން މަދު ސަރަހައްދެއްގައެވެ. ރޭގަނޑުގެ އެވަގުތުގައި ޒުވާން ދެތިން ކުދިން ފިޔަވާ އިތުރު މީހެއްގެ ހިލަމެއް ނުވެއެވެ. މާނީ އަތުގައި ހިފައިގެން އާރާޝް ގޮސް އިށީނީ ގަހެއް ދޮށުގައި ހަދާފައި އިން ބެންޗެއްގައެވެ.\n“އައި ލަވް ޔޫ ސޯ މަޗް މާނީ. ސަންތިމަރިޔަނބުދެެކެ މިވަރަށް ލޯބިވެވިދާނެކަމަށް އާރާޝް ދުވަހަކުވެސް ހީނުކުރަން. އާރާޝްއަށް ފެނުނު އެންމެ ޔުނީކް ކުއްޖާތީ” އާރާޝް ތައުރީފު ކުރުމާއެކު މާނީގެ ކޯތާފަތަށް ޖަންބު ކުލައެރިއެވެ. ލަދުން އިސްޖަހާލިއިރު ތުންފަތްމަތީގައި ރަކި ހިނިތުންވުމެއް ވިއެވެ. “ލަވް ޔޫ ޓޫ” ކިރިޔާ އާރާޝްއަށް އަޑުއިވޭހާ މަޑުން މާނީ ބުންޏެވެ. ދެޒުވާނުންވެސް އެކީ ވަގުތުކޮޅެއް ހޭދަކޮށްލާފައި ގެއަށް ދިޔައިރު އެގާރަ ޖަހާ ބޮޑުވެއްޖެއެވެ. އޭރު ސޯފާގައި އިން އަފްރާއަށް އިނީ ނިދިފައެވެެ. މާނީ އަފްރާއަށް ގޮވާފައި އާރާޝްެއާއި އޭނާ ގެއަށް އައި ކަމަށް ބުނުމުން އަފްރާ ދިޔައެވެ. މާނީއާއި އާރާޝްވެސް ލަސްނުކޮށް ނިދަން އަވަސްވެގަތެވެ.\nކަޅު ފޮއެ އަނދިރި ރެކެވެ. ވައިބާރުވުމުގެ ސަބަބުން ބިމުގައި ހުރި ގަސްތައް ބިމުން ލުހިގެން ހިނގައިދާނެހެން ހީވަމުން ދިޔައެވެ. ވަޔާ އެތައް މިތަނަށް އެއްޗިހި އުކަމުން ދިޔައެވެ.\nކުޑަ އެނދެއްގައި އޮތް ދެއަހަރާ ބައިގެ ކުޑަ އަންހެން ކުއްޖާ އޮތީ ބިރުން ތުރުތުރު އަޅައެވެ. ގޭގެ ފުރާޅު މައްޗަށް ކޮންމެސް އެއްޗެއް ޖެހޭ އަޑު އިރު އިރުކޮޅާ އިވެމުން ދިޔައެވެ. އެއްވެސް އަލިކަމެއް ނެތް އެ އަނދިރި ކޮޓަރިގަނޑު ތެރޭ އެ މައުސޫމް ތުއްތު ކުއްޖާ އޮތް އިރު އެކުއްޖާއަށް އަޅާލަން އަންނާނެ މީހަކު ހުރިހެނެއް ހިއެއް ނުވެއެވެ. އެތުއްތު ކުއްޖާގެ އަނގައިން މަޑު ގިސްލުމެއްގެ އަޑު އިވެން ފެށިއެވެ. މަޑު މަޑުން މަންމައަށް ގޮވަމުން ދިޔައެވެ. ހިނދަކަށް ފަހު ހިނދެއްގައި އެކުއްޖާގެ އަޑު ގަދަވަމުން ދިޔައެވެ.\nކޮޓަރީގެ ދޮރު ބާރަކަށް ހުޅުވާފައި ފަންސަވީހަކަށް އަހަރުގެ ޒުވާން ފިރިހެނަކު ވަނެވެ. އެއްވެސް ތަރުތީބެއް ނެތް ގޮތަށް އިސްތަށިގަނޑު ހާވާލެވިފައި ހުރިއިރު އެޒުވާނާގެ މޫނު މަތިން ފެންނަނީ ވޭނާ ހިތްދަތިކަމެވެ. ބަލާބެލުމަށް ހީވަނީ ބޮޑު މުސީބާތެއް ދިމާވެގެން އުޅޭހެންނެވެ.\nކޮޓަރީގެ ބޮކި ޖައްސާފައި ދުވެފައި ގޮސް އެނދުގައި އޮތް ތުއްތު ކުއްޖާ ނެގިއެވެ. އެކުއްޖާ މެއާ ލާ ބޮނޑި ކޮށްލަމުން މާފަށް އެދެން ފެށިއެވެ. “ޝްޝްޝް” އެކުއްޖާ މަސަލަސް ކުރަން އެޒުވާނާ ދެކޮޅަށް ހިނގަން ފެށިއެވެ. އެކުއްޖާ މަޑު މަޑުން މަންމާއޭ ބުނުމުން އެޒުވާނާގެ އަނގައިން މަޑު އާހެއްގެ އަޑު ނުކުތެވެ. ދެލޯ ކަރުނުން ފުރެން މާގިނަ ވަގުތެއް ނުނެގިއެވެ. ކުޑަ ކުއްޖާ އިތުރަށް މެއާލާ ބޮނޑިކޮށްލިއެވެ.\nއެކުއްޖާ ގޮވައިގެން ޒުވާނާ ކޮޓަރިން ނިކުމެ ސިޓިން ރޫމަށް ދިއައެވެ. ސިޓިން ރޫމްގައި ދިއްލާފައި ހުރި ނިދާ ބޮކީގެ ފަނޑު އަލި އެތުއްތު ކުއްޖާގެ މޫނަށް އެޅިފައި ހުއްޓެވެ. ނިދިޖެހިފައި އޮތްއިރު އަދިވެސް އެކުއްޖާއަށް ގިސްލެވެމުން ދިޔައެވެ. “އައި އޭމް ސޯ ސޮރީ” އެޒުވާނާގެ ލޮލުން ހިފެހެއްޓުމެއް ނެތި ކަރުނަ ފައިބަމުން ދިޔައެވެ.\n“ޑެޑީ” ނިދިފައި އޮތް ޒުވާނާއަށް ލޯހުޅުވާލެވުނީ ތުއްތު އަތަކުން އޭނާގެ މޫނުގައި ފިރުމާލުމުންނެވެ. ސިޓިންރޫމް ސޯފާގައި ދަރިފުޅު ގޮވައިގެން އޮށޯތްތަނުން އެޒުވާނާއަށްވެސް ނިދުނީއެވެ. ތުއްތު ދަރިފުޅު ޑެޑީއޭ ކިޔާ ގޮވާލުމާއެކު ލޯބިން ހިތް ބަންޑުން ވާން އުޅުނުހެން ހީވިއެވެ. ބޮލަށް ބަރުވެފައި ހުރިއެއް ކަމަކު ޒުވާނާ އޭނާގެ އެންމެ ފުރިހަމަ ހިނިތުންވުން ދަރިފުޅަށް ހަދިޔާ ކުރިއެވެ. ދަރިފުޅު ބިންމަތީގައި ބަހައްޓާފައި އެޒުވާނާ ސޯފާއިން ތެދުވިއެވެ. އެވަގުތު އޭނާ ލައިގެން އިން ސޯޓުގެ ޖީބުން ފޯނު ވެއްޓުނެވެ. ފޯނު ނަގާ ބެލިއިރު ފަންސާހަށް ވުރެ ގިނަ މިސްޑް ކޯލް އެއް ނަންބަރަކުން އައިއްސަ ހުއްޓެވެ. އެއީ ކާކުގެ ނަންބަރެއްކަން އެނގުމާއެކު އެޒުވާނާއަށް ތުއްތު ދަރިފުޅާ ދިމާއަށް ބަލާލެވުނެވެ. އެދަރިފުޅު އޭނާއާ ވަކިވާން އުޅޭކަން ހިތަށް އެރުމާއެކު ހިތްފަޅައިގެން ދާވަރުވިއެވެ.\nކުޑަ ގޮތަކަށް ރީތި ވެގެން އެޒުވާނާ ކޮޓަރިން ނިކުތެވެ. އަތުގައި އޮތް ފޯނު ރިންގް ވާން ފެށުމާއެކު ފޯނު ނަގާ ކަންފަތުގައި ޖަހާލިއެވެ. ދެލޯ މަރާލުމަށްފަހު ފުން ނޭވައެއް ދޫކޮށްލަމުން ވާހަކަ ދެއްކިއެވެ. އެޒުވާނާ ފޯނު ކަނޑާލިތާ ފަނަރަ މިނެޓު ނުވަނީސް ގޭގެ ބެލް ޖެހި އަޑުއިވުނެވެ. ލަސް ހިނގުމެއްގައި ގޮސް އެޒުވާނާ ދޮރު ހުޅުވާލިއެވެ. ދޮރުމަތީގައި ތިބީ އެޒުވާނާއާ ދާދި އެއްވަރުގެ އަންހެނަކާ ފިރިހެނެކެވެ. އެޒުވާނާ ދޮރު މަތިން ދުރަށް ޖެހިލަމުން އެދެމީހުން ވަންނަން ތަން ދެއްކިއެވެ. ފިރިހެން މީހާއަށް ވުރެ ކުރިން އަންހެން މީހާ ވަނެވެ.\nކުޅޭ އެއްޗިހި ސޯފާ މައްޗަށް އަޅައިގެން ކުޅެން އިން ތުއްތު ކުއްޖާ ފެނުމާއެކު އެއަންހެން މީހާގެ މޫނު މައްޗަށް އުފާވެރި ހިނިތުންވުމެއް ވެރިއެވެ. ފިރިހެން މީހާއަށާ ޒުވާނާއަށް ނަޒަރެއް ދީފައި ގޮސް އެ ތުއްތު ކުއްޖާ އުރާލިއެވެ.\n“ތޭންކްސް ބްރޯ. މަށަކަށް ނޭންގެ އިވާންއަށް ޝުކުރު އަދާކުރާނީ ކިހިނެއް ކަމެއްވެސް. އިސްރާގެ މުސްތަގްބަލަށް ވިސްނާފަ އެކުއްޖާ މަށާ ހަމްދާއާ ހަވާލުކުރީތީވެ” ނާފިއު އިވާންގެ ކޮނޑުގައި ހިފަހައްޓާލަމުން ބުނެލިއެވެ. އިސްޖަހައިގެން އިނދެ ބޯ ޖަހާލުން ފިޔަވާ އިތުރުކަމެއް އިވާންއަކަށް ނުކުރެވުނެވެ. ނާފިއު އަތުގައި އޮތް ފައިލް އިވާންއަށް ދިއްކޮށްލިއެވެ. އިވާން ފައިލްގައި ހިފައިގެން ގޮސް ސޯފާގައި އިށީންދެ ހަމަޖެހިލައިފައި ފައިލް އެތެރޭގައި ހުރި ލިޔުންތައް ރަނގަޅަށް ކިޔާލިއެވެ. ތުއްތު އިސްރާ ބަލާލާފައި ތުރުތުރު އަޅާ އަތަކުން ގަލަން ނަގައި އޭގާއި ހުރި ގަނޑު ތަކުގައި ސޮއެ ކުރިއެވެ. އިވާންގެ ލޮލުން ފައިބަމުން ދިޔަ ކަރުނަތަކުން އެގަނޑުތައް ފޯވަމުން ދިޔައެވެ.\n“ކޮޓަރީގަ ހުންނާނެ އިސްކޮގެ އެއްޗިހި ޕެކްކޮށްފަ” ކޮޓަރިއާ ދިމާއަށް އިޝާރަތް ކުރަމުން އިވާން ބުންޏެވެ. ނާފިއު ބޯ ޖަހާލަމުން ކޮޓަރިއާ ދިމާއަށް ހިނގައިގަތީ އިސްރާގެ އެއްޗިހި ބަލައެވެ.\nތުއްތު އިސްރާއަށް ވަނީ ކިހިނެއްކަން ނޭންގި ހަމަޖެހިލައިގެން ހަމްދާ ގާތު އިނެވެ. ހަމްދާއާ ނާފިއުއަކީ ފެށުނީންސުރެ އިސްރާއަށް ފެންނަ މީހުންނަށް ވުމުން ހަމްދާއާ ނާފިއުއަކީ އާބައެއް ނޫނެވެ. ހަމްދާ ގާތު އެހާ ހަމަޖެހިގެން އެއިނީ ވެސް އެހެންވެއެވެ.\nއިވާން ލަސް ހިނގުމެއްގައި ގޮސް އިސްރާ އުރާލިއެވެ. އެދަރިފުޅުގެ ނިތުގައި ބޮސް ދީފައި މާފަށް އެދުނެވެ. “އައި އޭމް ސޮރީ ޕްރިންސަސް. އައި ލަވް ޔޫ ސޯމަޗް އެންޑް ދެޓްސް ވައި އައި ހޭވް ޓު ލެޓް ޔޫ ގޯ” އިވާން ލޯބިވާ ދަރިފުޅު ހަމްދާ އަތަށް ދިނެވެ. ކުޑަކުޑަ އިސްރާއަށް ކަމެއް ގޯސްކޮށް ދާކަން އެނގުންވިއެވެ. އެ ތުއްތު އަޑުން ޑެޑީއޭ ކިޔާފައި ގޮވާލިއިރު ރޮވެން އުޅުނެވެ.\nނާފިއު އިސްރާގެ އެއްޗިހި ހިފައިގެން ނުކުތުމުން ހަމްދާ ނާފިއު ފަހަތުން ދާން ހިނގައިގަތެވެ. ހަމްދާއަށް ކުރިއަށް އެޅުނީ އެންމެ ފިޔަވަޅެކެވެ. އަޑުން އަޑު ނަގައި އިސްރާ ރޮއެގަތެވެ.\nލޮލުގެ ނޫރު ފަދައިން ލޯބިވާ ދަރިފުޅު ރުއިމުގެ އަޑު އަހަން އިވާންގެ ހިތަށް ކުޅަދާނައެއް ނުވިއެވެ. ފަހަތަށް އެނބުރިފައި ގޮސް ހަމްދާ އަތުން ދަރިފުޅު އަތުލައި މެއާލާ ބޮނޑިކޮށްލިއެވެ. “ޕްރިންސަސް. ހަމްދާ ދައްތައާ ނާފިއު ބޭބެއާ އެއްކޮށް ބަސް އަހައިގެން ދޭން. ޑެޑީ ވަރަށް ލޯބިވޭ ޕްރިންސަސްދެކެ މަންމިވެސް. އެކަމް މަންމި އަދި ޑެޑީއަށްވެސް ޕްރިންސަސް ބޮޑުވާތަން ބަލަން ތިބުމުގެ ނަސީބެއް ނެތް. ޑެޑީއާ މަންމި ބޭނުންވާ ފަދަ ކުއްޖަކަށް ދަރިފުޅަށް ވެވެން އޮތީ ހަމްދާ ދައްތައާ ނާފިއު ބޭބެ ގާތަށް ގޮސްގެން. މައި ލިޓްލް ސްވީޓް ގާލް. ގޯ ވިތް ދެމް އެންޑް ގްރޯއަޕް ޓު ބީ އަ ސްޓްރޯންގް އެންޑް ބިއުޓިފުލް ލައިކް ޔުއަރ މަމް” އޭނާ ދެއްކި އެއްވެސް ވާހަކައެއް އިސްރާއަށް ފަހުމުނުވާނެކަން އެނގޭ ހިނދުވެސް އެހިތުގައި ހިނގަމުން ދިޔަ ޝުޢޫރުތައް އިވާން ބަންޑުން ކޮށްލިއެވެ. ދެލޯ މަރާލަމުން ދެވަނަ ފަހަރަށް އެދަރިފުޅު ހަމްދާއާ ހަވާލުކުރިއެވެ.\nއިސްރާގެ ކުޑަ އަތްތިލައިން އިވާން އަތްތިލައިގައި ހިފެހެއްޓިއެވެ. އިވާން އެކުޑަ އަތްތިލަ ނަގައި ބޮސްދިނެވެ. ހަމްދާއާ ނާފިއު ދެރަވެ ތިބެ ގޭ ދޮރާ ދިމާއަށް ހިނގައިގަތެވެ. ހަމްދާ ހިނގައިގަތުމާއެކު އިސްރާގެ އަތް އިވާން އަތުން ނެއްޓިގެން ދިއައެވެ. މިފަހަރުވެސް އިސްރާ ރުއިމުގެ އަޑު ގޭތެރޭގައި ގުގުމާލިއެވެ. އިވާން އޭނާގެ ދެލޯ މަރާ ބާރުކޮށްލަމުން އެއަޑު ނީވޭ ކަމަށްހެދިއެވެ. އެކުއްޖާ ރޮއެ ރޮއެ އިން ހާލު ނާފިއުގެ ދެމަފިރިން އެކުއްޖާ ގޮވައިގެން ގެއިން ނިކުތެވެ.\nއިވާންއަށް ހުރިތަނަށް ތިރިވެ ރޮވެން ފެށުނެވެ. ލޯބިވާ އަންހެނުންގެ ވަކިވެ ދިއުމަށްފަހު ލޯބިވާ ދަރިފުޅު އެހެން ބައެއްްގެ އަތްމައްޗަށް ދޫކޮށްލަން އޭނާއަށް މަޖުބޫރުވީއެވެ. އިވާން އެކަނި އިނދެވެސް އެތައް ފަހަރަކު އިސްރާގެ ކިބައިން މާފަށް އެދުނެވެ.\nslm readers. here is the first part of raastha season2. I was going to start uploading after my exams bt i cdnt wait until then. i may noteable to upload regularly during my exams. In Sha Allah as soon as my exams end i’ll try to upload regularly. pls do leave ur comments and hw is the cover pic?\nAlso this is an imaginary stry soo whatever i write might not happen or even possible. And i hope all the readers understand 😄🤣\nMe first tha…kiyaafa comment eh kohlaanan ingey kiyaa😊❤\nHama v rythi mi bai vx❤❤❤😘😘😘🌹🌹🌹…ekm faahaga v thankolheh bunelaanan ingey..Eynynu maany kotariah vadhefa burugaa beyli vhk..Eyge fahun kotarin nukuthy..So burugaa naalha in kamah dhw vaany..Anyway kon irakun next part upkurany😊😊😊💙💙💙😁😁😁…waiting\nThanks dear. Nooney maany buruga alhaigen huhnnaany ehen mention kuran handhaan nethuny. Varah ufaavehjje faahag koh dhinyma. Next part miahnna Sunday ga.\nMe second dhww……..wooww😍😍😍😍😍😍😍 season2feshun varah varah reethi 😘😘😘😘 Masha Allah ❤❤❤❤❤😘😘😘😘😘whn is next part 😉😊 waiting for it😘😘😘😘 LYSM ❤❤❤❤❤❤❤❤❤❤😘😘😘😘😘😘\nCover varah reethi 😘😘😘😘😘\nAll the next for ur exam siss😘😘😘😘\nThanks dear. Next part next sunday ga In Sha Allah. Ly2😍♥❤\nNawaar and Alaika same pic dho\nNooney ekudhin vahtharutha??\nWow story is wonderful ❤❤and best wishes for you exams👍👍👍 I guess Alaika and Alyas Yaaz and Airaa. Yoousuf and Nawaar are couples 🤔🤔🤔🤔🤔🤔🤔\nThanks eera❤ let’s see dhww\nAre they twins ??\nWow varah varah reethi when next part


New Zealand in community spread huttunuthaa 100 dhuvas\nނިއުޒިލެންޑްގައި ކޮވިޑް-19 ކޮންޓްރޯލްކުރެވި އެ ގައުމުން އެ ބަލީގެ ކޮމިއުނިޓީ ސްޕްރެޑެއް ނުފެންނަތާ މިދިޔަ އާދީއްތަ ދުވަހަށް ވަނީ 100 ދުވަސް ހަމަވެފަ އެވެ.\nއެގައުމުގައި އެންމެ ފަހުން ކޮވިޑްގެ ކޭސް އެއް ފެނިފައިވަނީ މިދިޔަ މެއިމަހުގެ 1 ވަނަ ދުވަހު އެވެ. އަދި މި ވަގުތު ތިބި އެކްޓިވް ކޭސްގެ އަދަދަކީ 23 ކަމަށާއި އެ އެންމެންވެސް ތިބީ އައިސޮލޭޝަންގަ އެވެ.\nފެބްރުއަރީ ފަހުކޮޅުން ފެށިގެން ނިއުޒިލެންޑްގައި ކޮވިޑް ފެތުރެން ފެށި ނަމަވެސް އެ ގައުމުން ވަނީ އެހެން ގައުމުތަކާ އަޅާ ބަލާއިރު އެ ބަލި ވަރަށް ރަނގަޅަށް ކޮންޓްރޯލް ކުރެވިފަ އެވެ. އެގޮތުން5މިލިއަނެއްހާ އާބާދީއެއް އޮންނަ ނިއުޒިލެންޑުން ފެނިފައިވަނީ 1219 ޕޮޒިޓިވް ކޭސް އެވެ. އަދި ކޮވިޑް ޖެހިގެން އެ ގައުމުން މަރުވެފައިވަނީ 22 މީހުންނެވެ.\nއެގައުމުގެ ބޯޑަރު މިދިޔަ މާޗުމަހުގެ 19 ވަނަ ދުވަހު ބަންދުކުރިއިރު، ހަރުދަނާ ފިޔަވަޅުތަކެއް ވެސް ވަނީ އަޅާފައެވެ. އަދި އެކަން ދުނިޔޭގެ ސިއްހަތު ޖަމްއިއްޔާ، ޑަބްލިޔުއެޗްއޯ އިންވެސް ވަނީ ފާހަގަކޮށްފައެވެ.\nނިއުޒިލެންޑުންގެ އޮފިސަލުން ފާހަގަކުރާ ގޮތުގައި ދުނިޔޭގެ އެހެން ގައުމުތަކޭ އެއްގޮތަށް ނިއުޒިލެންޑްގައިވެސް ކޮވިޑް-19 ދެވަނަ ރާޅެއްގެ ބިރުވެރިކަން އެބައޮތް ކަމަށެވެ. އެހެންކަމުން ކޮވިޑް-19 އަލުން ފެތުރިދާނެ ކަމަށްޓަކައި އަޅަންޖެހޭ ފިޔަވަޅުތައް އަޅައި، ރައްކާތެރިވާން ޖެހޭކަމަށް އޮފިޝަލުން ވިދާޅުވިއެވެ.\nނިއުޒިލެންޑްގައި އަޅާފައިވާ ފިޔަވަޅުތަކަށް ލުޔެއްދީ އެގައުމުން މިހާރު އަންނަނީ އެ ގައުމަށް އެތެރެވާ މީހުން މޮނީޓަރކޮށް އެ މީހުން 14 ދުވަހުގެ އައިސޮލޭޝަން ފުރިހަމަ ކުރުމެވެ.


(3 ސެޕްޓެމްބަރ 2021 އާ ގުޅޭ)\nއެއްފަރާތުގައި ވަށައިގެން ކަހަލަ ގޮތަކަށް ޖަހާފައި ހުރި މޭޒުތަކުން މޭޒެއް ކައިރީ އީހާނު އިށީނެވެ. މިއުޒިކު ކުޅެމުން ދިޔަ ބޭންޑަށް ނީރާގެ ނަޒަރު ހުއްޓުނީ ދެނެވެ. ތަގްދީރުގެ ސަމާސާއަކަށް ނޫނީ އެވަގުތުކޮޅު ނުވެއެވެ. ގިޓާ ހިފަހައްޓާލައިގެން އެހުރީ ލައިޒަލްއެވެ. އޭނާއަށް މާކުރިން ނީރާ ފެނިގެން ބަލަން ހުރި ކަހަލައެވެ.\nނީރާ ވަގުތުން ކޮޅަށް ތެދުވިއެވެ. އެތަނުން ނުކުންނަން ބޭނުންވިޔަސް އޭނާގެ އަތުގައި ހިފީ އީހާނެވެ. އެހިނދު ލައިޒަލްއާ ދިމާއަށް ނީރާއަށް ބަލާލެވުނީ އިހްތިޔާރަކާ ނުލައެވެ. އަތުގައި ހިފީ ފިރިމީހާއަށް ވިޔަސް ނީރާގެ ސަމާލުކަން ދެވުނީ ދުރުގައި ހުރި ލައިޒަލްއަށެވެ. އީހާނުގެ އަތް ފޮޅުވާލަން އުޅެވުނީ އެހެންވެއެވެ.\n"މީހުން އެއްވާވަރު ނުކުރަނީސް ދޫކޮށްލާ." ބާރުމިން ނޭނގޭވަރަށް ތެޅެމުންދިޔަ ހިތާއެކު ނީރާއަށް ބުނެވުނީ ބާރަށެވެ. އީހާނުގެ އަތަށް ދޫ ދިން ހިނދު މޭޒު ދޮށުން ނުކުމެގެން ހަލުވިކޮށް އެތަނުން ނީރާ ނުކުމެއްޖެއެވެ.\nދުވަމުން އައި ނީރާގެ ފިޔަވަޅު މަޑު ޖެހުނީ އަތިރިމައްޗަށް ފޭބުނު ފަހުންނެވެ. ރަށުތެރޭގެ ހޭލަމޭލައިގެ އަޑު ފަނޑުވެ ރާޅުބީއްސާލަ އަޑު ފިޔަވާ އިތުރު އަޑެއް މާހައުލުން ނީވެއެވެ. ބޮކިދަނޑިތަކުގެ އަލި ނުފޯރާތީ އެހިސާބު އޮތީ އަނދިރިކޮށެވެ. މަޑުމަޑުން މޫނުގައި ދެއަތްތިލަ ހާކާލެވުމާއެކު ފުންކޮށް ދެތިން ނޭވާ ނީރާ ލިއެވެ.\n"ލައިޒަލް... މިތަނުގަ... ކީއްވެ..." ނީރާގެ ސިކުނޑީގައި ލައިޒަލް ބަލަން ހުރި މަންޒަރު ވިއެވެ. ޝޯ ދިނުމަށް ލައިޒަލް ދާ ރިސޯޓުތަކަކީ ކޮބާކަމެއް ނީރާއަކަށް ނޭނގެއެވެ. އެއީ އެ ދެމެދުގައި ދެއްކިފަ އޮތް ވާހަކައެއް ނޫނެވެ. އަނެއްކާ ވެސް ދެ ލޯ މަރާލަމުން ފުން ނޭވާއެއް ނީރާ ލިއެވެ. ކުއްލިއަކަށް މި ދިމާވި ކަންތަކުގެ ސަބަބުން ތެޅިފޮޅިގަތް ހިތަށް ހަމަޖެހުމެއް ލިބޭތޯ އުޅޭ ކަހަލައެވެ.\nއީހާނު ނުކުންނަން އަންނަމުން ލައިޒަލްއަށް އަތުން ހަނާ އަޅާލަމުން ހިނިތުންވުމެއް ބަދަލުކޮށްލިއެވެ. ކަނާއަތުން އިޝާރާތްކޮށްލީ ފޯނު ކުރާށޭ ބުނާ ފަދައިންނެވެ. ލައިޒަލް ހުރީ ކޮންރިސޯޓެއްގަކަން އީހާނަށް އޮތީ އެނގިފައެވެ. ޔަމާނުގެ ފަރާތުންނެވެ. އެއީ އާންމުކޮށް އެމީހުން މިއުޒިކު ޝޯ ދޭން އަންނަ ރިސޯޓުތަކުން ލައިޒަލްއަށް ކަމުދާ މަންޒިލްކަން ވެސް އެނގުނީ ޔަމާނުގެ ފަރާތުންނެވެ. ދެމީހުން ބައްދަލުވުމުގައި އިއްތިފާގެއް ނުވެއެވެ. އެ ރިސޯޓުގައި ތިބޭން ސުޖާއު ކައިރީ ބުނީ އިހާނެވެ. ރަން ކީ ދުވަހު ލައިޒަލް ބައިވެރި ނުވުމުން ކައިވެނި ހަފުލާއަށް އޭނާ ގެނެވޭތޯ އީހާނު މަސައްކަތް ކުރިއެވެ. އެކަން ވެސް ކާމިޔާބުނުވީއެވެ. އެހެންވިޔަސް އަނބިމީހާއާ ލައިޒަލް ބައްދަލުކޮށްދިނުމަށް އީހާނު ވަނީ ކެތްތެރިކަން ކުޑަވެފައެވެ. އެ ހިޔާލުން ތަފާތު އުފާވެރިކަމެއް އެ ހިތަށް ލިބޭ ކަހަލައެވެ.\nއީހާނާއި ނީރާ ތިބެލީ ރިސޯޓުގެ "ވޯޓާ ވިލާ"އެއްގަ އެވެ. ނީރާ ނުފެނިގެން އީހާނު އެނބުރި އައިއިރު ބައްދަލުވީ ފާލަންމަތިންނެވެ. ދެއަތް އުރާލައިގެން މޫދަށް ބަލަން ހުރިއިރު އެ މޫނުވަނީ އެކީ މިލާފައެވެ. އީހާނާއެކު އެތެރެއަށް ވަންއިރު ރޮއެފަ ހުރި ފަދަ މަޑު ރަތްކަމެއް ނީރާގެ ލޯ ކައިރިއަށް ވެރިވެފައި ވާތީ ދުށްޓެވެ. ބިއްދޮށަށް ނުކުމެވެން ހުރި ދޮރު ކަހާލައި ނީރާ ނުކުމެ އިށީނީ އެތަނުގައި ހުރި ގޮނޑީގައެވެ. އޭގެ އަނެއްފަރާތުގައި ދުރުގައި ހުރި ބީޗު ގޮނޑީގައި އީހާނު އައިސް އިށީނެވެ.\n"ލައިޒަލް ދުށީންތަ؟. އެ ބޭންޑް މިކޮޅުގަ ޝީ ދޭން ތިބީ... ކީއްވެ މަޑުނުކުރީ." އީހާނު ވާހަކަދެއްކީ ފަނޑުއަލިކަމުގެ ތެރެއިން ވެސް ނީރާގެ މޫނަށް އަރާ ފައިބާ ކުލަތައް ދުށުމަށް ޝައުގުވެރިވެ އިނދެއެވެ. ނީރާގެ ޠަބީޢަތް ބަދަލުވެ އޭނާ އެހާ އަވަހަށް އެތަނުން ނުކުމެގެން އައީ ލައިޒަލް ފެނިގެންކަން އީހާނަށް ރަނގަޅަށް އެނގެއެވެ.\n"ނީރާ." ވާހަކަނުދައްކާ ނީރާ އިންނަން ފެށުމުން އީހާނު ގޮވާލިއެވެ.\nއީހާނުގެ އެއްވެސް ސުވާލަކަށް ޖަވާބު ދޭން ނީރާ ބޭނުން ނުވަނީއެވެ. ދުރު ބަލަހައްޓައިގެން އިނީ ބީރު ކަންފަތެއް ދީގެންނެވެ. އީހާނު ތެދުވެގެން ނީރާގެ ގާތަށް އައެވެ. މިފަހަރު އޭނާ އިށީނީ ނީރާގެ ކައިރީ ހުރި ގޮނޑީގައެވެ. ބޯއަރިކޮށްލައި ފަރުވާތެރިކަމާއެކު ނީރާގެ މޫނަށް އީހާނު ބެލިއެވެ. ލުއި ހިނިތުންވުމެއް ތުންފަތަށް ވެރިވިއިރު އީހާނުގެ ހިތުގައިވާ ލޯބި ސިއްރެއް ނުވެއެވެ. ހަގީގަތުގައި ވެސް އޭނާ ނީރާއަށް އެދެއެވެ. އެ މޫނުގައި ފިރުމާލައި ލޮލުގައި ބޮސްދޭ ހިތް ވިޔަސް ނީރާގެ ނުރުހުމުގައި އެކަން ކުރާންޖެހޭތީ އޭނާ ކެތްތެރިވިއެވެ. ނީރާގެ ފުށުން ގާތްކަމަށް އެދޭން އަދި އަވަސްކަމުގައި އީހާނުގެ ޟަމީރު ވެސް އެއްބަސްވެއެވެ. ނީރާގެ ހިތް މިލްކުވާން ވަގުތު ނަގާނެކަމެވެ. ކެތްތެރި ނުވެއްޖެނަމަ ދެމެދުގައި އޮތް ގުޅުން ދުވަހެއް ދުވަހަކަށް ހީނަރުވާނީކަން އީހާނު ދެނަހުއްޓެވެ.\nކޮޓަރިއަށް ވަންނަން ނީރާ ނޫޅޭތީ އީހާނު ވެސް ތެދުވާން ބޭނުންނުވެފައި އިނީއެވެ. ނީރާގެ ސަމާލުކަން ވައިބްރޭޓްވި ފޯނަށް ހުއްޓުނެވެ. ފޯނު ހިފައިގެން އޭނާ ހިނގައިގަތީ އީހާނާ ދުރަށެވެ. އަތުކުރީ އޮތް ގަޑިއަށް އީހާނު ބަލާލިއެވެ. ދަންވަރު ދޭއް ޖަހައި ހިނގައްޖެއެވެ. އެ ގަޑީގައި ނީރާއަށް މެސެޖު އަންނަނަމަ އެއީ ކާކު ކުރާ މެސެޖެއްކަން އީހާނަށް ޔަގީންކަމާއެކު ބުނަން އެނގެއެވެ.\n"ބައްދަލުވެދާނެތަ؟ ޕްލީޒް." މެސެޖު ކިޔާލުމާއެކު ނީރާއަށް ތުންފިއްތާލެވުނެވެ. ފަސްއެނބުރި ބަލާލިއިރު އީހާނު އިނީ ނީރާއަށް ބަލާށެވެ. ލައިޒަލް އެދުނީތީ ނީރާ ދާހިތްވިއެވެ. އެހެންވިޔަސް އީހާނު ކައިރީ ދައްކާނީ ކޮންބަހަނާއެއް ހެއްޔެވެ. ދޮގު ހަދަން އުޅެނިކޮށް ފަޅާ އަރާފާނެއެވެ. ގަބޫލުކުރަން ބޭނުންނުވިޔަސް އީހާނު އެއީ ފިރިމީހާއެވެ. އަނތްބެއްގެ މައްޗަށް އެންމެ ހައްޤުކަން ބޮޑީ ފިރިމީހާއަށެވެ. އެކަމަކު ނީރާގެ ސިކުނޑީގައި ހިނގަނީ ނުރައްކާތެރި ހިޔާލު ތަކެކެވެ. ފިރިމީހާ ހުއްޓާ ދުރު ހިލޭ ފިރިހެނެއްގެ ގާތްކަމަށް އެދެވެނީ ނުހަނު ބޮޑަށެވެ. ކުޑަކޮށް ވެސް ފިރިމީހާއަށް ޓަކައި އެ ހިތުގައި އިހްސާސެއް ނުވެއެވެ. އަނބިފިރިކަމުގެ ނަޒަރުން ދުށުން ވެސް ކެތްކުރަން ދަތިވާވަރު ކަމަކަށް ވަނީއެވެ. ހަމައެއާއެކު ނީރާގެ ޟަމީރު އޭނާގެ ނިންމުމުގެ މަތީން ހަނދާންކޮށްދިނެވެ. އަނތްބެއްގެ ގަދަރާއި އިއްޒަތް ވެސް ނަގާލަނީތޯ ޟަމީރު ސުވާލު ކުރިއެވެ. އެ ލަދުވެތިކަން ވެސް ނަގާލަނީތޯއެވެ. ލޯބިވިޔަސް ލައިޒަލްއާ އޮތް ގުޅުން ކައިވެންޏަށްފަހު ކުރިއަށް ގެންގޮސް ނުވާނޭކަން ހަނދާންކޮށްދިނެވެ. ބަޔާންކުރަން ދަތިވީ ފަދަ އިހްސާސެއް ނީރާގެ މުޅި ނަފްސަށް ވެރިވިއެވެ.\n"ނީ... އަހަރެން ގޮސްފާނަމޭ. ކޮންތާކު ތިހުރީ. ހަމައެކަނި ފެނިލަން ނުކުމެބާ." ލައިޒަލްގެ ދެވަނަ މެސެޖު ނީރާއަށް ލިބުނެވެ.\n"އައި ކާންޓް." ނީރާ މިފަހަރު ބަލަން ނުހުރެ ރައްދު ފޮނުވިއެވެ. އެއާއެކު ނުހަނު އަވަހަށް ލައިޒަލްގެ މެސެޖު ލިބުނެވެ. އީހާނު ހުރީތޯ އޭނާ އަހައިފަ އޮތެވެ. އެ ސުވާލަށް ނީރާ ޖަވާބެއް ނުނިދިނެވެ. އޭގެ ފަހުން ވަގުތުކޮޅެއް ހޭދަވެގެން ހިނގައްޖެއެވެ. ލައިޒަލް އިތުރު މެސެޖެއް ނުކުރިއެވެ. ފަތާފެންގަނޑުގެ އެއްފަރާތުން މޫދަށް ފޭބެން ހުރި ހަރުފަތްތަކަށް ދެފައި ބާލައިގެން އެތަނުގައި ނީރާ އިށީނދެލިއެވެ. އެވަގުތު އީހާނުގެ ފޯނު ރިންގުވާ އަޑު އިވުނެވެ. ނީރާއަށް ބަލާލެވުނެވެ. އީހާނު ފޯނު ކަންފަތުގައި ޖަހާލަމުން ތެދުވީއެވެ. ކޮޓަރިއަށް ވަނުމުން އޭނާ ފޯނުން ވާހަކަދައްކާ އަޑެއް ނީރާއަށް ނީވުނެވެ. އަޅާލަން ބޭނުންނުވިޔަސް ނީރާ ސުވާލު އުފެދުނެވެ. އީހާނަށް އެފަދަ ވަގުތަކު ގުޅީ ކާކުކަން ނޭނގޭތީއެވެ. މިގަޑީގައި ގުޅާނޭ މީހަކު ނުހުންނާނޭކަން އެނގޭތީއެވެ.\n"ބޭބީ. ކޮފީ ބޯނަންތަ؟" ކޮޓަރިން ނުކުތް ގޮތަށް އީހާނު އަހާލިއެވެ. އޭރު ވެސް އޭނާ ހުރީ ކަންފަތުގައި ފޯނު ޖައްސާލައިގެންނެވެ. ހައިރާންކަން އެކުލެވިގެންވީ ބެލުމަކުން ބަލަން ނީރާއަށް އިނދެވުނީއެވެ. ބޭބީއޭ އީހާނު ގޮވާލިއިރު އެއީ މީގެ ކުރީން ނީރާއާ މުހާޠަބުކުރި ގޮތެއް ނޫނެވެ.\n"ލައިޒަލް ގުޅީ. އެމީހުން ޝޯ ނިންމާފަ... ކޮފީއެއް ބޯލަން އަންނާށޯ. އެހާ އަވަހަކަށް ނުއެއް ނިދާއެއްނު. ހިނގާ ދާން." އީހާނުގެ އަޑުގައި ތަފާތު ޖޯޝެއް ވިއެވެ. ނީރާ ހިތްއަވަސްވިއެވެ. އީހާނާއެކު ލައިޒަލްގެ ކުރިމަތީ އިންނަން ދާކަށް އޭނާ ބޭނުމެއްނުވިއެވެ. އެކަމަކު ނޫނެކޭ ވެސް ނީރާއަށް ނުބުނެވުނެވެ. ލައިޒަލް ދުށުމަށް ވެސް ހިތް އެދެއެވެ. އީހާނަށް ބަލަން އިން ގޮތަށް އިނދެވުނީ އެހެންވެ އެވެ. އީހާނު އިތުރު ވާހަކައެއް ނުދެއްކިއެވެ. އެ ދެ ލޮލުގައިވަނީ ކީކޭކަމެއް ދެނެގަންނާކަށް ނީރާއަކަށް ނޭނގުނެވެ. އީހާނު އެނބުރި ގޮސް ކޮޓަރިއަށް ވަނީއެވެ.\nއެންމެ ފުރަތަމަ ލައިޒަލްއާ ސުވާލުކުރި މީހަކަށްވީ ވިލްދާނެވެ. އެ ގުރޫޕުގައި ނީރާ ފެނުނު މީހަކަށް ހުރީ ވިލްދާނު ވިއްޔާއެވެ. ދެން ތިބި ބަޔަކަށް ފެނުނީ ލައިޒަލްއާއެކު މީހަކު ހުއްޓާ ނަގާފައިވާ ފޮޓީގަނޑެއް އެކަންޏެވެ. ރިސޯޓުން އެހެން ފިރިހެނަކާއެކު ނީރާ ފެނުމުން ވިލްދާނު ހުރީ އަޖައިބުވެފައެވެ. ހިސާބަކަށް ލައިޒަލްއަށް އައިސްގެން އުޅޭ ބަދަލު ނަގައިގަންނަން އޭނާއަށް އެނގުނީ ދެނެވެ. ރޮއެރޮއެ ހިނދިގެން ހިނގައިދާނޭ ހީވާވަރަށް އެ ދުވަހު ނީރާ ރޮނިކޮށް ވިލްދާނު ދުށްޓެވެ. އަދި އޭނާ ގޮވައިގެން ލައިޒަލް އައިސް ޕްރެކްޓިކްސް ކުރާ އެޕާޓްމެންޓުގައި ހުންނަ ކޮޓަރިއަށް ވަންތަން ވެސް ހުރީ ފެނިފައެވެ. ދެމެދުގައި ގުޅުމެއްނެތްނަމަ ލައިޒަލް އެހާ ފާޅުކަން ބޮޑުކޮށް އަންހެންކުއްޖަކު ގޮވައިގެން އެކަހެރިއެއް ނުވާނޭކަން ވިލްދާނަށް އެނގެއެވެ. އެ ނޫނީ އެފަދަ ޢަމަލެއް ލައިޒަލްގެ ފުށުން އޭނާ ނުދެކެއެވެ. އެކަމަކު ކުއްލިއަކަށް މިވީ ކިހިނެއްކަން އެނގެން އޭނާ ވެސް ޝައުގުވެރި ވިއެވެ. ނަމަވެސް ލައިޒަލްއަކީ ސިއްރުވެރި މީހެކެވެ. ވިލްދާނުމެން ކައިރީ ވެސް އޭނާ ހަގީގަތް ހާމައެއް ނުކުރިއެވެ. ނީރާއާ ބެހޭ ގޮތުން އެއްވެސް ވާހަކައެއް އޭނާ ނުދެއްކިއެވެ.\nއީހާނު ފެނުމުން ބޭންޑުގެ މެންބަރުން ކައިރީ ދަނީ ކަމުގައި ބުނެ ލައިޒަލް ހިނގައިގަތެވެ. ދެން ވެސް ވިލްދާނު އިނީ އަޖައިބުވެފައެވެ. ލައިޒަލް އެ ދަނީ ނީރާއާއެކު ފެނުނު ޒުވާނާއާއެކުވީމައެވެ. ފުރަތަމަ ބައްދަލުވީއްސުރެން މިއަދާއި ހަމައަށް ވެސް ލައިޒަލްއާއި އީހާނަކީ އެކަކުއަނެކަކާ މާބޮޑު އެކުވެރިކަމެއް ބޭއްވި ދެ މީހުނެއްނޫނެވެ. އެކުގައި ދެމީހުން ތިބެ ކުރިއަށް އައީ ހިތުގައިވާ އަމިއްލަ އެދުން ހާސިލު ކުރުމަށެވެ. ހިނިތުންވެ އެކަކުއަނެކަކާ ވާހަކަދައްކާއިރު އެއީ ހަމައެކަނި ބޭރުފުށުގެ ދެއްކުންތެރިކަމެވެ. އެތެރެއޮތީ އަނދައަނދައެވެ. ކޮންމެ މީހަކު ވެސް ބޭނުންވަނީ ނީރާ ހާސިލު ކުރުމެވެ. އަމިއްލަ ހައްގަކަށް ހަދައި މިލްކު ކުރުމެވެ.\n"ކީއްވެ ނީރާ ނައީ؟" ލައިޒަލް އަހާލިއެވެ.\n"މާބޮޑަށް ވަރުބަލިވީހެން ހީވަނީ." ލުއި ހިނިތުންވުމަކާއެކު އީހާނު ބުނެލިއެވެ.\n"މިކޮޅަށް ކިހާ ދުވަހަކަށް ތިއައީ." ލައިޒަލް އިތުރަށް އެނގެން ބޭނުންވިއެވެ. އޭނާ ފަތިހުން ފުރަން ގަސްދުކޮށްގެން ހުއްޓާ މިވީ ގޮތުން ދެން އޭނާ މާލެ ދާން ގަސްދެއް ނުކުރެއެވެ. އީހާނު ދޮގެއް ނުހެދިއެވެ. އޭނާ ބޭނުންވަނީ ވެސް ލައިޒަލްއަށް ހުރިހާ ކަމެއް އަންގާށެވެ. ނީރާއާއެކު ހުރިހާ ވަގުތެއް ހޭދަކުރާނެ މީހަކީ އޭނާކަން އަންގާށެވެ. ނީރާ އުފަލުގައި ގެންގުޅެވޭނެ މީހަކީ އޭނާކަން ބުނެދޭށެވެ. އަދި އޭނާ ހުރިހާ ދުވަހަކު ނީރާ އެހެން މީހެއްގެ ހައްގަކަށް ނުވާނޭ ކަމެވެ.\n"ބޭބްސް... ނީރާ..." އެތެރެއަށް ވަދެގެން އަންނަމުން އީހާނު ގޮވާލިއެވެ. އެ އަޑުގައިވާ ގާތްކަން ލައިޒަލްއަށް ނަގައިގަންނަން ދައްޗެއް ނުވިއެވެ. އެއްވެސް ކަމަކާ ވިސްނުން ހިންގޭވަރަށްވުރެ ކެތްތެރިކަން ކުޑަވެފައި ހުރި ލައިޒަލްގެ ދެ ލޯ ހޯދަމުން ދިޔައީ ނީރާއެވެ. އީހާނާއެކު އޭނާ ކޮޓަރީގެ ބިއްދޮށަށް ނުކުތެވެ. މޫދަށް ފައިބަން ހުރި ހަރުފަތްމަތީ މޫނުގައި ދެއަތް އަޅާލައިގެން ނީރާ އިންތަން ދެ ޒުވާނުންނަށް ފެނުނެވެ. އީހާނު އެތެރެއަށް ވަދެ ނިކަން އަވަހަށް އައީ ކުޑަ ރަޖާ ހިފައިގެންނެވެ.\n"މާބޮޑަށް ފިނިވެދާނެ. ކޮންއިރެއް ތިތާ އިންނަތާ." ނީރާގެ ފަހަތުން އައިސް ރަޖާއިން އެ ހަށިގަނޑު ފޮރުވާލަ ދެމުން އީހާން ބުނެލިއެވެ. އެހިނދު ނީރާ ތެޅިގަންނަން އުޅުނީ ދުރަށް ދާށެވެ. ނަމަވެސް އޭނާގެ ދެ ކޮނޑުގައި އީހާން ހިފަހައްޓާލީ ނުހަނު ބާރަށެވެ. ގުޑިނުލެވޭވަރަށެވެ. ކަންފަތް ދޮށުގައި ލައިޒަލް އައިސް ހުރިކަން އީހާނު ބުނެލީ ސިއްރުންނެވެ. ނީރާގެ ހަކަތަ ހުސްވީ ފަދައިން ހަރަކާތް ހުއްޓުނެވެ. އޭނާގެ އަނގައިން ނުކުތް އާހުގެ އަޑު ސާފުކޮށް އީހާނަށް އިވުނެވެ.\n"ކަމް..." އީހާން މަޑުމަޑުން ބުނެލުމާއެކު ދުރަށް ޖެހުނެވެ. ހުރިހާ މަންޒަރެއް ބަލަން ލައިޒަލްއަށް ހުރެވުނީ އަރިމަތީ ޖީބަށް ކޮށްޕާލެވިފައިވި ދެ އަތްތިލަ މުއްކަވާލައިގެންނެވެ.\nނީރާ ތެދުވެ އެނބުރިލީ އިރުކޮޅެއް ފަހުންނެވެ. ހީވީ ލައިޒަލްއާ ކުރިމަތިލާނޭ ހިތްވަރު އޭނާ ހޯދައިގެން އެނބުރިލީ ހެނެވެ. އެނބުރިލުމާއެކު އީހާނު އޭނާގެ ގާތުން އެދުނީ ލައިޒަލް ގޮވައިގެން އިށީނުމަށެވެ. އޭނާ ކޮފީ ހަދައިގެން އެބަ އަންނަން ކަމުގައެވެ. ނީރާ އާނއެކޭ ބުނެލީ ބޯޖަހާލުމަކުންނެވެ. އަތުން އެތަނުގައި ހުރި ކުޑަ މޭޒާ ދިމާއަށް އިޝާރާތް ކޮށްލާފައި ނީރާ ހިނގައިގަތެވެ. އިށީންނަން އުޅުމުގައި ނީރާގެ އަތުގައި ލައިޒަލް ހިފާލިއެވެ. ސިއްސައިގެން ދިޔަ ނީރާއަށް އަވަހަށް ބަލާލެވުނީ އީހާނު ކޮބާތޯއެވެ. އެއަށްފަހު ލައިޒަލްއާ ކުރިމަތިލިއެވެ.\n"ކީއްކުރަން ތިއައީ." ނީރާ އަތުގެ އިޝާރާތުން ވާހަކަދެއްކިއެވެ. ލިބިފައި ހުރި ސިހުމާއެކުއެވެ.\n"ނޭނގޭތަ ކީއްވެކަން އައީ." ލައިޒަލް ޖަވާބު ދިނީ ނީރާ ވާހަކަދެއްކިހެން އަތުގެ އިޝާރާތުންނެވެ.\nކަންފަތް ދިއްކޮށްގެން ހުރި އީހާނު ކޮފީ ހަދައި ދެ ޒުވާނުންނަށް އެތެރެއަށް އައުމަށް ގޮވާލިއިރު ވެސް ލައިޒަލްއާއި ނީރާ ވާހަކަދައްކާ އަޑެއް ނީވުނެވެ. އޭނާ ހީކޮށްގެން ހުރީ ލައިޒަލްއާއެކު ނީރާ އެކަނިވުމުން ދެމީހުން ވާހަކަދައްކާނޭ ކަމަށެވެ. ނޭނގުނީ އެ ދެމެދުގައި މުއާމަލާތު ކުރުމަށް އަޑު ބޭނުންނުވާ ކަމެވެ. ފުރަތަމަ ދުވަހުން ފެށިގެން ލައިޒަލް އައީ ނީރާއާ ވާހަކަދައްކަން އިޝާރާތުގެ ބަހުރުވަ ދަސްކުރަމުންކަމެވެ. އެއީ އޭނާ ނީރާއަށް ޓަކައި އުފުލި ބުރައެކެވެ. މިއަދު އެ ދެމީހުންނަށް އެކަމުގެ ފައިދާކޮށްފިކަން ޔަގީނެވެ. ފާރަވެރިވެ ހުންނަ މީހާއަށް ދައްކާ ވާހަކަ އިވިދާނޭތީ އެމީހުން ޖެހިލުންވާކަށް ނުޖެހޭނެއެވެ.\nކޮފީތަށި ހުސްނުވަނީސް އީހާނު ގޮސް އެނދަށް އެރިއެވެ. ދެން ވެސް އޭނާ މަސައްކަތްކުރީ ލައިޒަލްއާއެކު ނީރާގެ ޢަމަލުތައް ހުރި ނެތްގޮތެއް ބެލުމަށެވެ. އެނދުގައި އަރިއަކަށް އޮތް އީހާނު ލޯ މަރާލިއެވެ. އެގޮތުގައި އޭނާ އޮތީ ނިދާފައިކަމަށް ހެދިގެންނެވެ. އަޑެއްބަޑެއް ނީވި އެތައް އިރެއްވުމުން ސިއްރުން އީހާނު ބަލާލިއެވެ. ހިތަށް ނުބައިގޮތެއްވީ ނީރާއާއި ލައިޒަލް ވާހަކަދައްކާތީ ފެނުމުންނެވެ. އެ ދެމީހުން އެ ދައްކަނީ އޭނާ ނުދަންނަ ބަހުރުވައަކުންވީމައެވެ. ދެމީހުންގެ އިޝާރާތްތަކުން އެބުނަނީ ކީކޭކަމެއް ނޭނގުނެވެ. އުޅާހަށް ދެމިލާ މީހަކުހެން ތަންމަތީގައި އޮވެ ދެމިލާފައި އީހާނު ލޯ ހުޅުވިއެވެ. އޭނާގެ ހަރަކާތާއެކު ލައިޒަލްއާއި ނީރާ ހިމޭންވިކަން އީހާނު ދެނަހުއްޓެވެ.\n"ދެމީހުން ވާހަކަ ހުސްނުވޭތަ. ލައިޒަލް... އަހަރުމެން މީ އަލަތު ދެމަފިރިންކަން ހަނދާންނައްތާނުލާ. މިހާއިރުވެގެންދާއިރު އަހަރެންގެ އަނބިމީހާއަށް ބޭނުންވާނެކަން އެނގެއެއްނު." ސަމާސާއެއް ފަދައިން ހިނިއައިސްފަ ހުރެ އީހާނު ތެދުވެގެން އައިސް ހުއްޓިލީ ނީރާގެ ގާތުގައެވެ. ނީރާ މޭނުބައިކުރިއެވެ. އެ ދެއްކި ވާހަކައިން އޭނާއަށް މާނަކުރެވުނު ގޮތުންނެވެ. ހަމައެއާއެކު ލައިޒަލްއަށް ވެސް އީހާނުގެ ވާހަކައިން ނޭނގޭނީ ނުބައި މާނައެއްކަން ނީރާއަށް އެނގުނެވެ.\n"އަނބިމީހާ ގޮވައިގެން ފިލައިފިއްޔާ ދެން ކިހިނެއް ހަދާނީ." ލައިޒަލް ވެސް އިނީ އީހާނު ފަދައިން ހިނިއައިސްފައެވެ. ސަމާސާއާއެކުވެފައިވާ ހިތުގެ ރޭވުން އެނގެނީ އެމީހަކަށެވެ. ބުނާއެއްޗެއް ބުނަނީ ކޮންމާނައެއްގައި ކީއްވެ ކަމެވެ.\n"ގުޑްނައިޓް." ނީރާ ތެދުވިއެވެ. އެ ވާހަކަތައް އަޑުއަހަން ބޭނުންނުވެގެންނެވެ. ލައިޒަލްގެ ހިނިތުންވުން ގެއްލުނެވެ. އެތަނުން ދާން ޖެހޭ މީހަކީ ލައިޒަލްކަން ނީރާ ހަނދާންކޮށް ދިނީއޭ އޭނާއަށް ހީވީއެވެ. މިހުރިހާއިރު އޭނާ އެ އިންނަނީ ގަސްދުގައި ނުދާންވެގެންނެވެ.\n"މިކޮޅުގައި ހަފްތާއެއް ވަންދެން އުޅޭނަން." ދާން ތެދުވެފައި އީހާނަށް ބަލާލައި ލައިޒަލް ބުނެލިއެވެ. އޭނާ އެ މެސެޖު ދޭން ބޭނުންވީ ނީރާއަށެވެ. ހަފްތާއެއްގެ ތެރޭ އޭނާއާ ބައްދަލުކުރާނޭ ވަގުތެއް ނީރާ ހޯދުމަށް އެދި ބުނެލި ކަހަލައެވެ. އީހާނާއިއެކު ނީރާ ވެސް ލައިޒަލް ދާން ނުކުތުމުން ފަހަތުން އައެވެ. ލައިޒަލް ދުރުދުރަށް ދާންދެން ނީރާ މަޑުކުރިއެވެ. އެތެރެއަށް ވަނީ އީހާނު ގޮވާވަރުންނެވެ.\nއެނދަށް އަރާ ދެމަފިރިން ތިބިއިރު ނީރާ އޮތީ އީހާނަށް ފުރަގަސް ދީގެންނެވެ. ދޮރުލައްޕާލާފައިވާއިރު ދޮރުފަތިތައް ހުރީ ދަމާލެވިފައެވެ. ލޮނުގަނޑުގެ އަޑު އިވިއިވި ހުއްޓެވެ. އީހާނު ބަލަން އޮތީ ނީރާއަށެވެ. ކިރިޔާ އޭނާ ހަރަކާތެއްކޮށްލިޔަސް ނީރާ ބަލާލައެވެ. ހީވަނީ ސަމާލުވެ އޮތްހެނެވެ. އީހާނު ކައިރިވެދާނޭތީއެވެ. ރޭގައި ވެސް ނީރާ އުޅުނީ އެގޮތަށެވެ. ނިދެނީ ވަރުބަލިވެގެން ހަބަރުހުސްވާ ފަދައިންނެވެ. ނީރާ ނިދާ ހަރުވަންދެން އޮތް އީހާން ކައިރިއަށް ޖެހިލައި އަނބިމީހާގެ ގައިގާ ބައްދާލިއެވެ. ކޯތާފަތުގައި ބޮސްދީފައި "ގުޑްނައިޓް" އޭ ބުނެލިއެވެ. ނިދީގެ ތެރެއަށް އޭނާ ފީނައިގަތީ ދެނެވެ. ނިދީގައި އޮތް ނީރާ ގަދަހެދުމެއް ނެތެވެ. ރުހިގެންވާ ފަދައިން އީހާނުގެ އަތުގެތެރެއަށް ނީރާ ބޮނޑިވެލީއެވެ. ނިދެމުންދިޔަ އީހާނުގެ ތުންފަތަށް ހިނިތުންވުމެއް ވެރިވިއެވެ.\n"ލަވް ޔޫ... ޔޫ އާ ފައިނަލީ މައިން..." ނީރާގެ ނިތްކުރީގައި ތުންފަތް ޖައްސާލަމުން އީހާން ބުނެލިއެވެ. (ނުނިމޭ)


SunOnline: #LIVE - Raees Nasheedh ah adhives Faruvaa dhenee, Beyruge Eheegai bodu thahugeegeh\nރައީސް ނަޝީދު އައިސީޔޫގައި، ބޭރުގެ އެހީގައި ބޮޑު ތަހުގީގެއް\nރައީސް މުހައްމަދު ނަޝީދު ދިރިއުޅުއްވައި ގ. ކެނެރީގެ ކައިރީގައި އެއްޗެއް ގޮއްވާލައި ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަނިޔާވެއްޖެ އެވެ. އެ ހާދިސާ ހިނގީ މިރޭ 8:30 އެހާކަން ހާއިރު އެމަނިކުފާނު ދިރިއުޅުއްވާ ގެއިން ނިކުމެ ވަޑައިގަތް ކާރުކޮޅަށް އަރުއްވަނިކޮށްނެވެ. މި ހަމަލާގައި އެމަނިކުފާނަށް އެކިވަރުގެ ޒަހަމްތައް ލިބި އެމަނިކުފާނު އޭޑީގައި އެޑްމިޓްކޮށް އަންނަނީ ފަރުވާ ދެމުންނެވެ.\nރައީސް ނަޝީދުގެ ހާލުކޮޅު ރަނގަޅުވަމުން އެބައާދޭ: އާއިލާ\nރައީސް ނަޝީދުގެ ބޭބޭފުޅު ނާޝިދު ދާދި ދެންމެއަކު ކުރެއްވި ޓްވީޓެއްގައި ވިދާޅުވީ؛ ރައީސް ނަޝީދުގެ ރިކަވަރީއާ މެދު ވަރަށް ބޮޑަށް ހިތްހަމަ ޖެހޭ ކަމަށާއި ލައިފް ސަޕޯޓަކާ ނުލާ މިހާރު ނޭވާލަމުން ދާ ކަމަށް. އަދި ވާހަކަފުޅު ދައްކަވާ ހެއްދެވި ކަމަށް ވެސް ވެސް ވިދާޅުވި. އަދި ކުރިއަށް ވުރެ ގަދަޔަށް އެނބުރި އަންނާނެ ކަމަށް ރައީސް ނަޝީދު ވިދާޅުވި ކަމަށް ނާޝިދު ވިދާޅުވި.\nރައީސް ނަޝީދަށް ދިން ހަމަލާއަށް 24 ގަޑިއިރަށް ވުރެ މިހާރު ގިނައިރުވެފައިވާ އިރު އެ މައްސަލައިގެ ތުހުމަތުގައި އެއްވެސް މީހަކު އަދި ހައްޔަރެއް ނުކުރެވޭ. ފުލުހުން ބުނެފައި ވަނީ ހަމަލާދިން ވަގުތު އެ ސަރަހައްދުގައި އުޅުނު ހަތަރު މީހެއްގެ ހަރަކާތްތަކަށް ޝައްކުވެގެން ތުހުމަތުވާ ހަތަރު މީހަކު ފާހަގަވެފައިވާ ކަމަށް. އޭގެ ތެރެއިން އެކަކު ފެންނަ ފޮޓޯ މިހާރު ވަނީ އާންމުވެފައި. އަދި ތުހުމަތުވާ މީހުން ފުލުހުންނަށް އަދިވެސް ހައްޔަރު ނުކުރެވޭތީ ފުލުހުންނާއި ސިފައިންނަށް ފާޑުކިޔުން ވަނީ ބޮޑުވެފައި.\nބްރިގޭޑިއާ ޖެނެރަލް ޒަކަރިއްޔާ މަންސޫރު ވިދާޅުވީ އައިއީޑީ ގޮއްވީ މީހުން ހޯދާ އިންސާފުގެ ކުރިމައްޗަށް ގެންނާނެ ކަމަށް\nމީގެ ކުރިން ސަލްޓަން ޕާކުގައި ގޮއްވާލި އައިއީޑީއަށް ވުރެއް މާ ބާރުގަދަ އައިއީޑީއެއް ކަމަށް ޝަމާލް ވިދާޅުވި\nރޭގައި ގޮއްވާލާފައިވާ އައިއީޑީ އަކީ ބާރުގަދަ އައިއީޑީއެއް ކަމަށް ޗީފް ޝަމާލް ވިދާޅުވި\nޝަމާލް ވިދާޅުވީ އެ އައިއީޑީ އަކީ ފޯނެއް ނުވަތަ ރިމޯޓެއް ބޭނުންކޮށްގެން ކޮންޓްރޯލް ކޮށްފައި އޮތް އައިއީޑީއެއް ކަމަށް ޝަމާލް ވިދާޅުވީ\nޓެރަރިޒަމްގެ ހަމަލާއެއް އައިސްގެން ގެނެވޭނެ އެންމެ މަތީ އެލާޓުގައި ރާއްޖެ މިހާރު އޮތީ\nއިތުރު ޑިވައިސްއެއްގެ މައުލޫމާތު ލިބިގެން ރޭ އެމްއެންޑީއެފުން ހަރަކާތްތެރިވި ކަމަށް ޝަމާލް ވިދާޅުވި\nނީލޯފަރު ހިނގުމުގައި ސައިކަލުތައް ބަހައްޓާފައި ހުންނާތީ އެތަކެތި ނެގުމަށް އަންގާފައި ވާނެ ކަމަށް ޝަމާލް ވިދާޅުވި\nސެކިއުރިޓީ ފަށަލަތަކެއް ގާއިމް ކުރެވިގެން ރައީސް ނަޝީދަށް ސެކިއުރިޓީ ދެވެމުން ދާ ކަމަށް ޝަމާލް ވިދާޅުވި\nރައީސް ނަޝީދަށް ފޯރުކޮށްދެނީ ވަރުގަދަ ސެކިއުރިޓީއެއް ކަމަށް ޝަމާލް ވިދާޅުވި\nރައީސް ނަޝީދަކީ ހައި ރިސްކް ބޭފުޅެއް ކަމާއި، ސެކިއުރިޓީ ވަރުގަދަ ކުރަން ޖެހޭ ބޭފުޅެއް ކަމަށް އެތަނުގައި ތައްޔާރުކުރި ރިޕޯޓުތަކުގައި ވާ ކަމަށް ޝަމާލް ވިދާޅުވި\nމެއަށް ތަދުވާކަމަށް ރައީސް ނަޝީދު ވިދާޅުވި ކަމަށް ޝަމާލް ވިދާޅުވީ\nއެސްޕީޖީ ޓީމުން އެވަގުތު މަސައްކަތް ކުރި ގޮތާމެދު ހިތްހަމަ ޖެހޭ ކަމަށް ޝަމާލް ވިދާޅުވި\nރައީސް ނަޝީދު ވެއްޓިވަޑައިގަތުމާ އެކު ޕީއެސްއޯ ނަގައިގަނެ، ކާރުކޮޅަށް ލީ ކަމަށް ވިދާޅުވި\nއައިޑީ ގޮވުމާއެކު ރައީސް ނަޝީދު ބިންމައްޗަށް ވެއްޓިވަޑައިގެން ކަމަށް ޝަމާލް ވިދާޅުވި\nގޮއްވާލީ ސައިކަލުގައި ހަރުކޮށްފައި ހުރި އައިއީޑީއެއް ގޮއްވާލައިގެން ކަމަށް ޝަމާލް ވިދާޅުވި\nރައީސް ނަޝީދު ރޭ ގެއިން ނުކުމެވަޑައިގެންނެވީ އެހެން ރަށެއްގައި އޮތް ހަފްލާއަކަށް ވަޑައިގަތުމަށް ކަމަށް ޝަމާލް ވިދާޅުވި\nޗީއޮފް ޑިފެންސް ފޯސް އަބްދުﷲ ޝަމާލް ވިދާޅުވީ ރައީސް ނަޝީދަށް ދިނީ ޓެރަރިޒަމްގެ ހަމަލާއެއް ކަމަށް.\nހާދިސާ ހިނގީ 20:27 ގައި ކަމަށާއި 20:35 ވީއިރު ރައީސް ނަޝީދު އޭޑީކޭގެ އެމެޖެންސީ ރޫމަށް ގެންދަވާ ފަރުވާދެއްވަން ފަށައިފި ކަމަށް މާރިޔާ ވިދާޅުވި\nއެހާލަތުގައިވެސް ރައީސް ނަޝީދުގެ ބޮޑީގާޑުންގެ ގޮތުގައި ތިއްބެވިު އެސްޕީޖީގެ ބޭފުޅުންނަށް މާރިޔާ ވަނީ ތައުރީފުކުރައްވާފަ. ވިދާޅުވީ އެބޭފުޅުން ކުރެއްވީ ތައުރީފު ހައްގު މަސައްކަތްތަކެއް ކަމަށް\nމާރިޔާ ވިދާޅުވީ ރޭ ގޮވިއެއްޗެއްގެ އަޑު ބާރުކަމުން އެސްޕީޖީގެ ބޭފުޅުންގެ ކަންފަތަށްފެސް ގެއްލުން ލިބިފައިވާ ކަމަށް\nމާރިޔާ ވިދާޅުވީ މިއަދުގެ މި ސެކިއުރިޓީ ހާލަތުގައި ސަލާމަތް ނެތްކަން ރައީސް ނަޝީދަށް ދިން ހަމަލާއިން އެނގޭ ކަމަށް\nޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވީ އެއްވެސް ރައްޔިތަކަށް ގެއްލުންވާ ގޮތަށް އެފަދަ ހަމަލާއެއް ދިނުމަކީ ބަލައިގަންނާނެ ކަމެއް ނޫން ކަމަށް\nރައީސް ނަޝީދުގެ ހަށިކޮޅަށް އަމާޒުކޮށް ދިން ހަމަލާއާ ގުޅިގެން އެމްއެންޑީއެފްއިން ނޫސްވެރިންގެ ބައްދަލުވުން ބާއްވަން ތައްޔާރުވެއްޖެ. ނޫސްވެރިންގެ ބައްދަލުވުމުގައި ޑިފެންސް މިނިސްޓަރު މާރިޔާ އަހުމަދު ދީދީ އަދި ޗީފް އޮފް ޑިފެންސް ފޯސް އަބްދުﷲ ޝަމާލު ބައިވެރިވެ ވަޑައިގަންނަވާ\nމަޖިލީހުގެ މަސައްކަތްތަކާ މަޖިލީހުގެ ރައީސް ނަޝީދަށް ހަވާލުވެވަޑައިގެންނެވެން ދެން މަޖިލީހުގެ މަސައްކަތްތައް ހުރި ހިތްވަރެއް ލާފައި ކުރިއަށް ގެންދަވާނެ ކަމަށް އީވާ ވިދާޅުވި\nރައީސް ނަޝީދަށް ފަރުވާ ދެއްވުމަށް މަސައްކަތް ކޮށްދެއްވި ހުރިހާ ސިއްހީ މާހިރުންނަށް އީވާ ވަނީ މަޖިލީހުގެ ނަމުގައި ޝުކުރު އަދާ ކުރައްވާފައި\nމަޖިލީހުގެ ރައީސް މުހައްމަދު ނަޝީދު ގެ ހާލަތު އޭޑީކޭގެ ޑޮކްޓަރުން ގާތުން ބަލަމުން ދާ ކަމަށް އީވާ ވިދާޅުވި\nޖަލްސާގައި އޮތީ މަޖިލީހުގެ ރިޔާސަތުން އަންގާ އެންގުމެއް ކަމަށް އީވާ ވިދާޅުވި\nމަޖިލީހުގެ ޖަލްސާ ފަށައިފި\nމަޖިލީހުން މައުލޫމާތު ދޭ ގޮތުގައި ކުޑަ ވަގުތުކޮޅެއްގެެ ތެރޭގައި ޖަލްސާ ފެށޭނެ\nސީޕީ: ފުލުހުންނަށް ގާނޫނުން ބާރު ލިބިފައި އޮތަސް ޖިނާއީ މިންގަނޑުގެ ތެރެއިން ފުލުހުން އަމަލު ކުރާނީ. ނުރައްކާ ކަންކަން ކުރުމުގެ ގާބިލްކަން ހުރި މީހުން މުޖުތަމައު ތެރޭ އުޅުނަސް އެކަށީގެންވާ ހެކި ނެތި މީހުން ހައްޔަރުކޮށް ހެދެން މިހާރުގެ ގާނޫނީ ނިޒާމަކު ނެތް. މިހަމަލާއާ ގުޅޭ ތަހުގީގަކީ\nއޭސީޕީ ރިޔާޒު: ހަމަލާގައި ބޭނުންކުރި ސައިކަލުގެ ސައްހަ މައުލޫމާތުތައް ފުލުހުންނަށް މިހާރު ވަނީ ހޯދިފައި.\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ރޭ ދިން ޓެރަރިސްޓް ހަމަލާއާ ގިޅިގެން ރޭ ފެށި މަޖިލީހުގެ ކުއްލި ޖަލްސާ މެދު ކަނޑާލުމަށް ފަހު އަނެއްކާވެސް 16:30 ގައި ޖަލްސާ ފަށަން ވަނީ ތާވަލު ކުރެވިފައި\nރައީސް ނަޝީދުގެ ސާޖަރީ ނިމިފައިވާ ކަމަށް އެމަނިކުފާނުގެ ކޮއްކޯފުޅު ނާޒިމް އަބްދުއްސައްތާރު ވިދާޅުވީ. އޭނާ ވިދާޅުވީ ރަނގަޅުވާން ދުވަސް ނަގާނެ ކަމަށް.\nސްޓޭޓް އޮފް އެމަޖެންސީގެ ހާލަތެއް ނެތް: ސީޕީ\nސީޕީ: ސްޓޭޓް އޮފް އެމަޖެންސީ ގެންނަން ޖެހޭ ހާލަތެއް ނެތް. މިފަދަ އެހެން ހަމަލާއެއް އައިސް ދާނެ ފަދަ ކަމެއް ނުހިނގުމަށް އެހެރީ މިހާރު ރައްކާތެރިކަމުގެ ފިޔަވަޅުތައް އަޅާފައި. ސްޓޭޓް އޮފް އެމަޖެންސީ ގެންނަން ޖެހޭ ހާލަތެއް އޮތް ނަމަ ކަމާ ގުޅޭ ދައުލަތުގެ ފަރާތްތަކާ އެ މައުލޫމާތު ހިއްސާކުރާނަން.\nހަމަލާ ދިނުމުގެ ފަހަތުގައި އޮތް މޯޓިވް އަދި ނިންމަން އަވަސް: ސީޕީ\nސީޕީ: ހަމަލާގެ މޯޓިވް އަދި ބުނަން އަވަސް. އެކަން މިދަނީ ބަލަމުން. ބޭރުގެ ޓެރަރިސްޓު ޖަމާއަތަކާ ގުޅިގެން މި ހަމަލާ ދިން ކަމަކަށް އަދި މައުލޫމާތެއް ނުލިބޭ. ދައުލަތުގެ އެއްބާރުގެ ވެރިޔާއަށް ހަމަލާއެއް ދެވިފައި ވާތީ ފުލުހުންގެ ކަންކަމާ ގުޅިގެން އެކަންކަން ބަލަމުން މިދަނީ.\nމިލިޓަރީ ގްރޭޑުގެ ގޮވާތަކެތި ބޭނުންކުރި ކަމަށް ނުބެލެވޭ: އޭސީޕީ ރިޔާޒު\nއޭސީޕީ ރިޔާޒު: ގޮވާ އެތި ތައްޔާރުކުމުގައި މިލިޓަރީ ގްރޭޑް އެކްސްޕްލޯސިވްސް ނޫނީ ގޮވާތަކެތި ބޭނުންކޮށްފައިވާ ކަމަކަށް ނުބެލެވޭ.\nއިންޓެލް ނުލިބުނު މައްސަލަ ބަލާނެ: ސީޕީ\nސީޕީ: ފުލުހުންގެ އިންޓެލިޖެންސަށް ހަމަލާގެ މައުލޫމާތެއް ލިބިފައެއް ނެތީ ކީއްވެތޯ އާއި އެކަން ރަނގަަޅަށް ނުކުރެވެނީ ކީއްވެގެންތޯ ދައުލަތުގެ އިދާރާތަކުން ބަލާނެ ކަމަށް. މިވަގުތު މުހިންމު ކަމެއް ދެނީ ތުހުމަތުވާ މީހުން ހައްޔަރުކޮށް ތަހުގީގު ކުރިއަށް ގެންދަން.\nފުލުހުންގެ އިންޓެލްއަށް އެއްވެސް މައުލޫމާތެއް ލިބިފައެއް ނެތް: ސީޕީ\nފުލުހުންގެ އިންޓެލިޖެންސަށް ރޭގެ ހަމަލާގެ އެއްވެސް މައުލޫމާތެއް ލިބިފައެއް ނެތް.\nހަމަލާދިނުމުގައި ބައިވެރިވާ ހަތަރު މީހަކު ފާޙަގަވެއްޖެ: ސީޕީ\nސީޕީ: ރައީސް ނަޝީދުގެ އޮޕަރޭޝަންތައްކޮށް އެތެރެހައްޓަށް ވަދެފައިވާ ތަކެތިކޮޅުތައް މިވަނީ މިހާރުނެގިފައި. އެ އޮޕަރޭޝަންތައް ކާމިޔާބު. މި މައްސަލައިގައި ތުހުމަތުވާ ހަތަރު މީހަކު މިހާރު ވަނީ ފާޙަގަވެފައި. އެ މީހުން އައިޑެންޓިފައިކޮށް ހައްޔަރުކުރުމުގެ މަސައްކަތް މިހާރު އެބަ ކުރިއަށް ދޭ. އާންމުންނަށް އެއްވެސް މައުލޫމާތެއް ލިބިފައިވާ ނަމަ ހިއްސާކޮށްދެއްވާ.\nމިއީ މިވަގުތަށް އެންމެ ޕްރިއޮރިޓީ ތަހުގީގު: ސީޕީ\nސީޕީ: މި މައްސަލަ ތަހުގީގު ކުރަނީ އެންމެ ޕްރިއޯރިޓީ މައްސަލައިގެ ގޮތުގައި. މި ހަމަލާގައި ހަތަރު މީހަކަށް ވަނީ އަނިޔާވެފައި. ތިން ބޮޑީގާޑުންނާއި 43 އަހަރުގެ ދިވެހި ފިރިހެނެއް އަދި 70 އަހަރުގެ އިނގިރޭސި ރައްޔިތަކަށް އަނިޔާވި.\nފުލުހުންގެ ޕްރެސް ފަށައިފި. ޕްރެސް ދެއްވަނީ ސީޕީ ހަމީދާއި އޭސީޕީ ރިޔާޒު.\nޕްރެސް ދެއްވަނީ ކޮމިޝަނަރު ހަމީދާއި ރިޔާޒު\nޕްރެސް ދެއްވަނީ ޕޮލިސް ކޮމިޝަނަރު މުހައްމަދު ހަމީދު އާއި އެސިސްޓެންޓް ކޮމިޝަނަރު އޮފް ޕޮލިސް މުހައްމަދު ރިޔާޒު.\nރައީސް ނަޝީދުގެ ސަޕޯޓަރުން އަދިވެސް އޭޑީކޭ ކައިރީ\nރައީސް ނަޝީދުގެ ސަޕޯޓަރުންނާއި އެމްޑީޕީގެ ބައެއް އޮފިޝަލުން ރައީސް ނަޝީދަށ ްފަރުވާ ދެމުން އަންނަ އޭޑީކޭ ހޮސްޕިޓަލްގެ ބޭރުގައި އަދިވެސް މަޑުކޮށްގެން އެބަތިބި. ރައީސް ނަޝީދުގެ ސާޖަރީތައް ކާމިޔާބު ކަމަށާއި އަދި އެއް ޕްރޮސީޖާ ހަދަން ޖެހޭ ކަމަށް ވެސް އެ ހޮސްޕިޓަލުން ބުނޭ. އެ ނޫން އިތުރު މާ ބޮޑު މައުލޫމާތެއް އެމަނިކުފާނުގެ ހާލުކޮޅާ ގުޅޭ ގޮތުން އަދި ސާފެއް ނުވޭ.\nޕްރޮސިކިއުޓާ ޖެނެރަލް ހުސެން ޝަމީމް ކުރެއްވި ޓްވީޓެއްގައި ރައީސް ނަޝީދަށް ދިން ހަމަލާ ކުށްވެރި ކުރަމުން ވިދާޅުވީ ފުލުހުން ހިންގާ ތަހުގީގުގައި ހުދު އެމަނިކުފާނާއި އެ އޮފީހުގެ ޕްރޮސިކިއުޓަރުން އެހީތެރިކަން ފޯރުކޮށްދެމުން އަންނަ ކަމަށް.\n14:07 މުހައްމަދު މުޒައްޔިން ނާޒިމް އިސްކަންދަރު ކޮށި\nފުލުހުންގެ ނޫސްކޮންފަރެންސް ފަށާނީ މެންދުރު 2:30ގައި. މިހާރު ފުލުހުން އަންނަނީ ޕްރެސް ކޮންފަރެންސްއަށް އެންމެ ފަހުގެ ތައްޔާރީތައް ވަމުން.\nފުލުހުންގެ ނޫސްވެރިންގެ ބައްދަލުވުމަށް ތައްޔާރުވެފައި -- ސަން ފޮޓޯ/ މުޒައްޔިން ނާޒިމް\nފުލުހުންގެ ނޫސްވެރިންގެ ބައްދަލުވުމަށް ތައްޔާރުވެފައި -- ސަން ފޮޓޯ/ ފަޔާޒު މޫސާ\nފުލުހުންގެ ނޫސްވެރިންގެ ބައްދަލުވުމަށް ތައްޔާރުވެފައި -- ސަން ފޮޓޯ ފަޔާޒު މޫސާ\n14:00 މުހައްމަދު މުޒައްޔިން ނާޒިމް\nހަމަލާދިން ސަރަހައްދު އަދިވެސް ބަންދުކޮށްފައި\nރައީސް ނަޝީދު ދިރިއުޅުއްވާ ހަމަލާދިން ކެނެރީގެ ސަރަހައްދު އަދިވެސް އޮތީ ބަންދުކޮށްފައި. ފުލުހުން އެ ސަރަހައްދުގައި އަންނަނީ ފޯރި މަރަމުން. އެ ހިސާބުގައި ދިރިއުޅޭ މީހުންނަށް ގޭގެއަށް ވަދެވެނީ ވެސް ފުލުހުންގެ ހުއްދަ ހޯދައިގެން. އެހެން ނަމަވެސް ހަމަލާ ދިނުމަށް ބޭނުން ކުރި ކަމަށް ތުހުމަތުވާ ސައިކަލާއި ރައީސް ނަޝީދުގެ ކާރުކޮޅު މިހާރު އެ ސަރަހައްދުން ވަނީ ގެންގޮސްފައި. ރޭ ވަރަށް ގިނައިރު ވަންދެން ފޮރެންސިކް ފުލުހުން އެ ސަރަހައްދުގައި ހަރަކާތްތެރިވި.\nރޭގެ ހަލަާދިން ކެނެރީގެ ހިމެނޭ ސަރަހައްދު: އެ ސަރަހައްދު ފުލުހުން ވަނީ ބަންދުކޮށްފައި -- ސަން ފޮޓޯ/ މުޒައްޔިން ނާޒިމް\n13:58 އައިޝަތު ފަރީޙާ\nތަހުގީގުގަށް ފުލުހުން ވަނީ އާންމުންގެ އެހީއަށް އެދިފައި\nފުލުހުން މިއަދު ނެރުނު ބަޔާނެއް މެދުވެރިކޮށް އާންމުންގެ ކިބައިން އެދިފައި ވަނީ ރައީސް ނަޝީދަށް ހަމަލާ ދިން ވަގުތު ޝައްކުވާ ކަމެއް ފާހަގަވި ނަމަ އެކަމެއް ވީހާ އަވަހަކަށް ފުލުހުންގެ ހޮޓްލައިން 9704000 އަށް ގުޅައި ރިޕޯޓް ކުރުމަށް. އަދި އެ މައުލޫމާތު ދޭ މީހުންގެ މައުލޫމާތުގެ ސިއްރުކަން ހިފަހައްޓާނެ ކަމުގެ ޔަގީންކަން ފުލުހުން ދޭ.\nފުލުހުންގެ ނޫސް ކޮންފަރެންސް ލަސްކޮށްފި\nފުލުހުން ނޫސް ކޮންފަރެންސް މިއަދު މެންދުރު 2:30އަށް މިހާރު ވަނީ ލަސްކޮށްފައި. ލަސްކުރި ސަބަބެއް ނޭނގޭ.\n01:13 މުހައްމަދު މުޒައްޔިން ނާޒިމް\nރައީސް ސޯލިހް މިރޭ ގައުމާ މުހާތަބު ކުރައްވަނީ\nރައީސް އިބްރާޙިމް މުހައްމަދު ސޯލިހް މިރޭ ޓީވީތައް މެދުވެރިކުރައްވާ ގައުމާ މުހާތަބު ކުރައްވާ ގޮތަށް ހަމަޖެހިއްޖެ.\nރައިސް އޮފީހުގެ ތަރުޖަމާނު މަބްރޫކު އަޒީޒު ދެންމެ ކުރެއްވި ޓްވީޓެއްގައި ވިދާޅުވީ، ޓީވީތައް މެދުވެރި ކުރައްވާ އެމަނިކުފާނު މިރޭ ގައުމާ މުހާތަބު ކުރައްވާނެ ކަމަށް. އަދި އެކަމާ ގުޅޭ މައުލޫމާތު ކުޑަ އިރުކޮޅެއްްތެރޭ ހާމަ ކުރައްވާނެ ކަމަށް އޭނާ ވިދާޅުވި.\nރައީސް ގައުމާ މުހާތަބު ކުރައްވާ އިރު، މިރޭ ވަޒީރުންގެ ކުއްލި މަޖިލީހުގެ ބައްދަލުވުމެއްވެސް ވަނީ ބާއްވާފައި\nރައީސް ނަޝީދުގެ އިތުރު ސާޖަރީތަކެއް ހަދަނީ\nރައީސް ނަޝީދަށް އިތުރަށް ހަދަންޖެހޭ ސާޖަރީތައް ސްޕެޝަލިސްޓް ޑޮކްޓަރުންގެ ޓީމަކުން ދެނެގަނެފައިވާ ކަމަށާއި އެ ސާޖަރީތައް ހެދުމުގެ މަސައްކަތް ކުރަމުން އަންނަ ކަމަށް އޭޑީކޭ ހޮސްޕިޓަލުން ބުނެފި.\nސަލާމަތީ ހިދުމަތްތަކާ ބެހޭ ކޮމިޓީގެ ބައްދަލުވުން ކުރިއަށް ގެންދަނީ ސިއްރު ބައްދަލުވުމެއް ގޮތުގައި. ބައްދަލުވުން ސިއްރު ކުރަން ކޮމިޓީގެ ހުރިހާ މެމްބަރުން ވަނީ އިއްތިފާގުވެފައި\nސަލާމަތީ ހިދުމަތްތަކާ ބެހޭ ކޮމިޓީގެ ބައްދަލުވުން ތާވަލުކޮށްފައި ވަނީ މިރޭ 00:30 އަށް\nކެބިނެޓްގެ ކުއްލި ބައްދަލުވުމެއް ކުރިއަށް ދަނީ\nރައްޔިތުން މަޖިލީހުގެ ރައީސް މުހައްމަދު ނަޝީދަށް ދިން ހަމަލާއާ ވިދިގެން ވަޒީރުންގެ މަޖިލީހުގެ ކުއްލި ބައްދަލުވުމެއް ކުރިއަށް އެބަދޭ. ރައީސް އޮފީހުގެ ތަރުޖަމާން ވިދާޅުވީ އެ ބައްދަލުވުމުގައި މިރޭގެ ހަމަލާއާ ގުޅިގެން އަޅަން ޖެހޭ ފިޔަވަޅުތަކާ މެދު މަޝްވަރާ ކުރާނެ ކަމަށް.\nމަޖިލީހުގެ ރައީސް މުހައްމަދު ނަޝީދަށް ދިން ހަމަލާއާ ގުޅިގެން މިރޭ ރައްޔިތުންގެ މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީގެ ބައްދަލުވުމެއް ބާއްވަން ނިންމައިފި\nއެ ބައްދަލުވުމަކީ އެ ހަލަކާ ގުޅިގެން އެޅިދާނެ ފިޔަވަޅުތަކާ ގުޅޭގޮތުން މަޝްވަރާ ކުރުމަށް ބާއްވާ ބައްދަލުވުމެއް ކަމަށް މަޖިލީހުން މައުލޫމާތު ދޭ\nފުލުހުންނާއި އެމްއެންޑީއެފުން އެ ހާދިސާ ތަހުގީގު ކުރަމުން ދާ ކަމަށް އީވާ ވިދާޅުވި. ތަހުގީގު މައުލޫމާތު ލިބުނު މިންވަރަކުން ހިއްސާކުރާނެ ކަމަށްވެސް ވިދާޅުވި\nމިރޭ މަޖިލީހުގެ ޖަލްސާ މެދުކަނޑާލާފައި ވަނީ އިތުރު މައުލޫމާތު ލިބުމުން ޖަލްސާ ފަށާ ގޮތަށް\n"ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދުގެ ފުރާނަފުޅަށް އަމާޒުކޮށް މިރޭ ދީފައިވާ ޓެރަރިސްޓް ހަމަލާ އަޅުގަނޑުގެ އަމިއްލަ ނަމުގައާއި. ރައްޔިތުންގެ މަޖިލީހުގެ ތިޔަ ހުރިހާ އިއްޒަތްތެރި މެމްބަރުންގެ ނަމުގަ އާއި ރައްޔިތުންގެ މަޖިލީހުގެ މުވައްޒިފުންގެ ނަމުގައި ހަރުކަށި އިބާރާތުން ކުއްވެރި ކުރަން." މަޖިލީހުގެ ނައިބު ރައީސް އީވާ ވިދާޅުވި\nއީވާ ވިދާޅުވީ ރައީސް ނަޝީދުގެ ސިއްހީ ހާލުކޮޅާ ބެހޭ ފުރިހަމަ މައުލޫމާތު ލިބެންދެން މަޖިލީހުގެ ޖަލްސާ ނިންމާ ނުލާ ކުރިއަށް ގެންދަން އޭނާ ނިންމާ ކަމަށެވެ.\nމަޖިލީހުގެ ރައީސް މުހައްމަދު ނަޝީދަށް މިރޭދިނީ ޓެރަރިސްޓް ހަމަލާއެއް ކަމަށް އީވާ ވިދާޅުވެއްޖެ. އޭނާ ވިދާޅުވީ މަޖިލީހުގެ ހުރިހާ މެމްބަރުންނާއި މުވައްޒިފުން އަދި އޭނާގެ އަމިއްލަ ނަމުގައި އެކަން ކުއްވެރި ކުރާ ކަމަށް\nޖަލްސާގައި އޮތީ މަޖިލީހުގެ ރިޔާސަތުން އަންގާ އަންގުމެއް އެކަނި ކަމަށް އީވާ ވިދާޅުވި\n23:25 ފާތިމަތު ސައީދު\nޖަލްސާގައި 67 މެމްބަރުން ހާޒިރުވެ އެބަތިބި\nމިރޭގެ ހަމަލާގައި3ސިފައިންގެ މީހަކަށް އަނިޔާވި، އެ މީހުންގެ ހާލު ރަނގަޅު\nއެމްއެންޑީއެފުން ބުނީ މިރޭގެ ހަމަލާގައި ތިން ސިފައިންގެ މީހަކަށް އަނިޔާވެފައިވާކަމަށް. ސިފައިންގެ އެކަކު އައިޖީއެމްއެޗަށް ގެންގޮސް ފަރުވާދިނީ އޭނާގެ ކަންފަތަށް ތަދުވާތީ ކަމަށް. އެ ސިފައިންގެ މީހާ މިހާރު ވަނީ ދޫކޮށްލާފައި. އެހެން ނަމަވެސް އަނެއް ދެ ސިފައިންނަށް އޭޑީކޭގައި އަންނަނީ އަދިވެސް ފަރުވާ ދެމުން ކަމަށް އެމްއެންޑީއެފުން ބުނޭ. އެދެ ސިފައިންގެ މީހުންނަށް ލިބިފައި ވަނީ ކުދި އަނިޔާތަކެއް ކަމަށް އެމްއެންޑީއެފުން ބުނޭ.\n23:02 ފާތިމަތު ސައީދު\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު މިރޭ ކާރަށް އަރާވަޑައިގަންނަވަނިކޮށް އެއްޗެއް ގޮއްވާލާ ދިނަ ހަމަލާއާ ގުޅިގެން ބާއްވާ މަޖިލީހުގެ ކުއްލި ޖަލްސާ ފަށައިފި\nރައީސް ނަޝީދަށް ގިނަ ޒަހަމްތައް ލިބިފައިވޭ، މިހާރު ހާލު ރަނގަޅު: އޭޑީކޭ\nއޭޑީކޭއިން ބުނީ ރައީސް މުހައްމަދު ނަޝީދު މިރޭ 8:30 ގައި އޭޑީކޭ ހޮސްޕިޓަލަށް ގެނައި އިރު ގިނަ ޒަހަމްތަކެއް އެމަނިކުފާނަށް ބޭރު ފުށަށް ލިބިފައިވާ ކަމަށް. އަދި ހާއްސަ މެޑިކަލް ޓީމަކުން އެމަނިކުފާނަށް ފަރުވާ ދެމުން ދާއިރު މިހާރު އެމަނިކުފާނުގެ ހާލު ރަނގަޅު ކަމަށް އޭޑީކޭއިން ބުނި.\nރައްޔިތުންގެ މަޖިލީހުގެ ޖަލްސާ ފަށަން މިހާރު ވަނީ ތައްޔާރުވެފައި. މިރޭގެ ޖަލްސާގެ ރިޔާސަތު ބަލަހައްޓަވާނީ މަޖިލީހުގެ ނައިބު ރައީސް އީވާ އަބްދުﷲ\nމަޖިލީހުގެ ސެކިއުރިޓީ ވަނީ ވަރުގަދަކޮށްފައި\nރައްޔިތުން މަޖިލީހުގެ ޖަލްސާއާ ދިމާކޮށް މަޖިލީހުގެ ސެކިއުރިޓީވެސް ވަނީ ވަރުގަދަކޮށްފައި. މަޖިލީހުގެ ފްލޯތައް ޗެކްކޮށް އަދި މެންބަރުން ވެސް ވެއްދީ ވަރަށް ބޮޑަށް ސްކޭންކޮށްފައި.\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިރޭ ހަމަލާއެއް ދީފައިވާތީ، އެމްޑީއޭގެ ލީޑަރު އަހްމަދު ސިޔާމް މުހައްމަދު އެންމެ ހަރުކަށި އިބާރާތުން ކުށްވެރި ކުރައްވައިފި.\nއަދި އެ އަމަލު ހިންގި މީހުން ވީއެންމެ އަވަހަކަށް އިންސާފުގެ ކުރިމައްޗަށް ގެނެސް ގާނޫނީ ގޮތުން ދޭންޖެހޭ އަދަބު ދިނުން އަވަސްކުރުމަށް ވެސް މީދޫ ދާއިރާގެ މެމްބަރުކަން ވެސް ކުރައްވާ ސިޔާމް ވަނީ ގޮވާލައްވާފަ.\nނޭޝަނަލް ސެކިއުރިޓީ ކައުންސިލާ ރައީސް މިރޭ ބައްދަލުކުރައްވަނީ\nރައީސް މުހައްމަދު ނަޝީދަށް މިރޭ ދީފައިވާ ނުރައްކާތެރި ހަމަލާއާ ގުޅިގެން ރައީސުލްޖުމްހޫރިއްޔާ ނޭޝަނަލް ސެކިއުރިޓީ ކައުންސިލް މިރޭ ބައްދަލުކުރައްވާނެ: ސްޕޯކްސްޕާސަން\n22:24 ނަޖާހު މަސްއޫދު\nރާއްޖެޓީވީއަށް ދެއްވި އިންޓަވިއެއްގައި އެމްޑީޕީގެ ނައިބު ރައީސް އަދި ރައީސް އޮފީހުގެ މިނިސްޓަރު ޝިއްޕެ ވިދާޅުވީ، ރައީސް ނަޝީދަށ ްދިން ހަމަލާއަކީ ސީދާ އެމަނިކުފާނުގެ ފުރާނަފުޅަށް ދިން ހަަމަލާއެއް ކަމަށް.\n22:23 ނަޖާހު މަސްއޫދު\nޑިފެންސް މިނިސްޓަރު މާރިޔާ އަހުމަދު ދީދީ ކުރެއްވި ޓްވީޓެއްގައި ވިދާޅުވީ، އެ ހަމަލާއަކީ ޕެންޑެމިކެއްގެ ތެރޭގައި، ރަމަޟާން މަހުގެ އެންމެ ފަހު ދުވަސްތަކުގައި، އިންސާނީ ކަރާމަތައް އެއްވެސް ވަރަކަށް ބެލުމެއް ނެތި ދިން ހަމަލާއެއް ކަމަށް. އަދި އެ ހަމަލާ ފިނޑި، ނާތަހުޒީބު އަމަލެއްގެ ގޮތުގައި މިނިސްޓަރު ސިފަ ކުރެއްވި.\nރައީސް ނަޝީދަށް ދިން ހަމަލާ ރައީސް ސޯލިހު ކުށްވެރި ކުރައްވައިފި\nރައީސް ނަޝީދަށް ދިން ހަމަލާ ރައީސް ސޯލިހު ޓްވީޓެއް ކުރައްވައި ކުށްވެރި ކުރައްވައިފި. އެމަނިކުފާނު މިވަގުތު ހުންނެވީ އޭޑީކޭގައި. އެކަން ކުށްވެރި ކުރެއްވީ ކުރެއްވި ޓްވީޓެއްގައި.\nމިއީ ނަޝީދުގެ ފުރާނަ ދުއްވާލަން ދިން ހަމަލާއެއް: އެމްޑީޕީ\nރައީސް ނަޝީދަށް ދިން ހަމަލާއާ ގުޅިގެން އެމްޑީޕީ ދާދި ދެންމެ ނެރުނު ބަޔާން: "މިޕާޓީގެ ރައީސް އަދި ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދަށް އަމާޒުކޮށް ދީފައިވާ ނުރައްކާތެރި ހަމަލާ އެންމެ ހަރުކަށި އިބާރާތުން ކުށްވެރިކުރަމެވެ. މިޕާޓީން ދެކޭ ގޮތުގައި އެހަމަލާއަކީ ސީދާ ރައީސް މުޙައްމަދު ނަޝީދުގެ ހަށިކޮޅަށް އަމާޒުކޮށް ފުރާނަފުޅު ދުއްވާލުމަށް ދީފައިވާ ޓެރަރިސްޓް ހަމަލާއެކެވެ. މި ނުރައްކާތެރި ޓެރަރިސްޓް ހަމަލާ މިހާރުން މިހާރަށް ތަޙްޤީޤުކޮށް އެކަމުގައި ޝާމިލުވާ އެންމެހައި ފަރާތްތަކާމެދު ފިޔަވަޅު އެޅުމަށް މިޕާޓީން ގޮވާލަމެވެ. މި ހަމަލާގެ ސަބަބުން ރައީސް މުޙައްމަދު ނަޝީދަށް ލިބިވަޑައިގެންނެވި އަނިޔާއަށް މިވަގުތު އޭ.ޑީ.ކޭ އިން ގެންދަނީ ރައީސް މުޙަންމަދު ނަޝީދަށް ފަރުވާ ދެއްވަމުންނެވެ.\nމިޕާޓީގެ ދުޢާ އަކީ، ރައީސް މުޙަންމަދު ނަޝީދަށް އަދި އެމަނިކުފާނުގެ ސެކިޔުރިޓީ އަށް އަވަސް ޝިފާއެއް މިންވަރުކުރެއްވުމެވެ."\n22:12 ނަޖާހު މަސްއޫދު\nރައީސް ނަޝީދަށް ދިން ހަމަލާ ކުށްވެރިކުރައްވައި ހޯމް މިނިސްޓަރު އިމްރާން އަބްދުﷲ ކުރެއްވި ޓްވީޓެއްގައި ވިދާޅުވީ، އެ މައްސަލަ އެންމެ މަތީ ދަރަޖައިގެ އަހަންމިއްުޔަތުކަމެއް ދީގެން ދިވެހި ފުލުހުން ތަހުގީގު ކުރާނެކަން ކަށަވަރު ކުރައްވާނެ ކަމަށް.\n22:11 ނަޖާހު މަސްއޫދު\nއިސްލާމިކް މިނިސްޓަރު އަހުމަދު ޒާހިރު އަލީ ކުރެއްވި ޓްވީޓެއްގައި ވިދާޅުވެފައި ވަނީ މިރޭ ދިން "ނުރައްކާތެރި، ރަހުމުކުޑަ" ހަމަލާގައި ޒަހަމްވި ރައީސް ނަޝީދަށާއި، އެހެން މީހުންނަށް އަވަސް ޝިފާއަކަށް އެދިވަޑައިގެންފައި. އަދި އެފަދަ ހަމަލާތަކަކީ އެއްވެސް ހާލެއްގައި ބަލައިގަނެވޭނެ ކަމެއް ނޫން ކަމަށް ވިދާޅުވި.\nމަޖިލީހުގެ ކުއްލި ޖަލްސާއެއް މިރޭ\nމިރޭ 10:30ގައި ރައްޔިތުންގެ މަޖިލީހުގެ ކުއްލި ޖަލްސާއެއް ބާއްވަން ތައްޔާރުވަމުންދާކަން "ސަން"އަށް ވަނީ ކަށަވަރުކުރެވިފައި.\n22:02 ނަޖާހު މަސްއޫދު\nރައީސް ނަޝީދަށް އޭޑީކޭ ހޮސްޕިޓަލުގައި ފަރުވާދެމުންދާއިރު، އެ ހޮސްޕިޓަލުގެ ގޯތި ތެރޭގައި ގިނަ ބަޔަކު ވަނީ އެއްވެފައި. އޭގެ ތެރޭގައި އެމްޑީޕީގެ އެކްޓިވިސްޓުންގެ އިތުރުން ބައެއް މަޖިލިސް މެމްބަރުން ހިމެނޭ. ކޮވިޑާ ހެދި މާލޭގައި 9:00ގެ ފަހުން ކާފިއު ހިންގާތީ ފުލުހުން އިލްތިމާސް ކުރަނީ އެ ސަރަހައްދަށް މީހުން އެއް ނުވުމަށް.\nއިންޑިއާގެ އެކްސްޓާނަލް އެފެއާޒް މިނިސްޓަރު ޑރ. އެސް. ޖައިޝަންކަރުވެސް ވަނީ ރައީސް މުހައްމަދު ނަޝީދަށް ދިން ހަމަލާ ކުށްވެރިކޮށް، އެމަނިކުފާނަށް އަވަށް ޝިފާއަކަށް އެދިވަޑައިގެންފައި. އަދި އެމަނިކުފާނު ފަހަތަށް ޖެހިވަޑައިނުގަންނަވާނެކަން އެނގިވަޑައިގަންނަވާ ކަމަށް ޑރ. ޖައިޝަންކަރު ވިދާޅުވި\n21:50 ނަޖާހު މަސްއޫދު\nރައީސް އިބްރާހީމް މުހައްމަދު ސޯލިހު ދާދި ދެންމެއަކު ވަނީ އޭޑީކޭ ހޮސްޕިޓަލަށް ވަޑައިގެންފައި. އެ ސަރަހައްދުގައި ހުރި ސަންގެ ނޫސްވެރިޔާ ބުނީ، އެމަނިކުފާނު ވަޑައިގަތުމުން އިސްތިއުފާއަށް ގޮވި ކަމަށް\n21:27 ޝަފްނާ ހުސައިން\n21:22 ޝަފްނާ ހުސައިން\nގޮވުމުގައި އެ ސަރަހައްދުގައި ޕާކު ކޮށްފައި ހުރި ސައިކަލުތަކަށް ވެސް ބޮޑެތި ގެއްލުން ތަކެއް ވަނީ ވެފަ އެވެ.\nގޮވުމާއެކު ގިނަ އަދަދެއްގެ އާންމުން ވަނީ އެ ސަރަހައްދަށް ޖަމާވެފަ އެވެ. ހަތިޔާރާއެކު ސިފައިން އެ ސަރަހައްދުގައި ހަރަކާތްތެރިވަމުން އަންނަ އިރު، އާންމުން ވަނީ ވަރަށް ބޮޑަށް ފަހަތަށް ޖައްސައިފަ އެވެ.\n21:21 ޝަފްނާ ހުސައިން\nއެ ސަރަހައްދުގައި ހުރި 'ސަން؛ ގެ ނޫސްވެރިޔާ ބުނީ އެއްޗެއް ގޮއްވާލާފައިވަނީ، އެމަނިކުފާނުގެ ކާރުކޮޅު ކައިރީ ޕާކުކޮށްފައި ހުރި ސައިކަލެއްގައި ކަމަށް ބެލެވޭ ކަމަށެވެ.\nބާރު އަޑަކާއެކު ގޮވި ގޮވުމުގައި އެމަނިކުފާނުގެ އިތުރުން، އެމަނިކުފާނުގެ ބޮޑީގާޑަކަށް ވެސް ވަނީ އަނިޔާވެފަ އެވެ. އަދި އެވަގުތު މަގުމަތީ ހުރި ބިދޭސީއެއްގެ ފައި ވެސް ވަރަށް ބޮޑަށް ވަނީ ޒަހަމްވެފަ އެވެ.\nއެ ސަރަހައްދުގައި ސިފައިންނާއި ފުލުހުން އަންނަނީ ހަރަކާތްތެރިވަމުންނެވެ.\nރައީސް ނަޝީދު ކާރަށް އަރާވަޑައިގަންނަވަނިކޮށް އެއްޗެއް ގޮއްވާލި ސަރަހައްދު --- ފޮޓޯ: ޓްވިޓާ\n21:17 ޝަފްނާ ހުސައިން\nއެއްޗެއް ގޮއްވާލާފައި ވަނީ އެމަނިކުފާނު ކާރަށް އަރާވަޑައިގަންނަވަނިކޮށެވެ. އެމަނިކުފާނު މިހާރު ވަނީ އޭޑީކޭ ހޮސްޕިޓަލަށް ގެންގޮސްފަ އެވެ. އެމަނިކުފާނުގެ ފޯނާއި ތުރުކުރައްވައިގެން ހުންނެވި ފައިވާން އޮތީ މަގުމަތީގަ އެވެ.


Gdh.Atoll Council Volleyball Tournament 2021: Vaadhaveri Kulhumeh Dhakkai Fiyoaree Team In Gahdhoo Bali Kohffi ގދ އަތޮޅު ކައުންސިލް ފޭސް ވޮލީބޯޅަ މުބާރާތް 2021: ވާދަވެރި ކުޅުމެއް ދައްކައި ފިޔޯރީ ޓީމުން ގައްދޫ ބަލިކޮށްފި – Huvadhoo News Gdh.Atoll Council Volleyball Tournament 2021: Vaadhaveri Kulhumeh Dhakkai Fiyoaree Team In Gahdhoo Bali Kohffi Huvadhoo News\nގދ އަތޮޅު ކައުންސިލް ފޭސް ވޮލީބޯޅަ މުބާރާތް 2021: ވާދަވެރި ކުޅުމެއް ދައްކައި ފިޔޯރީ ޓީމުން ގައްދޫ ބަލިކޮށްފި\nގައްދޫ އަދި ފިޔޯރީގެ އަންހެން ޓީމް ބައްދަލުކުރި މެޗުގެ ތެރެއިން - ހުވަދޫ ފޮޓޯ: ހިލްޓަން އާސިފް\nހުވަދު އަތޮޅު ދެކުނުބުރީ އަތޮޅު ކައުންސިލުން އިންތިޒާމްކޮށްގެން، ފޭސް ޖަމިއްޔާއިން ރާވައި ހިންގާ “ގދ އަތޮޅު ކައުންސިލް ފޭސް ވޮލީބޯޅަ މުބާރާތް 2021” އަންހެން ޑިވިޝަންގެ5ވަނަ މެޗުން، ފިޔޯރީއިން ވާދަވެރި ކުޅުމެއް ދައްކައި ގައްދޫ ބަލިކޮށްފިއެވެ.\nފިޔޯރީ ޒުވާނުންގެ މަރުކަޒުގެ ވޮލީ ކޯޓުގައި މިއަދު ހަވީރު ކުޅުނު މެޗުން ގައްދޫ ބަލިކޮށް ފިޔޯރީއިން މެޗު ކާމިޔާބު ކޮށްފައިވަނީ 3-0 ސެޓުންނެވެ.\nފުރަތަމަ ސެޓުގައި ދެޓީމުންވެސް ވަނީ ރަނގަޅު ކުޅުމެއް ދައްކާފައެވެ. ނަމަވެސް އެސެޓު ފިޔޯރީ ޓީމުންވަނީ ކާމިޔާބުކޮށްފައެވެ. އެސެޓު ފިޔޯރީއިން ކާމިޔާބު ކުރީ 25-11 އިންނެވެ.\nދެވަނަ ސެޓު ފެށިގެން ގައްދޫ ޓީމުން ވަނީ ކުޅުން ވަރުގަދަކޮށް އެއްވަރެއްގައި ހިފެހެއްޓޭތޯ މަސައްކަތް ކޮށްފައެވެ. އެގޮތުން ދާދި އެއްވަރެއްގައި ނަތީއްޖާ ހިފެހެއްޓި ނަމަވެސް ފިޔޯރީ ޓީމުގެ ކުޅުން އިތުރަށް ވަރުގަދަކޮށް އެސެޓުވެސް ވަނީ ކާމިޔާބު ކޮށްފައެވެ. އެގޮތުން ފިޔޯރީއަށް އެސެޓު ކާމިޔާބު ކުރެވުނީ 25-11 އިންނެވެ. އަދި ވާދަވެރި ކުޅުމަކަށްފަހު ތިންވަނަ ސެޓުވެސް ކާމިޔާބުކޮށް ފިޔޯރީ ވަނީ މެޗު ކާމިޔާބުކޮށްފައެވެ. އެގޮތުން ފަހު ސެޓު ފިޔޯރީއަށް ކާމިޔާބު ކުރެވުނީ 25-17 އިންނެވެ.\nމިމެޗުގެ މޮޅު ކުޅުންތެރިއަކަށް ހޮވިފައިވަނީ، ފިޔޯރީ ޓީމުގެ ޖަރޒީ ނަންބަރު7އާމިނަތު އަރީޝާ އެވެ.\nމިމެޗަކީ ގައްދޫ އަދި ފިޔޯރީގެ އަންހެންޓީމް މިމުބާރާތުގައި ކުޅުނު ދެވަނަ މެޗެވެ. ފިޔޯރީގެ ފުރަތަމަ މެޗު ރަތަފަންދޫ އާދެކޮޅަށް ކުޅެ 3-0 ސެޓުން ފިޔޯރީ ޓީމުން ވަނީ ކާމިޔާބުކޮށްފައެވެ. އަދި ގައްދޫ އަންހެން ޓީމް މި މުބާރާތުގައި ފުރަތަމަ ބައްދަލު ކުރީ ފަރެސްމާތޮޑާގެ އަންހެން ޓީމާއިއެވެ. އެމެޗުން ގައްދޫ ވަނީ3ސެޓު0ސެޓުން ބަލިވެފައެވެ.\nމިމުބާރާތުގައި މިރޭވެސް2މެޗު ކުޅުމަށް ވަނީ ހަމަޖެހިފައެވެ. އެގޮތުން މިރޭ 08 ޖަހާއިރު ފަރެސްމާތޮޑާ އާއި ރަތަފަންދޫގެ ފިރިހެން ޓީމް ބައްދަލު ކުރާއިރު، އެ މެޗަށް ފަހު ފަރެސްމާތޮޑާ އާއި ރަތަފަންދޫގެ އަންހެން ޓީމް ބައްދަލު ކުރާ މެޗު ފަށާނެ އެވެ.\n“ގދ.އަތޮޅު ކައުންސިލް ފޭސް ވޮލީބޯޅަ ޓޯނަމެންޓް 2021” ގެ އެސޯސިއޭޓް ޕާރޓްނަރަކީ ފިޔޯރީ ކައުންސިލް އިދާރާ އާއި، ފިޔޯރީ ޔޫތް ސެންޓަރެވެ. އަދި ޕްލެޓިނަމް ޕާޓްނަރެއްގެ ގޮތުގައި އެސްޓިއޯ ހަމަޖެހިފައިވާ އިރު މި މުބާރާތުގެ މީޑިއާ ޕާރޓަނަކީ ހުވަދޫ މީޑިއާއެވެ. މުބާރާތުގެ ފޮޓޯ ތައް ނެގުމަށް ނަލަފޮޓޯ ވަނީ ފޮޓޯގްރަފީ ޕާޓްނަރެއްގެ ގޮތުގައި ހަމަޖައްސާފައެވެ. އަދި ޕްރިންޓިންގ ޕާޓްނަރެއްގެ ގޮތުގައި ނޯވާޓެކް ވަނީ ހަމަ ޖައްސާފައެވެ. މި މުބާރާތުގެ އޮފިޝަލް ކިޓް ޕާޓްނަރެއްގެ ގޮތުގައި ހަމަޖައްސާފައިވަނީ ވައިޓްރެބިޓެވެ.


މާދަންނޫން އަނެއްދުވަސް - 4: މަރު — Ihavandhoo.com\nގަޑިން މިހާރު މެންދަމު2ގަޑި 15 ވެއްޖެއެވެ. އަޝްރަފަށް ކުއްލިއަކަށް ހޭލެވުނީ، ގަޔަށް ހޫނު ކަމެއް އިޙްސާސް ކުރެވިގެންނެވެ. އަޝްރަފަށް ހޭލެވުނު އިރުވެސް ކޮޓަރިތެރޭގައި ހޫނުކަން ހުއްޓެވެ. އަޝްރަފް ގޮސް އެއާރކޯން ޓެސްޓް ކޮށްލިއެވެ. އެއާރ ކޯނުވެސް ބަރާބަރަށް އެބަ މަސައްކަތްކުރެއެވެ. ކުއްލިއަކަށް އަޝްރަފަށް އިޙްސާސް ކުރެވުނީ، އޭނާގެ ނަމުން މީހަކު އޭނާއަށް ގޮވައިލިކަމެވެ. ވަރަށް ސިއްރުންނެވެ.\nއަޝްރަފަށް ކުއްލިއަކަށް ކަމެއްގެ މަތިން ހަނދާންވެގެން އޭނާގެ ލިޔާމޭޒު ކައިރިއަށް ދިޔައެވެ. އަދި އެތަނުން ހުދުކުލައިގެ އޭ5 ސައިޒުގެ ގަނޑެއް ނެގިއެވެ. ނެގުމާއެކުގައި އަޝްރަފުއަށް އަނެއްކައިވެސް އެމީހަކު ގޮވައިލިހެން ހީވިއެވެ. އަޝްރަފު ފަރާތްފަރާތަށް އެނބުރި ބަލައިލިއެވެ. އަދި ބޭއިޚްތިޔާރުގައި ބުނެލެވުނެވެ. " ކާކު؟ ކާކު މަށަށް ގޮވަނީ..؟ " އެހެންބުނުމާއެކުގައި އަޝްރަފުގެ ބުރަކަށީގައި މީހަކު އަތްލިހެން ހީވިއެވެ. އަދި އެނބުރި ބަލައިލިއިރު ކައިރީގައި ހުރީ އޭނާގެ އޮފީގެ ކުރީގެ ބޮޑުމީހާއެވެ. އާއެކެވެ. މަރާލެވިފައިވާ އޭނާގެ އޮފީހުގެ ބޮޑު މީހާއެވެ.\nއަޝްރަފުއަށް ފަހަތަށް ޖެހިލެވުނެވެ. އަދި ސުވާލުކޮށްލެވުނެވެ. "ކަލޭ މަރެއް ނުވޭތަ؟ ކަލޭ ކިހިނެއް ސަލާމަތްވީ؟" އަޝްރަފުގެ މޫނުމަތިން ނަފުރަތުގެ ކުލަވަރު ފެންނަން ހުއްޓެވެ. "އަޝްރަފު، އަހަރެން އަދި މަރެއްނުވޭ، އަހަރެންގެ ހަށިގަނޑު މަރުވީ...! ހައްހައް.." މިހެން ބުނެފައި އަޑުގެ ނެތްތަނަށް އޭނާ ހޭން ފެށިއެވެ. "އަޝްރަފު ކަލޭ ހަނދާންވޭތަ އަހަރެންނަށް ދިން އަނިޔާ..؟ ކަލޭގެ މަކަރުވެރި ރޭވުމުގައި، މަޤާމުގެ ދަހިވެތިކަމުގައި އަހަރެން މަރާލި ގޮތް.." އެއާއެކުގައި އަޝްރަފު ގެއިން ނިކުންނަން ދުއްވާގަތެވެ. އޭނާގެ އަތުގައިވާ ގަލަމާއި ކަރުދާސްގަނޑު އެއްލާލާލައިފައެވެ. ނަމަވެސް، އަޝްރަފު ނިކުންނަން ދިޔަ ދޮރު ބަންދުވިއެވެ. އެދޮރު ނުލާހިކު ބާރަށް ލެއްޕުނެވެ.\nއަޝްރަފުގެ ކަރުން ވޭނީ އާހެއްގެ އަޑު ނިކުތެވެ. އަދި އޭނާގެ އަމިއްލަ އަތުން އޭނާގެ ކަރުގައި ހިފިއެވެ. އަޝްރަފުގެ އަމިއްލައަތުން ކަރުގައި ހިފައިގެން އޭނާ ދިޔައީ ލިޔާމޭޒުގެ ކައިރިއަށެވެ. އެއާއެކުގައި އޭނާގެ ކަރުން އަތް ދޫވިއެވެ. އަދި ގުދުވެ ބިންމަތީގައިވާ ގަލަމާއި ކަރުދާސް ނެގިއެވެ. ހީވަނީ މީހަކު އޭނާގެ ގައިގާ ހިފަހައްޓައިގެން އެކަން ކުރުވާހެންނެވެ. އަދިވެސް ކޮޓަރިތެރެއިން ހުނުމުގެ އަޑު ނުކެނޑެއެވެ.\nއަޝްރަފުގެ އަތުން އޭނާގެ އެއްވެސް އެއްވެސް އިޚްތިޔާރެއްނެތި، މޭޒުމަތީގައިވާ ގަނޑުކަނޑާ ފޮތް ނެގިއެވެ. އަދި އެތަނުގައި އޮތް ގަލަންވެސް ނެގިއެވެ. އޭނާގެ އަތް ޚަރަކާތް ނުކުރަންވެގެން ވަރަށް މަސައްކަތްކުރިއެވެ. ނަމަވެސް ކާމިޔާބެއް ނުވިއެވެ. ގަލަން ނެގުމަށްފަހުގައި އޭނާ، ލިޔުނެވެ. " އަހަރެންމީ މިގޮތަށް މަރުވާ ފުރަތަމަ މީހާއެއްނޫން... މާދަންނޫން އަނެއް ދުވަހުންވެސް..." މިހާހިސާބަށް ލިޔެވުމާއެކުގައި އަޝްރަފުގެ އަތް ޤަލަމުން ދޫވިއެވެ. އެއީ ހަމަ އެއްލިޔުމެކެވެ. އޭނާގެ ރަޚްމަތްތެރިންވެސް، ލިޔެފައިވަނީ، އެއަތުލިޔުމުންނެވެ.\n"ހެޔޮނުވާނެ، އަހަރެން ދޫކޮށްލާ... އަހަރެންނަށް މަޢާފުކުރޭ! އަހަރެންނަށް ތިހެންނުހަދާ.." ހެމުންދިޔަ އަޑު ކެނޑުނެވެ. އަޝްރަފު ހީކުރީ އެމީހަކު ދިޔައީ ކަމަށެވެ. ފަރަތްފަރަތް ހޯދާލިއެވެ. އެކަކުވެސް ފެންނާކަށް ނެތެވެ. ނަމަވެސް، ކުއްލިއަކަށް މީހަކު އޭނާ ކޮއްޕާލިހެން ހީވިއެވެ. އޭނާ ކޮއްޕަމުން ގެންގޮސް ހުއްޓެވުނީ، މޭޒުކައިރިއަށެވެ. އަނެއްކައިވެސް އޭނާގެ އަތަށް ބާރެއް އެރިއެވެ. އެއާއެކުގައި މޭޒުމަތީގައި އޮތް ވަޅި ނެގުނެވެ. އަދި ދެވަނަ ސިކުންތުގައި އޭނާގެ އަމިއްލަ ކަރަށް ވަޅި ހަރާލިއެވެ. އަޝްރަފުގެ ކަރުން ވޭނީ އާހުގެ އަޑު ފިޔަވައި އަޑެއް ނުނިކުތެވެ. އެއްތުން ކަރުގައި އަތް އަޅައިގެން އަނެއް އަތުން ގައިގާ ވަޅިއަޅާ ޒަޙަމް ކުރަމުން ދިޔައެވެ. އޭނާގެ ކުރިން މަރުވެފައިވާ، އޭނާގެ ރަޚްމަތްތެރިންގެ ގައިގާ ވަޅި އަޅާފައިވާ ތަންތަނުގައެވެ.\n"ފަޔާޒު ކިހިނެއްވެގެންތަ ބޮޑު މީހާ މަރުވީ؟ " މިރާޒު ސުވާލުކުރީ ފަޔާޒުއާއެވެ. " ތިޔެންނު ނޭނގޭ އެއްޗަކީ.. އެދުވަހު ހަތަރު ދަމު ބޮޑު އިންވެސްޓިގޭޝަނެއްގައި އުޅުނީ.. އަހަރެންވެސް އެރޭ ޑިޔުޓީގައި އުޅުނިން، ބޮޑުމީހާ ވަރަށް ވަރުބަލިވެފައި ހުންނާނެތީ އަހަރެންބުނިން ގެއަށްދާށޭ..! ދެން އަޑު އިވުނީ އޭގެ އަނެއް ދުވަހު ހެނދުނު އޭނާ މަރާލާފައި އޮތް ޚަބަރު..." ފަޔާޒުގެ ވާހަކަ ނުނިމި އުޅެނިކޮށް ކުއްލި އަކަށް ބާރުގަދަ ރޯޅިއެއް ފަޔާޒުމެއް އާކޮޅަށް ދިޔައެވެ. އަދި ކުރިން އިވުނު އަޑުން އޭނާއަށް ގޮވާލި އަޑު އިވުނެވެ. ފަޔާޒުގެ ސައިކަލް ހުއްޓާލީ އެހެންވެގެންނެވެ.\n" ކިހިނެއްވީ މިފަހަރު.." ކުރިންފަހަރުވެސް ސައިކަލް ހުއްޓާލާފައިވާތީ މިރާޒު ސުވާލުކުރީ އެކަމާ ގުޅުވައިގެންނެވެ. "އަޑު އިވުނުތަ؟ ގޮވާލިއަޑު، ގަދަ ވައިރޯޅިއެއް ގައިގާ ބީހުނުތަ؟ " ފަޔާޒުގެ ސުވާލުތަށް މިރާޒުއާ ކުރިއިރު، ބިރުންހުރިކަން ފާހަގަވިއެވެ. " ފަޔާޒު..! ފަޔާޒު މާބިރުގަންނަނީއޭ.. އަހަރެންނަކަށް އަޑެއްނީވެ.. ފިންޏެއްވެސް ނުވޭ.. ތިވާނީ ހީވިގޮތަކަށް..." މިރާޒު މިހާހިސާބަށް ބުނިއިރަށް ފޯނު ރިންގުވަން ފެށިއެވެ.\n"ޕޮލިސް ސްޓޭޝަނުން.. ކިހިނެއްވީބާ.." ފަޔާޒު އޭނާގެ ފޯނު ނެގިއެވެ.\n"ހަލޯ.. ފަޔާޒުތޯ..؟" އެކޮޅުން ސުވާލުކުރިއެވެ. " އާން ކިހިނެއްވީ..؟ " ފަޔާޒުވެސް ކޮށްލީ ސުވާލެކެވެ. " ފަޔާޒު..! ވަރަށް އަވަހަށް މިކޮޅަށް އާދެބަލަ..! އަޝްރަފުމެން ގޭދޮށަށް.. " އެކޮޅުން ވާހަކަ ދެއްކީ ޠަލާލުއެވެ. " ހަލޯ... ކިހިނެއްވީ؟ " ކޮންމެވެސް ކަމެއް ގޯސްވެއްޖެކަން ފަޔާޒުއަށް އެނގުނެވެ. "އާދެބަލަ... މިއުޅެނީ.. މިއުޅެނީ.. ފަޔާޒު.. އަޝްރަފު... އަޝްރަފު މަރާލައިފި.." އެކޮޅުން ލިބުނު ޖަވާބުން ފަޔާޒު ހުއްޓުން އެރިއެވެ. އަދި މަޑުމަޑުން ފޯނު ތިރި ކޮށްލެވުނެވެ. އޭރުވެސް އެކޮޅުން ފަޔާޒުއަށް ގޮވަމުން ގެންދިއައެވެ. "ފަޔާޒު ކިހިނެއްވީ.. ކަމެއް ގޯސްވީތަ؟ " މިރާޒު ސުވާލުކުރިއެވެ. "އަޝްރަފު މަރާލައިފި.. ހިނގާ ދާން.." ފަޔާޒު ޖަވާބު ދިނީ، މަގުގެ ކުރިމައްޗަށް ބަލަހައްޓައިގެން ހުރެއެވެ.


Aharaku4faharu ley hadhiyaakurun aadha akah hadhan Health Minister govalavvaifi | Mihaaru\nހެލްތު މިނިސްޓަރު އަމީން ލޭ ހަދިޔާ ކުރައްވަނީ: ސިއްހަތު ރަނގަޅު މީހެއް ނަމަ އެއް ފަަހަަރަށް ވުރެ ގިނަ ފަހަރު ވެސް ލޭ ހަދިޔާކުރެވިދާނެ -- ފޮޓޯ: ހުސެން ވަހީދު/މިހާރު\nއަހަރަކު ހަތަރު ފަހަރު ލޭ ހަދިޔާކުރުން އާދައަކަށް ހަދަން ހެލްތު މިނިސްޓަރު ގޮވާލައްވައިފި\n23 ޖެނުއަރީ 2019 - 15:00 14 comments\nސިއްހަތުން ރަނގަޅު މީހަކަށް އަހަރަކު ހަތަރު ފަހަރު ލޭ ހަދިޔާކުރެވޭނެ ކަމަށާއި، އެ އާދަ ދިވެހިންގެ ތެރޭގައި ހިފެހެއްޓުން މުހިއްމު ކަމަށް ހެލްތު މިނިސްޓަރު އަބްދުﷲ އަމީން މިއަދު ވިދާޅުވެއްޖެ އެވެ.\nހެލްތު މިނިސްޓްރީގެ މުވައްޒަފުން ލޭ ހަދިޔާކުރަން ފެށި ކޭމްޕުގެ ހުޅުވުމުގެ ރަސްމިއްޔާތުގައި ވާހަކަ ދައްކަވަމުން އަމީން ވިދާޅުވީ ލޭ ހަދިޔާކުރުމަކީ އެއްވެސް މައްސަލައެއް ނޫން ކަމަށެވެ.\n"އަހަރަކު ހަތަރު ފަހަރު މަދުވެގެން ލޭ ދެވިދާނެ،" މިނިސްޓަރު ވިދާޅުވި އެވެ.\nއޭނާ ވިދާޅުވި ގޮތުގައި ލޭ ހަދިޔާ ކުރުމަކީ ކޮންމެ މީހަކު އަމިއްލައަށް އަޒުމް ކަނޑައަޅައިގެން ކުރަންވީ ކަމެއް ގޮތުގައި ދުށުން ވެސް މުހިންމެވެ. އަދި މިހާރު ވެސް ގަވާއިދުން ލޭ ހަދިޔާކުރާ ދިވެހިން އުޅޭކަން ފާހަގަކުރަައްވައި، އެ މީިހުންނަށް ޝުކުރު އަދާކުރެއްވި އެވެ.\nއަމީން ވިދާޅުވީ ރާއްޖޭގައި އުޅޭ ތެލަސީމިއާ ކުދިންނަށް ބޭނުންވާ ލޭ ހަދިޔާކުރަން ހުރިހާ ރައްޔިތުން ވެސް މަސައްކަތްކުރަން ޖެހޭނެ ކަމަށެވެ. އަދި ލޭ ހަދިޔާކުރުމަކީ މީހެއްގެ ފުރާނަ ސަލާމަތް ކުރުމަށްޓަކައި ކުރެވޭނެ އެންމެ ބޮޑު އެއް ސަދަގާތް ކަމަށް ވެސް ވިދާޅުވި އެވެ.\n"ލޭ ހަދިޔާ ކުރުމަކީ އިންސާނިއްޔަތަށް ކުރެވޭނެ އެންމެ ބޮޑު އެހީތެރިކަން. އަޅުގަނޑުމެންނަށް މީހުންގެ ފުރާނަ ސަލާމަތް ކޮށްދިނުމަށް ވެވޭނެ އެހީތެރިކަމަކީ، އެންމެ ބޮޑު ސަދަގާތަކީ، ލޭ ހަދިޔާ ކުރުން،" އަމީން ވިދާޅުވި އެވެ.\nމޯލްޑިވްސް ބްލަޑް ސާވިސަސް (އެމްބީއެސް) އާ ގުޅިގެން ހެލްތު މިނިސްޓްރީން ކުރިއަށް ގެންދާ މިއީ މިފަދަ ފުރަތަމަ ކޭމްޕެވެ. އެ ކޭމްޕް ކުރިއަށް ގެންދަން މިނިސްޓްރީން ނިންމީ، ލޭ ހަދިޔާ ކުރުމުގައި ހެލްތު މިނިސްޓްރީން ނަމޫނާ މިސާލެއް ދައްކަން ކަމަށް އަމީން ވިދާޅުވި އެވެ.\nމި ކޭމްޕު ހުޅުވުމަށް ފަހު، އެންމެ ފުރަތަމަ ލޭ ހަދިޔާކުރެއްވީ ހެލްތު މިނިސްޓަރެވެ.\nހެލްތު މިނިސްޓްރީގެ މުވައްޒަފުން ލޭ ހަދިޔާކުރާ ކޭމްޕުގައި އެމްބީއެސްގެ ޑައިރެކްޓަރު ނަޔާޒު ވާހަކަދައްކަވަނީ -- ފޮޓޯ: ހުސެން ވަހީދު/މިހާރު\nމި ރަސްމިއްޔާތުގައި އެމްބީއެސްގެ ޑައިރެކްޓަރު ނަޔާޒު އަހުމަދު ވިދާޅުވީ ތެލަސީމިއާ ކުދިންނަށް ހަފްތާއަކަށް 160 ޕައިންޓު ލޭ ބޭނުންވާ ކަމަށެވެ. އަދި މަހަކަށް 440 ޕައިންޓުގެ ލޭ ބޭނުންވާ އިރު އެކަށީގެންވާ ވަރަށް އެ ތަނުގައި ލޭ ނެތް ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެންނަށް ލޭ ބޮޑަށް ލިބެމުން ދަނީ ކޮންމެވެސް ތަނަކުން ބްލަޑް ކޭމްޕެއް ބޭއްވުމުން. އަދި ކޮންމެ ވެސް ވަރަކަށް ވޮލަންޓިއަރުން ވެސް މިކަން ކުރިއަށްގެންދޭ،" ނަޔާޒު ވިދާޅުވި އެވެ.\nއޭނާ ވިދާޅުވީ މިވަގުތު އެމްބީއެސްގައި ހުރީ، ބޭނުންވާ ނިސްބަތަށް ބަލާ ނަމަ، 33 ޕަސެންޓު ލޭ ކަމަށެެވެ. އެތަނުގެ އަމާޒަކީ ދުނިޔޭގެ ސިއްހަތު ޖަމިއްޔާއިން ކަނޑައަޅައިފައިވާ ގޮތަށް 2020 ވަނަ އަހަރުގެ ނިޔަލަށް އެ ކެޕޭސިޓީ 100 ޕަސެންޓަށް އިތުރު ކުރުން ކަމަށް ވިދާޅުވި އެވެ.\n"މިކަން ހައްލުކުރަން ހުރިހާ ރައްޔިތުންގެ އެހީތެރިކަން ބޭނުންވޭ،" އޭނާ ވިދާޅުވި އެވެ.\nThalassemia kudhinge faruvaa faseyhain libeyne goiy hamajassaifi\nތެލަސީމިއާ ކުދިންނަށް ބޭނުންވާ ފަރުވާ އެކުދިން އުޅޭ ރަށަކުން ފޯރުކޮށްދިނުމަކީ އާ ސަރުކާރުގެ ވައުދެކެވެ. އެގޮތުން އެ ވަސީލަތްތައް ފަސޭހައިން ލިބޭނެ ނިޒާމެއް މިދިޔަ މަހު ހެލްތު މިނިސްޓްރީން ވަނީ ހަމަޖައްސައިފަ އެވެ.\nއިތުރު ލިޔުންތައް ތެލެސީމިއާ ލޭ ހަދިޔާކުރުން މޯލްޑިވިއަން ބްލަޑް ސާވިސަސް ހެލްތު މިނިސްޓްރީ އަބްދުﷲ އަމީން، ހެލްތު މިނިސްޓަރު


Ithuru budget aa eku deficit5billion ah\nއިތުރު ބަޖެޓާއެކު ޑެފިސިޓް ފަސް ބިލިއަނަށް\nމާލޭ ބަނދަރު ސަރަހައްދުގައި މުދާ އަރުވައި ބޭލުމުގެ މަސައްކަތް ކުރަނީ. އިތުރު ބަޖެޓެއް ހޯދާން ސަރުކާރުން ވަނީ އެދިފައި -- ފޮޓޯ: ކަސްޓަމްސް\nސަރުކާރުން ރައްޔިތުންގެ މަޖިލީހަށް ހުށަހަޅާފައިވާ 1.7 ބިލިއަން ރުފިޔާގެ ސަޕްލިމެންޓަރީ ބަޖެޓާއެކު، މިއަހަރުގެ ޖުމްލަ ބަޖެޓް ޑެފިސިޓް ގާތްގަނޑަކަށް ފަސް ބިލިއަން ރުފިޔާއަށް އަރައިފި އެވެ.\nމި އަހަރަށް ހަރަދު ވާނެ ކަމަށް ލަފާކޮށް ރައްޔިތުންގެ މަޖިލީހުން ވަނީ 30.2 ބިލިއަން ރުފިޔާގެ ބަޖެޓެއް ފާސްކޮށްފަ އެވެ. ނަމަވެސް ސަރުކާރުން މިއަދު ވަނީ އިތުރު 1.7 ބިލިއަން ރުފިޔާގެ ބަޖެޓެއް ދިނުމަށް ރައްޔިތުން މަޖިލީހުގައި އެދިފަ އެވެ.\nމަޖިލީހަށް ހުށަހެޅި މާލީ ހިސާބުތަކަށް ބަލާއިރު، ސަޕްލިމަންޓަރީ ބަޖެޓު ނުލައި މަޖިލީހުން މިއަހަރަށް ފާސްކޮށްފައިވަނީ ހަތަރު ބިލިއަން ރުފިޔާގެ ޑެފިސިޓް ބަޖެޓެކެވެ. އެއީ އުފެއްދުންތެރިކަމުގެ ނިސްބަތަށް ބަލާއިރު، 4.4 ޕަސަންޓެވެ. ނަމަވެސް، ސަޕްލިމަންޓަރީ ބަޖެޓު ހިމެނުމުން، އެ އަދަދު 4.98 ބިލިއަނަށް އިތުރުވާއިރު، އުފެންދުންތެރިކަމުގެ ނިސްބަތުން ޑެފިސިޓް 5.6 ޕަސަންޓަށް މަތިވެ އެވެ.\nޑެފިސިޓް މަތިވާ ސަބަބަކީ އިތުރު ކުރަން ހުށަހަޅާފައިވާ 1.7 ބިލިއަން ރުފިޔާގެ ތެރެއިން 986.4 މިލިއަން ހޯދަނީ ސަރުކާރުގެ ޓްރެޒަރީ ބިލާއި ބޮންޑް ވިއްކައިގެން ކަމަށްވާތީ އެވެ. އެ ބަޖެޓްގައި އާމްދަނީގެ ގޮތުގައި ހިމަނާފައިވަނީ ސައުދީ ސަރުކާރުން ހިލޭ އެހީގެ ގޮތުގައި ލިބޭ 618.8 މިލިއަން ރުފިޔާގެ އިތުރުން އިންޑިއާ ސަރުކާރުން ދިން 100 މިލިއަން ރުފިޔާ އެވެ.\nސަޕްލިމަންޓަރީ ބަޖެޓެއް ހުށަހަޅަންޖެހުނު މައިގަނޑު ސަބަބެއް ކަމުގައި ސަރުކާރުން ބުނެފައިވަނީ ސަރުކާރުގެ 100 ދުވަހުގެ ވައުދުތައް ފުއްދުމުގެ އިތުރުން އަލަށް އުފެދުނު ގާނޫނުތަކުގެ ދަށުން ދައުލަތުން ކުރަންޖެހޭ ހަރަދުތައް ލަފާ ކުރެވުނު ވަރަށް ވުރެ އިތުރުވުމާ ގުޅިގެން ކަމަށެވެ.\nމިދިޔަ ޖޫން މަހު ބޭއްވި މޯލްޑިވްސް ޕާޓްނާޝިޕް ފޯރަމް ފެށުމުގެ ރަސްމިއްޔާތުގައި ފިނޭންސް މިނިސްޓަރު އިބްރާހިމް އަމީރު ވާހަކަފުޅު ދައްކަވަނީ. ފޮޓޯ: ރައީސް އޮފީސް\nމިގޮތުން، މައިގަނޑު ގޮތެއްގައި 925.9 މިލިއަން ރުފިޔާއާއެކު އެންމެ ބޮޑު އަދަދެއް ކަނޑައަޅާފައިވަނީ ފިނޭންސް މިނިސްޓްރީ އަށެވެ. އޭގެ ތެރޭގައި އެސްއެމްއީ ކޯޕަރޭޝަނަށް ދޭންޖެހޭ 350 މިލިއަން ރުފިޔާގެ ކެޕިޓަލްގެ އިތުރުން، ބަޖެޓް ކޮންޓިންޖެންސީގެ ގޮތުގައި ކަނޑައަޅާފައިވާ 225 މިލިއަން ރުފިޔާ ހިމެނެ އެވެ. އިތުރުން ހިދުމަތްތައް އަގުހެޔޮ ކުރުމުގެ ގޮތުން ސަބްސިޑީގެ ގޮތުގައި 189.4 މިލިއަން ރުފިޔާގެ ތެރޭގައި އާމްދަނީ ދަށްވުމުގެ ސަބަބުން އެމްޑަބްލިއުއެސްސީ އަށް ދޭ 130 މިލިއަން ރުފިޔާ އާއި ވައިގެ ދަތުރުފަތުރު އަގު ހެޔޮކުރަން އައިލެންޑް އޭވިއޭޝަނަށް ދޭ 35 މިލިއަން ރުފިޔާ އާއި ކަރަންޓް އަގުހެޔޮ ކުރަން ސަރުކާރުގެ ކުންފުނިތަކަށް ދޭ 24.4 މިލިއަން ރުފިޔާވެސް ހިމެނެ އެވެ.\nބަޖެޓުގެ ދެން އެންމެ ބޮޑުބައެއް ދޭން ނިންމާފައިވަނީ ހެލްތު މިނިސްޓްރީ އަށެވެ. އެއީ ރާއްޖޭގެ ފަސް ސަރަހައްދެއްގައި ޓާޝަރީ ހޮސްޕިޓަލް ފެންވަރަށް ތަރައްގީ ކުރުމުގެ މަޝްރޫއުއަށް ބޭނުންވާ 309 މިލިއަން ރުފިޔާ އެވެ. ހަޔާ އެޑިޔުކޭޝަން މިނިސްޓްރީއަށް 300 މިލިއަން ރުފިޔާ ކަނޑައަޅާފައިވަނީ ސަރުކާރުން އިއުލާނުކޮށްފައިވާ އިތުރު ކިޔަވާ ލޯނު ފުރުސަތުތަކަށް ވެސް ބަޖެޓުގައި ބުނެފައިވެ އެވެ.\nމަޖިލީހުގެ ރައީސް މުހައްމަދު ނަޝީދު ނިންމަވާފައި ވަނީ ބަޖެޓު ދިރާސާ ކުރުމުގެ މަސައްކަތް މިއަދު ނިންމައި، މާދަމާ ރޭ ބަޖެޓު ފާސް ކުރުމަށެވެ.\nރައްޔިތުންގެ މަޖިލިސް ދައުލަތުގެ ބަޖެޓް ފިނޭންސް މިނިސްޓްރީ + ރައީސް ސޯލިހުގެ 100 ދުވަސް ފިނޭންސް މިނިސްޓަރު އިބްރާހިމް އަމީރު


ޖަރުމަނުގެ ތިން ބައި ކުޅަ އެއްބައި މީހުނަށް ބަލި ޖެހިދާނެ ކަމުގެ ބިރު – Dhen.mv\nޖަރުމަނުގެ ތިން ބައި ކުޅަ އެއްބައި މީހުނަށް ބަލި ޖެހިދާނެ ކަމުގެ ބިރު\nMarch 13, 2020 - 2:43 am\nޖަރުމަނުގެ ތިން ބައި ކުޅަ އެއްބައި މީހުނަށް ކޮރޯނާ ބަލި ޖެހިދާނެކަމުގެ ބިރު އެބައޮތްކަމަށް އެ ގައުމުގެ ޗާންސެލާ އެންޖެލާ މާކް ބުނެފިއެވެ.\nއެންޖެލާ ބުނި ގޮތުގައި މި ބަލިމަޑުކަން ދުނިޔެއިން ފިލައިދިޔުމުގެ ކުރިން ޖަރުމަނުގެ 27 މިލިއަން މީހުންނަށް އަސަރު ކުރާނެކަމުގައި ބެލެވޭކަމަށެވެ. ޖަރުމަނުގެ 2745 މީހަކު މިހާރު ވަނީ ކޮރޯނާއަށް ފައްސިވެފައެވެ.އަދި ހަމީހަކު ވަނީ އެ ބަލީގައި ދުނިޔެދޫކޮށްފައެވެ.\nކޮރޯނާ ވައިރަހުގެ ބިރުވެރިކަން ޔޫރަޕަށް އިންތިހާ ބޮޑުވެފައިވާއިރު ޗައިނާ ނޫން ދެން އެންމެ ގިނަ ކޭސް ފެނިފައިވަނީ އިޓަލީންނެވެ. އިޓަލީއިން 15 ހާހަށްވުރެ ގިނަ މީހުން ވައިރަހަށް ޕޮސިޓިވް ވެފައިވާއިރު މަރުވި މީހުންގެ އަދަދު އިއްޔެ އެކަނި ވެސް 189 އަރައެެވެ. އަދި ޖުމްލަ 1016 މީހަކު އެގައުމުން މިބަލީގައި ވަނީ މަރުވެފައެވެ.\nކޮރޯނާ ވައިރަހުގެ ނުރައްކާ އިތުރުވުމާއެކު ދުނިޔޭގެ ސިއްހަތާއި ބެހޭ ޖަމިއްޔާ ޑަބްލިޔުއެޗްއޯ އިން ވަނީ ކޮރޯނާ ވައިރަހަކީ މުޅި ދުނިޔެއަށް ހުރި ބަލިމަޑުކަމެއްގެ ގޮތުގައި ކަނޑައަޅާފައެވެ.\n2019 އަހަރުގެ ފަހު ކޮޅު ޗައިނާއިން ފުރަތަމަ ފެނުނު މި ވައިރަހުގެ އަސަރު މިހާރު ދުނިޔޭގެ އެކި ހިސާބުތަކުން139,668ވަނީ ކޮށްފައެވެ. ބަލި ޖެހުމަށްފަހު ބަލި ރަނގަޅު ވި މީހުންގެ އަދަދު ގިނަ ނަމަވެސް ބަލީގައި މަރުވާ މީހުން ވެސް ދަނީ އިތުރުވަމުންނެވެ. އެގޮތުން މިހާރު 5122 މީހުން ވަނީ ބަލީގައި މަރުވެފައެވެ.


މ. ޝައިނިންގ ސްޓަރ އަޙްމަދު ރިޟްވާން ޢަބްދުﷲ (28އ) ހޯދުމަށް ފުލުހުން ކުރަމުންދާ މަސައްކަތުގެ އެންމެފަހުގެ މަޢުލޫމާތު | Help Find Ahmed Rilwan (@moyameehaa)\nމ. ޝައިނިންގ ސްޓަރ އަޙްމަދު ރިޟްވާން ޢަބްދުﷲ (28އ) ހޯދުމަށް ފުލުހުން ކުރަމުންދާ މަސައްކަތުގެ އެންމެފަހުގެ މަޢުލޫމާތު\nމ. ޝައިނިންގ ސްޓަރ އަހްމަދު ރިޟްވާން ޢަބްދުﷲ (28އ) ވީނުވީތަނެއް ނޭނގި ގެއްލިގެން 2014 އޮގަސްޓް 13 ވަނަ ދުވަހު މިސަރވިސްއަށް ހުށަހެޅުނު މައްސަލަ ތަޙުޤީޤު ކުރުމަށް ފުލުހުންގެ ޚާއްޞަ ޓީމަކުން މިދަނީ ކެނޑިނޭޅި މަސައްކަތް ކުރަމުންނެވެ. މިގޮތުން މި މައްސަލަ ތަޙްޤީޤު ކުރުމަށްޓަކައި ސްޕެޝަލިސްޓް ކްރައިމް ކޮމާންޑްގެ ޚާއްޞަ ތަޙްޤީޤު ޓީމެއް އެކުލަވާލެވިފައެވެ. މީގެއިތުރުން އިންޓެލިޖެންސް ޑިޕާރޓްމަންޓާއި ފޮރެންސިކް ޑިޕާރޓްމަންޓް ހިމެނޭގޮތުން ގިނަ އަދަދެއްގެ ފުލުހުން ޢަމަލީގޮތުން މަސައްކަތްކުރަމުންދެއެވެ. އަދި މާލޭސިޓީ ޕޮލިސް، ހުޅުމާލޭ ޕޮލިސް އަދި ސްޕެޝަލިސްޓް އޮޕަރޭޝަންސް އާއި ޑިވިޝަނަލް އޮޕަރޭޝަންސް އާއި މެރިން ޕޮލިސް އަދި އެހެންނިހެން ޑިޕާރޓްމަންޓްގެ ފުލުހުން ގުޅިގެން މިމަސައްކަތުގައި ދަނީ ޙަރަކާތްތެރިވަމުންނެވެ.\nއަޙްމަދު ރިޟްވާން ޢަބްދުﷲ ހޯދުމަށް ކުރެވެމުންދާ މަސައްކަތުގައި އެންމެ ފަހުން އޭނާ މާލެއިން ފެނުނު ސަރަހައްދު ތަކުގެ ސީ.ސީ.ޓީ.ވީ ފުޓޭޖް ނަގައި ވަނީ ދިރާސާ ކުރެވިފައެވެ. އަދި އަޙްމަދު ރިޟުވާން ޢަބްދުﷲ ހުޅުމާލޭ ފެރީޓާމިނަލްއަށް ދިޔަކަމަށް ބެލެވޭ ހުރިހާ މަގެއްގައި ލިބެންހުރި ހުރިހާ ސީސީޓީވީ ކެމެރާތަކުގެ ފުޓޭޖް ނަގައި ދިރާސާކުރުމުގެ މަސައްކަތް ކުރެވެމުންދެއެވެ. މިގޮތުން 48 ތަނަކުން 101 ކެމެރާއިން 719 ގަޑިއިރުގެ ވީޑިއޯ ފުޓޭޖް އެއްކޮށް އެތަކެތި ދިރާސާ ކުރުމުގެ މަސައްކަތް ކުރެވެމުންދެއެވެ. މިހާތަނަށް ބެލި ބެލުމުން އެންމެ ފަހުން އޭނާ ސީ.ސީ.ޓީ.ވީ ފުޓޭޖަށް ފެނިފައިވަނީ ހުޅުމާލޭ ފެރީ ޓާރމިނަލްއިން 2014 އޮގަސްޓް 08 ވަނަދުވަހުގެ 00:55 ހާއިރުކަން ފާހަގަ ކުރެވިފައިވެއެވެ.\nމިމައްސަލައިގެ ތަޙުޤީޤު ބޭނުމަށް ބައެއް ކާރުތައް ބަލައިފާސްކޮށް2ކާރެއް ކޯޓް އަމުރެއްގެ ދަށުން ފުލުހުންގެ ބެލުމުގެ ދަށަށް ވަނީ ގެނެވިފައެވެ. މި2ކާރުން ނެގިފައިވާ ސާންޕަލްތައް ތަހުލީލު ކުރުމަށްޓަކައި ފޮރެންސިކް ޑިޕާރޓްމަންޓަށް ފޮނުވި ތަހުލީލުކުރުމުގެ މަސައްކަތްދަނީ ކުރަމުންނެވެ. މިހާތަނަށް ތަޙްޤީޤުގެ ބޭނުމަށް، ބަލާފާސްކޮށް މާއްދީހެކި ހޯދުމަށްނެގިފައިވާ ބައެއް ސާމްޕަލްތައް އިތުރަށް ތަޙްލީލު ކުރުމަށްޓަކައި ރާއްޖޭން ބޭރަށް ފޮނުވުމުގެ މަސައްކަތް ދަނީ ކުރެވެމުންނެވެ.\nއަޙްމަދު ރިޟްވާން ޢަބްދުﷲ ގެއްލުނުފަހުން، އޭނާއާ ގުޅުން ހުރިކަމަށް ތަޙްޤީޤަށް ބެލެވޭ އެއްވެސް ނިޝާނެއް ފެނޭތޯ ހުޅުމާލޭގެ ފަޅުތެރެއާއި، ހުޅުމާލޭ ކައިރި ސަރަހައްދުތަކުގެ 521 މިނިޓްގެ ޑައިވް ކުރެވިފައިވެއެވެ. މިޑައިވްތަކާއި ފީނުންތަކުގައި ޖުމްލަ 267197.5 އަކަމީޓަރުގެ މޫދުގެ ސަރަހައްދެއް ވަނީ ބެލިފައެވެ. މީގެ އިތުރުން މިހާތަނަށް ހުޅުމާލޭ ފަޅުގެ ސަރަހައްދުގައި އަޅާފައި އޮތް ސަފާރީތަކާއި އޮޑިދޯނިފަހަރު ބަލައި ފާސްކުރެވިފައި ވެއެވެ. މިމައްސަލައާއި ގުޅިގެން 18 އުޅަނދެއް ވަނީ ބަލައި ފާސްކުރެވިފައެވެ. އަދި މިމައްސަލައިގެ ތަޙްޤީޤަށް ޙާޟިރުކުރަން ބޭނުންވާ4މީހަކު ރާއްޖެއިން ބޭރަށް ނުދެވޭގޮތަށް ކޯޓު އަމުރެއްގެ ދަށުން ވަނީ ފުރުން މަނާކުރެވިފައެވެ. މީގެ އިތުރުން އަޙްމަދު ރިޟްވާން ޢަބްދުﷲ ދަތުރުކޮށްފައިވާކަމަށް ބެލެވޭ މަގުތަކުގައި ހުރި ސެލް ޓަވަރުތަކަށް ހިޓްވެފައިވާ 638000 އަށްވުރެ ގިނަ ފޯނުނަންބަރުތައް އެނަލައިޒް ކުރެވެމުންދެއެވެ.\nމިމައްސަލާގައި މިހާތަނަށް މާލެއިން 8 ގެއެއް ބަލައި ފާސްކުރެވިފައިވެއެވެ. ހުޅުމާލޭގެ ގޭގެއާއި ގުދަންތަކާއި ގަރާޖްތައް ހިމެނޭގޮތުން 139 އަށް ވުރެ ގިނަ ތަން ބަލައި ފާސްކުރެވިފައިވެއެވެ. މީގެ އިތުރުން މުޅިހުޅުމާލޭގެ ބީޗް ސަރަހައްދާއި، އެންމެހާ ހުސްބިންތަކާއި، ވަށައިގެންވާ މޫދުގެ ސަރަހައްދު އަދި ކަނޑުގެ ސަރަހައްދުތައް ޑައިވްކޮށް ބެލިފައިވެއެވެ. އަދި ކުރިންވެސް ދެންނެވި ފަދައިން ހުޅުމާލޭ ކައިރިން އޮންނަ ފަރުކޮޅުފުށީގެ ހުރިހާ ސަރަހައްދެއް ތަކުރާރުކޮށް ބަލައި ފާސްކުރެވިފައި ވެއެވެ. މީގެ އިތުރުން ވިލިނގިލީގެ ހުސްބިން ހިމެނޭ ބައެއް ސަރަހައްދު ތަކާއި ގޮނޑުދޮށް އަދި 04 ގެ ބަލައި ފާސްކުރެވިފައި ވެއެވެ. ހަމައެއާއެކު މިމައްސަލައާއި ގުޅިގެން ބައެއް ރަށްރަށުގެ ގެސްޓްހައުސްތަކާއި ގޭގެ ބަލައި ފާސްކުރެވިފައި ވެއެވެ.\nރިޟްވާން ޢަބްދުﷲ ހޯދުމަށް ކުރެވޭ ތަޙުޤީޤުގެ މަސައްކަތުގައި މިހާތަނަށް 111 މީހުންނާ ސުވާލުކޮށް ބަޔާން ނެގިފައިވާއިރު 318 މީހަކާ ސުވާލުކޮށް މަޢުލޫމާތު ނެގިފައިވެއެވެ. އަދި ހުޅުމާލޭގައި މީހުން ދިރިއުޅޭ 77 އެޕަޓްމަންޓަށްގޮސް އެތަންތަނުގައި ދިރިއުޅޭ މީހުންނާ ސުވާލުކުރެވި މަޢުލޫމާތު އެއްކުރެވިފައި ވެއެވެ.\nމައްސަލައާ ގުޅޭގޮތުން އެއްވެސް މަޢުލޫމާތެއް ލިބިފައިވާ ފަރާތެއް ވާނަމަ 3322111 ނުވަތަ 119 އަށް ނުވަތަ ސީރިއަސް އެންޑް އޮގަނައިޒްޑް ޑިޕާޓްމަންޓުގެ 9911099 އަށް ގުޅުއްވައި އެފަދަ މަޢުލޫމާތު ޙިއްސާކުރެއްވުން އެދެމެވެ.\nއަދި 2014 އޮގަސްޓް7ވަނަ ދުވަހުގެރޭ، މާލޭގައި ހުންނަ ހުޅުމާލޭ ފެރީޓާމިނަލްއާއި، ހުޅުމާލޭއަށް ދަތުރުކުރި ފެރީއާއި ހުޅުމާލޭގެ ފެރީޓާމިނަލް އަދި ހުޅުމާލޭގެ އެއްވެސް ތަނަކުން އަޙްމަދު ރިޟުވާން ޢަބްދުﷲ ފެނިފައިވާ ފަރާތެއް ވާނަމަ އެ މަޢުލޫމާތު ފުލުހުންނާ ހިއްސާކުރުމަށް މިފުރުޞަތުގައިވެސް އިލްތިމާސްކުރަމެވެ.


ދިވެހި ::البينة - އަލްބައްޔިނަ\n﴿١﴾ لَمْ يَكُنِ الَّذِينَ كَفَرُوا مِنْ أَهْلِ الْكِتَابِ وَالْمُشْرِكِينَ مُنفَكِّينَ حَتَّىٰ تَأْتِيَهُمُ الْبَيِّنَةُ ފޮތުގެ أهل ވެރިންނާއި، مشرك ންގެ ތެރެއިން كافر ވިމީހުން، ފާޅުވެގެންވާ ދަލީލު އެއުރެންގެ ގާތަށް އަތުވެއްޖައުމަށްދާނދެން އެއުރެން ތިބިގޮތް ދޫކޮށްލާނޭ ބަޔަކުކަމުގައި ނުވެތެވެ.\n﴿٢﴾ رَسُولٌ مِّنَ اللَّهِ يَتْلُو صُحُفًا مُّطَهَّرَةً (އެ ދަލީލަކީ) اللَّه ގެ حضرة ން ފޮނުއްވެވި رسول އެކެވެ. طاهر ކުރައްވާފައިވާ ފަތްފުށްތަކެއް އެ رسول އާ ކިޔަވައިދެއްވަތެވެ.\n﴿٣﴾ فِيهَا كُتُبٌ قَيِّمَةٌ ސީދާވެގެންވާ حكم ތައް، އެ ފަތްފުށްތަކުގައި ވެއެވެ.\n﴿٤﴾ وَمَا تَفَرَّقَ الَّذِينَ أُوتُوا الْكِتَابَ إِلَّا مِن بَعْدِ مَا جَاءَتْهُمُ الْبَيِّنَةُ އަދި ފާޅުވެގެންވާ ދަލީލު، އެއުރެންގެ ގާތަށް އައުމަށްފަހުގައި މެނުވީ، ފޮތް ލިބުނު މީހުން ބައިބައިވެގެން ނުދެތެވެ.\n﴿٥﴾ وَمَا أُمِرُوا إِلَّا لِيَعْبُدُوا اللَّهَ مُخْلِصِينَ لَهُ الدِّينَ حُنَفَاءَ وَيُقِيمُوا الصَّلَاةَ وَيُؤْتُوا الزَّكَاةَ ۚ وَذَٰلِكَ دِينُ الْقَيِّمَةِ باطل މަގުން އެއްކިބާވެތިބެ، اللَّه އަށް އަޅުކަން خالص ކުރާ حال، اللَّه އަށް އަޅުކަންކުރުމަށާއި، ނަމާދު قائم ކުރުމަށާއި، ޒަކާތްދިނުމަށް މެނުވީ، އެއުރެންނަށް އަމުރުކުރައްވާފައެއް ނުވެތެވެ. އަދި ސީދާވެގެންވާ دين އަކީ އެއީއެވެ.\n﴿٦﴾ إِنَّ الَّذِينَ كَفَرُوا مِنْ أَهْلِ الْكِتَابِ وَالْمُشْرِكِينَ فِي نَارِ جَهَنَّمَ خَالِدِينَ فِيهَا ۚ أُولَٰئِكَ هُمْ شَرُّ الْبَرِيَّةِ ހަމަކަށަވަރުން، ފޮތުގެ أهل ވެރިންނާއި، مشرك ންގެ ތެރެއިން كافر ވިމީހުންވަނީ ނަރަކައިގެ އަލިފާނުގެ ތެރޭގައެވެ. އެތާނގައި އެއުރެން ދެމިތިބެނިވިގޮތުގައެވެ. އެއުރެންނީ، މީސްތަކުންކުރެ ހަމަ އެންމެ ނުބައިމީހުންނެވެ.\n﴿٧﴾ إِنَّ الَّذِينَ آمَنُوا وَعَمِلُوا الصَّالِحَاتِ أُولَٰئِكَ هُمْ خَيْرُ الْبَرِيَّةِ ހަމަކަށަވަރުން، إيمان ވެ صالح عمل ތައް ކުޅަމީހުން (ދަންނާށެވެ!) އެއުރެންނީ، މީސްތަކުންކުރެ ހަމަ އެންމެ ހެޔޮމީހުންނެވެ.\n﴿٨﴾ جَزَاؤُهُمْ عِندَ رَبِّهِمْ جَنَّاتُ عَدْنٍ تَجْرِي مِن تَحْتِهَا الْأَنْهَارُ خَالِدِينَ فِيهَا أَبَدًا ۖ رَّضِيَ اللَّهُ عَنْهُمْ وَرَضُوا عَنْهُ ۚ ذَٰلِكَ لِمَنْ خَشِيَ رَبَّهُ އެއުރެންގެ ވެރިރަސްކަލާނގެ حضرة ގައި، އެއުރެންގެ ޖަޒާއަކީ، އެތާނގެ ދަށުން ކޯރުތައް ހިނގަހިނގާ ހުންނަ عدن އެވެ ކިއުނު ސުވަރުގެތަކެވެ. އެތާނގައި އެއުރެން އަބަދަށް ދެމިތިބެނިވިގޮތުގައެވެ. اللَّه އެއުރެންނަށް ރުހިވޮޑިގެންވެތެވެ. އަދި އެއުރެން އެކަލާނގެ (ދެއްވި نعمة) އަށް ރުހިގެންވެތެވެ. އެ نعمة ލިބޭހުށީ، އެމީހާގެ ވެރިރަސްކަލާނގެއަށް ބިރުވެތިވި މީހަކަށެވެ.


Roadha hifumun hashigan'dah anna heyo badhaluthah ingeytha?\nރިޕޯޓު - ރޯދަ އާއި ސިއްހަތު\nރޯދަ ހިފުމުން ހަށިގަނޑަށް އަންނަ ހެޔޮ ބަދަލުތައް އިނގޭތަ؟\nރޯދަ ހިފުމުން ހަށިގަނޑުގެ ދިފާއީ ނިޒާމް ވަރުގަދަވޭ\nހަށިގަނޑު ތޯހިރު ވެގެންދޭ\nކ. މާލެ7މެއި 2019 | އަންގާރަ 09:48 6,006\nމީހުންތަކެއް މިސްކިތުގައި ރޯދަ ވީއްލަނީ - އަޝްވާ ފަހީމް\nރޯދަ ހިފުމުގެ ސަބަބުން ހަށިގަނޑަށް ގިނަ ބަދަލުތަކެއް އާދެއެވެ. ރޯދައިގެ ސަބަބުން އިންސާނާގެ ޖިސްމަށް ގިނަ ގުނަ ފައިދާތަކެއް ލިބޭކަމަށް އިއްތިފާގުވާ އިރު، މި ލިޔުމުގައި މި ބަލާލަނީ ރަމަޟާން މަހުގެ ތިރީސް ދުވަސް ރޯދަ ހިފުމުގެ ސަބަބުން ހަށިގަނޑަށް އަންނަ ބަދަލުތަކަށެވެ.\nޑީޓޮކްސިފިކޭޝަން ސްޓޭޖް އެކެއް (ފުރަތަމަ ދުވަހާއި ދެވަނަ ދުވަސް)\nރޯދަ ހިފާ ފުރަތަމަ ދުވަހު ލޭގައި ހުންނަ ހަކުރުގެ މިންވަރު ދަށްވެގެން ދެއެވެ. މީގެ ސަބަބުން ހިތުގެ ވިންދު ޖެހުން މަޑުވެ، ލޭގެ ޕްރެޝަރު ދަށަށް ދެއެވެ. ހަށިގަނޑުގެ މަސްތަކުން ގްލައިކޯޖެން އަންދަން ފެށުމާ އެކު ކޮންމެވެސް ވަރެއްގެ ވަރުބަލިކަމެއް އިހުސާސް ވާން ފަށާނެއެވެ. މިއީ ޑިޓޮކްސްވުމުގެ ފުރަތަމަ އަދި އެންމެ އުނދަގޫ މަރުހަލާއެވެ. މި މަރުހަލާގައި ބޮލުގައި ރިއްސުމާއި، ބޯއަނބުރައި މޭ ނުބައި ކުރާ ގޮތް ވުމާއި، އަނގައިން ނުބައި ވަސް ދުވުން އަދި ދޫ ކަނޑައިގެން ދިޔުމަކީ އާންމު ކަމެކެވެ. ރޯދަ ހިފާ މީހާއަށް ބަނޑުހައި ހޫނުކަން އެންމެ ބޮޑަށް އިހުސާސް ވާނީ ވެސް މި ދެ ދުވަހުގެ މުއްދަތުގައެވެ.\nޑީޓޮކްސިފިކޭޝަން ސްޓޭޖް ދޭއް (ތިންވަނަ ދުވަހާއި ހަތްވަނަ ދުވަހާ ދެމެދު)\nހަށިގަނޑުގެ ތެރޭގައި ހުންނަ ސަރުބީތައް ގްލައިކެރޯލް އުފައްދުމަށް ބޭނުން ކުރުމަށް ފަހު، މީހާގެ ހަށިގަނޑަށް ބޭނުންވާ ގްލުކޯޒް އޭގެން އުފައްދަން ފަށައެވެ. މި މަރުހަލާގައި ގައިން ބޭރުކުރާ ބޭކާރު ތެލުގެ ސަބަބުން މީހާގެ ހަނގަނޑު ތެޔޮވުން އެކަށީގެންވެއެވެ. އާންމުގޮތެއްގައި ހަމުގެ މައްސަލަ ނުހުންނަ މީހުންގެ ހަމުގައި ވެސް ބިހި ނެގުމަކީ ވެދާނެ ކަމެކެވެ. މިއީ ހަށިގަނޑުން ރޯދަ ހިފަމުން އަންނަކަން ބަލައިގަންނަ މަރުހަލާއެވެ. މިކަމުގެ ސަބަބުން މީހާގެ ހަޖަމުގެ ނިޒާމަށް ބޭނުންވާ ލުއިތައް ލިބި، އެތެރެހަށި ސާފުކުރުމަށާއި ހީލްވުމަށް ވަގުތު ލިބެއެވެ. ދިފާއީ ނިޒާމުގެ މަސައްކަތް އިތުރުވެ، ވައިޓް ބްލަޑް ސެލް އުފައްދަން ފަށައެވެ. ބައެއް ފަހަރު ފުއްޕާމެއަށް ތަދުވުން އެކަށީގެންވެއެވެ. މިއީ ފުއްޕާމެއާއި އެތެރެހަށި ސާފުކުރުމުގެ ނިޒާމުގައި ހިމެނޭ ގުނަވަންތައް ރަނގަޅުވަމުން ދިޔުމާ ގުޅިގެންވާ ކަމެކެވެ. މި މަރުހަލާގައި ގޮހޮރުގައި ހުންނަ ނޭދެވޭ ތަކެތި ހަށިގަނޑުން ބޭރުކުރަން ފަށައެވެ.\nޑީޓޮކްސިފިކޭޝަން ސްޓޭޖް ތިނެއް (އަށްވަނަ ދުވަހާއި ފަނަރަވަނަ ދުވަހާ ދެމެދު)\nމި މަރުހަލާގައި ހަށިގަނޑު ރޯދަ ހިފުމަށް ރަނގަޅަށް އަހުލުވެރިވެފައިވާ އިރު، އިތުރު ހަކަތައާއި އެކު މީހާގެ ހާލު ރަނގަޅުވެއެވެ. ނަމަވެސް ފަހަރުގައި ކުރިން ލިބިފައި ހުރި ބައެއް އަނިޔާތަކަށް ތަދުވުމުގެ ފުރުސަތު ބޮޑުވެއެވެ. މިހެން ދިމާވަނީ ރޯދަ ހިފުމުން ހަށިގަނޑުގެ ހީލިން ބާރު އިތުރުވުމާއި ގުޅިގެންނެވެ. މިސާލަކަށް ދިހަ އަހަރު ކުރިން އަތް ބިންދައިގެން ގޮސްފައިވާ ނަމަ، އެތަނުގެ ވަށައި ސްކާ ޓިޝޫ ހުރެއެވެ. ބިންދައިގެން ދިޔައިރު ލިބުނު ގެއްލުމަށް އެންމެ ރަނގަޅަށް ފަރުވާ ލިބިފައި ހުންނަނީ މީހާގެ ކެއިން ބުއިމުގެ އާދަތައް ހުންނަ ގޮތުންނެވެ. ނުރަނގަޅު ކާނާ ނުވަތަ ޖަންކް ފުޑްސް ކައިފިނަމަ ހީލްވުމުގެ ބާރު ދައްވެއެވެ. ހަށިގަނޑުގެ ހީލިން ބާރު އެންމެ އެދެވޭ ވަރެއްގައި ހުންނަނީ ރޯދަ ހިފުމުގެ މި މަރުހަލާގައެވެ.\nތިންވަނަ މަރުހަލާގައި ހަށިގަނޑުގެ ހަލާކުވެފައި ހުރި ޓިޝޫތައް ހޯދުމަށް ފަހު، ލިމްފޮކޭޓްސްގެ ޒަރިއްޔާއިން، ހަލާކުވެފައި ހުރި ސެލްތައް މަރާމާތުކުރާނެ މާއްދާއެއް އުފައްދައެވެ. މި ތަންތަނުގައި ރިއްސަނީ މި ތަކެތިން ހަލާކުވެފައިވާ ސަރަހައްދުގައި ހުންނަ ނާރުތައް ހިރުވުމާ ގުޅިގެންނެވެ. މި ތަދަކީ މިއީ ރަނގަޅު ތަދެކެވެ. މި މަރުހަލާގައި އަނގަ ކަނޑައިގެން ދާނަމަ ފެނަށް ލޮނުކޮޅެއް އަޅައިގެން ކޯދޮވެލާނީއެވެ.\nޑީޓޮކްސިފިކޭޝަން ސްޓޭޖް ހަތަރެއް (ސޯޅަވަނަ ދުވަހާއި ތިރީސްވަނަ ދުވަހާ ދެމެދު)\nމި މަރުހަލާގައި ރޯދައަށް ހަށިގަނޑު އެއްކޮށް ހޭނިފައި ހުންނަ އިރު، އިތުރު ހަކަތައާއި ސިކުނޑީގެ ހަމަޖެހުން ވެސް ލިބެއެވެ. ހަށިގަނޑުގެ މަރާމާތުގެ މަސައްކަތް ނިމެން ގާތްވެފައިވާ އިރު، އެތެރެހަށި އެއްކޮށްހެން ސާފު ވާނެއެވެ. އެތެރެހަށީގައި ހުރި ނޭދެވޭ މާއްދާތައް ނެތި ދިޔުމާ ގުޅިގެން މި މުއްދަތުގައި މީހާގެ ސިއްހީ ހާލާތު ހުންނަނީ އެންމެ އެދެވިގެންވާ ވަރުގައެވެ. ރޯދައިގެ ސަބަބުން މީހާގެ ސިކުނޑި ތަނަވަސްވެ ތޫނުފިލިކަން ވެސް އިތުރުވެގެން ދާނެއެވެ.


އެންޑްރޮއިޑް އެޕްތަކުގައި ނުރައްކާތެރި ބަގްތަކެއް، ސަމާލުވޭ! - Tech News Maldives\nއެންޑްރޮއިޑް އެޕްތަކުގައި ނުރައްކާތެރި ބަގްތަކެއް، ސަމާލުވޭ!\nއަޙްމަދު ދާއޫދު • 30 މޭ 2022\nއެންޑްރޮއިޑް ފޯނާއި، ޓެބްލެޓްފަދަ ޑިވައިސްތަކުގެ ސިސްޓަމް އެޕްތަކުގެ ތެރެއިން ބައެއް އެޕްތަކުން ހައި ސެވިރިޓީގެ ހަތަރު ވަލްނަރެބިލިޓީއެއް ފެނިފައިވާ ކަމަށް މައިކްރޯސޮފްޓްގެ ޑިވެލޮޕަރުންގެ ޓީމަކުން ހާމަކޮށްފި އެވެ.\nމިއީ ޑިވައިސްގެ ވެރިފަރާތުގެ މުހިންމު މައުލޫމާތު ތަކެއް ހެކަރުންނަށް ހޯދޭނެ ފުރުޞަތެއް ފަހިކޮށްދޭ ފަދަ ނުރައްކާތެރި ބަގެއްކަމަށް އެޓީމުން ވަނީ ބުނެފައެވެ.\nމިހާރު އިސްރާއީލުގެ ޑިވެލޮޕަރުން އެމްސީއީ ސިސްޓަމްސް އިން މިމައްސަލަ ހައްލުކޮށްފައިވާއިރު، މި މައްސަލަތަކުގެ ސަބަބުން ތެރެޓް އެކްޓަރުންނަށް ރިމޯޓް ނުވަތަ ލޯކަލް ހަމަލާތައް އެފަދަ ޑިވައިސްތަކަށް ދިނުމުގެ ފުރުސަތު އޮންނާނެއެވެ. އޭގެއިތުރުން ސިސްޓަމަށް އެކްސެސްވެ ޕާސަނަލް މައުލޫމާތު ހޯދުމަށް ވެކްޓަރެއްގެ ގޮތުގައި މި ބަގްތައް ބޭނުންކުރެވިދާނެ އެވެ.\n"މި ދުވަސްވަރު ގިނަ އެންޑްރޮއިޑް ޑިވައިސްތަކަށް އަންނަ ޕްރީ އިންސްޓޯލް ނުވަތަ ޑިފޯލްޓް އެޕްލިކޭޝަންތަކުގެ ތެރެއިން ގިނަ އެޕްލިކޭޝަންތަކުގައި ވާ ފަދައިން، އެއަށް އަސަރުކުރާ ބައެއް އެޕްތައް ޑިވައިސްއަށް ރޫޓް އެކްސެސް ނުލިބި ފުރިހަމައަށް އަންއިންސްޓޯލް ނުވަތަ ޑިސެބިލް ނުކުރެވޭނެ،" މައިކްރޮސޮފްޓް 365 ޑިފެންޑަރ ރިސާޗް ޓީމުން ހުކުރު ދުވަހު ޝާއިއުކުރި ރިޕޯޓެއްގައި ބުނެފައިވެއެވެ.\nކޮމާންޑް އިންޖެކްޝަން ޕްރޫފް އޮފް ކޮންސެޕްޓް (ޕީއޯސީ) އެކްސްޕްލޮއިޓް ކޯޑް\nމި ނާޒުކުކަންތައްތައް ހޯދައި ރިޕޯޓްކޮށްފައިވަނީ 2021 ވަނަ އަހަރުގެ ސެޕްޓެމްބަރު މަހުއެވެ. ނަމަވެސް އަލަށް މިފެނުނު ކަމަށް ބުނާ ބަގުތައް ހެކަރުންގެ އެއްވެސް ބަޔަކު އަދި ބޭނުން ކުރަމުންދާ ކަމުގެ އެއްވެސް ހެއްކެއް ނެތެވެ.\nވެބްވިއު އަށް އެއްގޮތް ޖާވާސްކްރިޕްޓް ކޯޑެއް އިންޖެކްޓް ކުރުން\nއެންޑްރޮއިޑް ޑިވައިސްއަކަށް އަސަރުކުރާ މައްސަލަތައް ދެނެގަނެ އެކަންކަން ހައްލުކުރުމަށް ސެލްފް ޑައިގްނޯސްޓިކް މެކޭނިޒަމްތައް ފޯރުކޮށްދިނުމަށް ފަރުމާކޮށްފައިވާ ސުވާލު އުފެދޭ ވަލްނަރެބަލް ފްރޭމްވޯކް ބޭނުންކުރާ އެޕްތަކުގެ ފުރިހަމަ ލިސްޓެއްވެސް މައިކްރޮސޮފްޓުން ހާމަކޮށްފައެއް ނުވެ އެވެ.\nމީގެ މާނައަކީ ވެސް ފްރޭމްވޯކްގެ މަސައްކަތްތައް ކުރުމަށް އޯޑިއޯ، ކެމެރާ، ޕަވަރ، ލޮކޭޝަން، ސެންސަރ ޑޭޓާ، އަދި ސްޓޯރޭޖް ފަދަ އެކްސެސް ލިބިފައިވާ ކަމެވެ. އެ ހިދުމަތުގައި ފާހަގަކުރެވުނު މައްސަލަތަކާ އެކު މައިކްރޮސޮފްޓުން ބުނީ ހަމަލާދޭ ފަރާތަކަށް ޕަރސިސްޓެންޓް ބެކްޑޯރސް އިންޕްލާންޓްކޮށް ކޮންޓްރޯލް ނަގަން ހުއްދަ ދެވޭނެ ކަމަށެވެ.\nމި އަސަރު ކުރި ބައެއް އެޕްތަކަކީ ޓެލަސް، އޭޓީ އެންޑް ޓީ، ރޮޖާސް، ފްރީޑަމް މޮބައިލް، އަދި ބެލް ކެނެޑާ ފަދަ ބައިނަލްއަގްވާމީ ބޮޑެތި މޯބައިލް ހިދުމަތްދޭ ކުންފުނިތަކުންއުފައްދާފައިވާ ނުވަތަ އެފަދަ ކުންފުނިތަކުގެ އެޕްތަކެވެ.\nއެފަދަ އެފްތަކުގެ ތެރޭގައި :\nމީގެ އިތުރުން މައިކްރޮސޮފްޓުން ލަފާދެނީ އެޕް ޕެކޭޖް "com.mce.mceiotraceagent" މޯބައިލް ފޯނު މަރާމާތުކުރާ ފިހާރަތަކުން އިންސްޓޯލްކޮށްފައި ހުރެދާނެ އެޕަކަށް ނުވަތަ އެޕްތަކަކަށް ސަމާލުކަންދީ، ފެނިއްޖެނަމަ ފޯނުތަކުން އަން އިންސްޓޯލް ކުރުމަށެވެ.\nފޯނު ޕްރޮވައިޑަރުން ޕްރީ އިންސްޓޯލް ކުރި ނަމަވެސް ގޫގުލް ޕްލޭ ސްޓޯރުން ވެސް މި ސަސްސެކްޓިބަލް އެޕްތައް ލިބެން ހުރިއިރު، އެޕް ސްޓޯރފްރަންޓްގެ އޮޓޮމެޓިކް ސޭފްޓީ ޗެކްތަކުން ރައްކާތެރި އެޕްތަކެއްކަމަށް ދައްކަފާނެއެވެ.


އެމްޑީޕީގެ އަމާޒަކީ ރާއްޖެއިން ފަގީރުކަން ނައްތާލުން- ރައީސް ނަޝީދު – Maldivian Democratic Party\nއެމްޑީޕީގެ އަމާޒަކީ ރާއްޖެއިން ފަގީރުކަން ނައްތާލުން- ރައީސް ނަޝީދު\nއެމްޑީޕީގެ އަމާޒަކީ ރާއްޖެއިން ފަގީރުކަން ނައްތާލުން ކަމަށް އެމްޑީޕީގެ ރިޔާސީ ކެންޑިޑޭޓް ރައީސް މުހައްމަދު ނަޝީދު ވިދާޅުވެއްޖެއެވެ.\nބޮޑު ތިލަދުންމަތީ ވައުދުގެ ދަތުރުގައި މިރޭ ހއ. ހޯރަފުށީގައި ވާހަކަފުޅުދައްކަވަމުން ރައީސް ނަޝީދު ވިދާޅުވީ ރާއްޖޭގެ ގިނަ ރައްޔިތންނަކީ3އިރު ރަގަޅަށް ނުކައި ތިބޭ މީހުން ކަމަށާއި، ރާއްޖޭގައި ހުރި މުއްސަނދި ގުދުރަތީ ވަސީލަތްތައް ބޭނުންކޮށްގެން ރާއްޖެއިން ފަގީރުކަން ނައްތާލައްވާނޭ ކަމަށެވެ.\nމިރޭގެ ޖަލްސާގައި ރައީސް ނަޝީދު ވިދާޅުވީ އެމަނިކުފާނު ޖަލަށް ފޮނުވައިފި ނަމަ މާ ފަސޭހައިން ސަރުކާރު ވައްޓާލާނޭ ކަމަށާއި، “މެޓާއިން ކަރުދާސް ވަކިކުރާހާ ފަސޭހައިން ސަރުކާރުވައްޓާލާނަން”، ކަމަށެވެ. އަދި އެމަނކިފާނަށް ޖަލުގައި ނުދޭ އަދަބެއް ނެތް ކަމަށް ވެސް ރައީސް ނަޝީދު ވިދާޅުވިއެވެ.\nބަޖެޓްގެ ވާހަކަދައްކަވަމުން ރައީސް ނަޝީދު ވިދާޅުވީ ބަޖެޓް ސަޕޯޓްގެ ގޮތުގައި އެއްވެސް ގައުމަކުން ލޯނެއް ނުދޭނޭ ކަމަށާއި، ލޯނުދިނަސް ދޭނީ ކޮންމެވެސް ޕްރޮޖެކްޓަކަށް ކަމަށެވެ. އަދި ރަށްރަށުގައި ނަރުދަމާ ފަދަ ވަސީލަތްތައް ގާއިމްކުރުމަށް ކަމަށް ބުނެ ލޯނު ނަގާ ކަމަށް ބަޖެޓްގައި ޖަހާފައިވާއިރު އެލޯނު ނަގަނީ ކޮންއިރަކު ކޮންތާކުން ކަން އެނގެން ނެތް ކަމަށް ވެސް ރައީސް ނަޝީދު ވިދާޅުވިއެވެ. އެމަނިކުފާނު ވިދާޅުވީ ބަޖެޓަކީ ބާޣީ ބަޖެޓެއް ކަމަށާއި، އެއީ ޝައްކެއް ވެސް އޮތް ކަމެއް ނޫން ކަމަށެވެ. އަދި ބާޣީ ބަޖެޓުން ފެންނަން އޮތީ ބާޣީންގެ އޮރިޔާން ކަމަށް ވެސް އެމަނިކުފާނު މިރޭ ވިދާޅުވިއެވެ.\nބާޣީންނަށް އެމީހުން ކުރަން އެއުޅެނީ ކީއްކަން ވެސް ނޭގޭ ކަމަށާއި، ތަރައްގީގެ އިލްމެއް ވެސް ހިލްމެއް ވެސް ބާޣިންގެ ނެތް ކަމަށް ވެސް މިރޭގެ ޖަލްސާގައި ރައީސް ނަޝީދު ވިދާޅުވިއެވެ. އަދި ހޯރަފުށީގެ ތަރައްގީ އަކީ އެމްޑީޕީގެ އުއްމީދެއް ކަމަށާއި، އެމްޑީޕީން މަސައްކަތްކުރަމުން މިދަނީ ހޯރަފުއްޓާއި، މުޅި ރާއްޖެއަށް ތަރައްގީ ހޯދައި، ރާއްޖެ ބަދަލުކޮށް މުޅިން އެހެން ދިވެހިރާއްޖެއެއް ހޯދުމަށް ކަމަށް އެމަނިކުފާނުވިދާޅުވިއެވެ.\nޖީއެމްއާރު އަތުން އިބްރާހީމް ނާސިރު އިންޓަރނޭޝަނަލް އެއަރޕޯޓް ރޭ މެންދަމު ނަގާފައިވާތީ އެކަމާ ގުޅޭ ގޮތުން ވާހަކަދައްކަވަމުން ރައީސް ނަޝީދު ވިދާޅުވީ ރޭގައި ފެނުނީ ވަރަށް ހުތުރު މަންޒަރެއް ކަމަށެވެ. އަދި ދުނިޔޭގެ އެންމެ ބޮޑު އެއް ބާރާ ކުޅުނީމާ އޭގެ ލޮޓި ލިބޭނޭ ކަމަށާއި، އެނބުރި ފަހަތުން އައިސް ޖަހާނޭ ކަމަށް ވެސް އެމަނިކުފާނު ވިދާޅުވިއެވެ.\nއެންމެ އުތުރުގެ3އަތޮޅަށް އެމްޑީޕީން ކުރާ ދަތުރުގައި 44 ރަށަށް ޒިޔާރަތްކުރާ އިރު، އެއީ ރާއްޖޭގެ އާބާދީގެ 20 ޕަސެންޓް ކަމަށްވާ 52000 އަށްވުރެ ގިނަ މީހުންގެ މައްޗަށް އެކުލެވިގެންވާ ސަރަހައްދެއް ކަމަށާއި، އެ3އަތޮޅުގެ ހުރިހާ ގެއަކަށް ހެން ވަދެވި، އެންމެނާ ބައްދަލުވާއިރު މި ރާއްޖޭގައި ވާނުވާ އެމަނިކުފާނަށް އެނގިވަޑައިގަންނަވާ ކަމަށާއި، 2013 ވަނަ އަހަރު އިންތިޚާބެއް ބާއްވައިފިނަމަ އެމްޑީޕީން އެ އިންތިޚާބު ކާމިޔާބުކުރާ މަންޒަރު ކަމަށެވެ. އަދި ރިޔާސީ އިންތިޚާބުގެ ފުރަތަމަ ބުރުން ކިހިލި ޖަހައިގެން ސިޔާސީ ވާދަވެރިން ބަލިކުރައްވާނޭ ކަމަށް ވެސް އެމަނިކުފާނު ވިދާޅުވިއެވެ.


COVID19: India In 1 Dhuvahun 1000 Ah Vureh Gina Maru – adduLIVE\nއިންޑިއާ އިން އެއް ދުވަހުން 1000 އަށް ވުރެ ގިނަ މަރު\nAug 28, 2020, 11:43 ހަސަން ރަޝީދު\nއިންޑިއާ އިން މިދިޔަ 24 ގަޑިއިރުތެރޭގައި އެކަނި 1،000 އަށް ވުރެ ގިނަ މީހުން ކޮވިޑް-19 ގައި މަރުވެެފައިވާ ކަމަށް އެ ގައުމުގެ ހެލްތު މިނިސްޓްރީން ބުނެފިއެވެ.\nއިންޑިއާގެ ހެލްތު މިނިސްޓްރީން ބުނިގޮތުގައި މިދިޔަ 24 ގަޑިއިރުތެރޭ އެކަނި އެގައުމުން ވަނީ 77،266 މީހުން ބައްޔަށް ޕޮޒިޓިވްވެ، 1057 މީހުން މަރުވެފައެވެ. އިއްޔެ އަކީ އެއް ދުވަސްތެރޭ އިންޑިއާ އިން އެންމެ ގިނަ އަދަދަކަށް މީހުން މި ބައްޔަށް ޕޮޒިޓިވްވި ދުވަހެވެ.\nމި އަދަދުތަކާއެކު އިންޑިއާ އިން މި ބައްޔަށް ޕޮޒިޓިވްވި މީހުންގެ ޖުމްލަ އަދަދު މިހާރު ވަނީ 3.3 މިލިއަނަށް ވުރެ މައްޗަށް އަރާފައެވެ. އަދި މި ބަލީގައި މަރުވި މީހުންގެ އަދަދު މިހާރު ވަނީ 61،000 އަށް ވުރެ މައްޗަށް އަރާފައެވެ.\nއިންޑިއާ އަކީ މުޅި ދުނިޔެ އިން ވެސް ތިންވަނަ އަށް އެންމެ ގިނަ މީހުން މި ބައްޔަށް ޕޮޒިޓިވްވި ގައުމަށެވެ. ދެވަނަ އަށް އެންމެ ގިނަ މީހުން މި ބައްޔަށް ޕޮޒިޓިވްވީ ބްރެޒިލް އިން ކަމަށްވާއިރު، މި ބައްޔަށް އެންމެ ގިނަ މީހުން ޕޮޒިޓިވް ވެފައިވަނީ އެމެރިކާ އިންނެވެ.


Lily Fihaara Aa Ihusaan Fihaara Ah Dhiya Meehun Hoadhanee\nލިލީ ފިހާރައާ އިހުސާން ފިހާރައަށް ދިޔަ މީހުން ހޯދަނީ\nބާޒާރު މަތީގައި ހުންނަ ލިލީ ފިހާރަ --\nކޮވިޑް19 އާ ގުޅިގެން ބާޒާރު މަތީގައި ހުންނަ ލިލީ ފިހާރައާ މާފަންނު އިހުސާން ފިހާރައަށް ދިޔަ މީހުން ހޯދުމުގެ މަސައްކަތް ފަށައިފިއެވެ.\nނޭޝަނަލް އިމަޖެންސީ އޮޕަރޭޝަން ސެންޓަރުން ދަރުބާރުގޭގައި މިރޭ ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން އެޗްޕީއޭގެ މެޑިކަލް އޮފިސަރު ޑރ. ފާތިމަތު ނަޒްލާ ރަފީގު ވިދާޅުވީ މިއަދު މާލެއިން ޕޮޒިޓިވްވި މީހުންގެ ތެރޭގައި މި ބަލި މީގެ ކުރިން ޖެހިފައިވާ މީހުންނާއި ކޮންޓެކްޓު ވެފައިވާ މީހުން އެބަތިބި ކަމަށެވެ. އެގޮތުން މިއަދު މެންދުރު ފަހު ފަހުން އިއުލާންކުރި ކޭސްތަކުގެ ތެރެއިން 61 ނަންބަރު ކޭސް އަކީ ކޭސް ނަންބަރު 36 އާ ގުޅުންހުރި ކޮންޓެކްޓެއް ކަމަށް ނަޒްލާ ވިދާޅުވިއެވެ. އަދި ކޭސް ނަންބަރު 62 އާއި 63 އަދި 64 އަކީ ކޭސް ނަންބަރު 28 އާ ކޮންޓެކްޓްވެފައި ހުރި ކޭސްތަކެއް ކަމަށް ޑރ. ނަޒްލާ ވިދާޅުވިއެވެ. މީގެ އިތުރުން ކޭސް ނަންބަރު 65 އާ 66 އަދި 67 އަކީ ކޭސް ނަންބަރު 29 އާ ގުޅުން ހުރި މީހުން ކަމަށް ޑރ. ނަޒްލާ ވިދާޅުވިއެވެ.\nނަޒްލާ ވިދާޅުވީ ކޭސް ނަންބަރު 55 އަކީ ބާޒަރު މަތީގައި ހުންނަ ލިލީގެ މުވައްޒަފެއް ކަމަށާއި އޭނާއަކީ ޑެލިވަރީގައި އުޅުނު މީހެއް ކަމަށެވެ. މީގެ އިތުރުން މާފަންނުގައި ހުންނަ އިހުސާން ފިހާރައިގެ ދެ މުވައްޒަފަކު ހިމެނޭތީ މި މަހުގެ 15ވަނަ ދުވަހުން ފެށިގެން 17ވަނަ ދުވަހަށް މާފަންނު އިހުސާން ފިހާރައަށް ގޮސްފައިވާ މީހުން އެޗްޕީއޭ އަށް އަންގައި ދެއްވުން އެދޭ ކަމަށް ޑރ. ނަޒްލާ ވިދާޅުވިއެވެ.\n"މިއީ އިހްސާން ފިހާރައާއި ގުޅިފައިވާ ކޭސް. މި ކޭސްތަކާއި ގުޅިގެން އަޅުގަނޑުމެން ހޯދި މަޢުލޫމާތު ތަކުން އެނގުނު ގޮތުގައި މި މީހުން މަސައްކަތް ކުރަނީ ޑެލިވަރީގަ. އަދި މާފަންނު އިހުސާނން ފިހާރައިގައިވެސް މަސައްކަތް ކޮށްފައިވޭ. އެހެންކަމުން 15، 16 އަދި 17 ވަނަ ދުވަހު މާފަންނު އިހުސާން ފިހާރައަށް ދިޔަ މީހުން އަޅުގަނޑުމެންނަށް އަންގާލަދެއްވުން އެދެން." ޑރ. ނަޒްލާ ވިދާޅުވިއެވެ.\nޑރ. ނަޒްލާ ވިދާޅުވީ ކޮވިޑް19 މާލެއިން ފެނިފައިވުމާއި ގުޅިގެން، މާލެ ސިޓީ ލޮކްޑައުން ކުރުމާއި އެކު މި ބައްޔަށް ޕޮޒިޓިވްވާ މީހުންގެ އަދަދު މަދުވަމުން އަންނަކަން ފާހަގަކުރެވިފައިވާ ކަމަށެވެ.


SunOnline: Covid facility in veynaai kekulhumuge adu, Ethah mareh!\nކޮވިޑް ފެސިލިޓީއިން ވޭނާއި ކެކުޅުމުގެ އަޑު، އެތައް މަރެއް!\nފާތިމަތު ސައީދު 25 May 2021, 09:52\nހުޅުމާލޭ މެޑިކަލް ފެސިލިޓީ: އެ ފެސިލިޓީގައި ކޮވިޑަށް ފަރުވާ ހޯދަމުން އަންނަ ގިނަ ބަޔަކު އަންނަނީ މަރުވަމުން --- ފޮޓޯ: ޕީއެސްއެމް\nޖަލެއް ގޮތަށް މީހުން ސިފަކުރާ ހުޅުމާލޭ ކޮވިޑް ފެސިލިޓީގައި ބަންދުވެފައި ވޭނުގައި އެ ތިބީ ކޮންމެވެސް މީހެއްގެ މަންމަ ބައްޕަ ނުވަތަ އާއިލާގެ އެހެން ގާތްމީހެކެވެ. އެތަނުގައި ގާތް ތިމާގެ މީހުން ބައިތިއްބާފައި އައިސް ގޭގައި ނިދާލެވޭނެ ހަމަ އެކަކުވެސް ނެތެވެ. އެތަނަށް ގެންދިޔުމަށް ފަހު އެމީހެއްގެ އާއިލާގެ މީހެއްގެ ހާލެއް އެނގެނީކީ ނޫނެވެ. ގުޅޭނެ ގޮތެއް ނެތެވެ. ލޮލަށް ފެންނާނެ ގޮތެއް ނެތެވެ.\nމަންމައަށް ނުގުޅޭތާ ދެ ދުވަސް ތިން ދުވަސް ވެގެން ގާތްތިމާގެ މީހުންނާއި ދަރިންގެ ޝަކުވާތަކުން ސޯޝިއަލް މީޑިއާ ވަނީ ފުރިފަ އެވެ. ބައްޕަ ގެއްލިގެންނެވެ. ފޯނަށް ޖަވާބު ނުދޭތީ އެވެ. އިވޭހާވެސް އަޑަކީ މިވެނި އުމުރެއްގެ މިވެނި މީހަކު މަރުވި ވާހަކަ އެކެވެ. ގޭގައި ތިބެނީ އެއީ ތިމާގެ މަންމައަށް ނުވަތަ ގާތް ތިމާގެ މީހާއަށް ނުވޭތޯ ދުއާކޮށްލަ ކޮށްލަ އެވެ. ކުރެވޭނެ އިތުރު އެހެން އެވެސް ކަމެއް މި ހާލަތުގައި ހަމަ ނެތީ އެވެ.\nހުޅުމާލޭ މެޑިކަލް ފެސިލިޓީގައި ފަރުވާ ހޯދުމަށް ފަހު ދޫކޮށްލާފައިވާ މީހަކު "ސަން" އާ ވާހަކަ ދައްކަމުން ބުނީ އެއީ ވޭން ހުރި ހިތްދަތި ތަނެއް ކަމަށެވެ. ވޭނާއި ކެކުޅުމުގެ އަޑު އެތަނުން ކެނޑިގެން ނުދާ ކަމަށް އޭނާ ބުންޏެވެ. ބަލި މީހުން ވޭނުގައި ދުވަސްތައް ތަހައްމަލު ކުރަމުން ދާއިރު ފަރުވާ ދިނުމަށް ތިބީ ވަރަށް މަދު ސިއްހީ ހިދުމަތްތެރިން ކަމަށް އޭނާ ބުންޏެވެ.\n"މީހުންތައް މަރުވެގެން އެދަނީ ލޯ ކުރިމަތީގައި. އެއީކީ މީހަކަށް ކެއްކޮށްލަން ފަސޭހަ މަންޒަރެއް ނޫން. މީހުން ތިބެނީ ހިތްދަތިވެ ފެންކަޅިވެފައި." އޭނާ ބުންޏެވެ.\nއެ މަންޒަރުތައް ފެނި ހިތްދަތި ކަމުގައި ނޭވާ ހާސްވެގެން މީހުން މަރުވާން ދިމާވުމަކީވެސް އެކަށީގެންވާ ކަމެއް ކަމަށް ބައެއް މީހުން ފާހަގަ ކުރެ އެވެ. އެތަނުން ނުކުމެގެން އަންނަ އެއްވެސް މީހަކު އޭނާގެ ރައްޓެއްސެއްވެސް އާއިލާ މީހެއްވެސް އެތަނަށް ނުދާން ބުނެ އެވެ.\n"އަޅުގަނޑު ބުނާނެ ވާހަކައެއް ނެތް ކިރިޔާވެސް ގޮތެއް އޮތިއްޔާ އެތަނަށް އާއިލާ މީހަކު ނުފޮނުވާތި. ބައެއް މީހުން އެބަހުރި މަރުވީމަ ހަމައެކަނި އާއިލާއަށް ހަބަރުދޭން ޖެހިފައި. އެއީ ހިތްތަކަށް ކުޅަދާނަ ކަމެއް ނޫން." ސަން އާ ވާހަކަދެއްކި މީހާ ބުންޏެވެ.\nމަސް ދުވަސް ތެރޭގައި 70 އާ ގާތްކުރާ އަދަދަކަށް މީހުން މިވަނީ މަރުވެފަ އެވެ. ހަމައެކަނި އިއްޔެ 13 މީހަކު މަރުވި އެވެ. އޭގެ ތެރެއިން ގިނަ މީހުންނަކީ ހުޅުމާލޭ ކޮވިޑް ފެސިލިޓީގައި ފަރުވާ ހޯދަމުންދާ މީހުންނެވެ. މީހުން ގިނަވެ ފަރުވާ ދޭން އެތަނަށް ވައްދާނީ ކާކުތޯ ކަނޑައަޅަން ޖެހޭ ހިސާބަށް ކަންކަން ގޮސްފައިވާ ކަމަށް ޑޮކްޓަރުންވެސް ދަނީ ބުނަމުންނެވެ.\nހުޅުމާލޭ މެޑިކަލް ފެސިލިޓީ ހިންގުމާ ހަވާލުވެ ހުންނެވި ސީއީއޯ މާރިޔާ ސައީދު ވިދާޅުވި ގޮތުން އެތަނުގައި ރަނގަޅަށް ހިދުމަތް ދެވޭނެ ވަރަށް އެކަށީގެންވާ ވަރަށް ސިއްހީ މަސައްކަތްތެރިންނެއް ނެތެވެ. ތިބި ވަރަކުން ދެވުނު އެންމެ ރަނގަކަށް ހިދުމަތް ދެމުންދާ ކަމަށް އޭނާ ވިދާޅުވެ އެވެ. ބަލި މީހާއާއެކު އޭނާގެ އާއިލާގެ މީހަކަށް ޖާގަ ދެވެން ނެތީ ކޮވިޑް ބަލީގައި އެނދުމަތި ކުރަން ޖެހޭ މީހުން ގިނަވެ ޖާގަ ނެތުމުން ކަމަށް މާރިޔާ ވިދާޅުވެ އެވެ. އެތަނުގައި ތިބޭ ބަލި މީހުންގެ ހާލު އާއިލާ މީހުންނަށް ގުޅައިގެން ދެވޭ ވަރަށްވުރެ ނަރުހުންނާއި ޑޮކްޓަރުން ބިޒީ ކަން އޭނާ ފާހަގަ ކުރެއްވި އެވެ. ނަމަވެސް ވީ ވަރަކުން ގުޅައި ހާލަތު ބުނެދެމުން ދާ ކަމަށް އޭނާ ވިދާޅުވި އެވެ.\nއޭގެ ފަހުން އެޗްއީއޯސީއިން ވަނީ އާއިލާ މީހުން ގުޅުމަށް ހާއްސަ ނަމްބަރެއް ކަނޑައަޅާފަ އެވެ. އެހެންނަމަވެސް މިހާރުވެސް އެ ނަމްބަރަށް ގުޅައިގެން ފޯނު ނުނަގާ ކަމުގެ ޝަކުވާ އިންތިހާއަށް ބޮޑެވެ.\nއެތަނުގައި އެހާ ވޭން ހުރިއިރު އެތަނުގައި ތިބޭ މީހުންނަށް ސައިކޯ ސޯޝަލް ސަޕޯޓް ދިނުމަށް ޖެންޑާ މިނިސްޓްރީއިން ބަޔަކު ހަމަޖައްސާފައިވާ ކަމަށް އެޗްއީއޯސީގެ ތަރުޖަމާނު މަބްރޫކް އަޒީޒު ވިދާޅުވި ނަމަވެސް އެކަށީގެން ސައިކޯ ސޯޝިއަލް ސަޕޯޓެއް އެތަނުގައި ނުދޭ ކަމަށް ސަން އާ ވާހަކަދެއްކި މީހާ ބުންޏެވެ.\nއެއީ ހާސްކަން ބޮޑު ޖަލެއް\n"އެއީ ޖަލެއް. ވައި ދައުރު ނުވާ. ބޭރު ނުފެންނަ ގޮތަށް ހަދާފައި ހުރި ތަނެއް. ކޮވިޑް ފަދަ ބައްޔެއްގައި ފަރުވާއަށް ދޭ ބޭހުގެ އިތުރުން ވައި ދައުރުވުމާއި ތާޒާ ވައި ލިބުމަކީ މުހިންމު ކަމެއް. އެއީ ކޮވިޑަށް ފަރުވާދޭން އެކަށީގެންވާ ތަނެއް ނޫން." މިދިއަ އަހަރު ކޮވިޑް ޖެހިގެން ހުޅުމާލޭ މެޑިކަލް ފެސިލިޓީއަށް ދިޔަ މީހަކު "ސަން" އަށް ކިޔައިދިނެވެ.\nއެތަނުގައި ހާސްކަން ބޮޑުވެ ބަލި ބޮޑުވާހެން ހީވެގެން އޭނާ ނުކުމެގެން ދިޔަ ކަމަށް ބުންޏެވެ. އެތަން އޮންނަ ގޮތް އޭނާ ކިޔައިދިން އިރު ސިފަވީ އޮޑިހަރުގެއެއް ހެންނެވެ. ޖައްސާފައި ހުންނަ މެޝިންތަކުގެ އަޑައި މީހުން ކުކުރާ އަޑުން ރަނގަޅަށް ރޭގަނޑު ނިދާ ނުލެވޭ ކަމަށް އޭނާ ބުންޏެވެ. ބޮޑު ހަރަދެއްކޮށްގެން ބަލި މީހުންނަށް ފަރުވާ ދޭން ހަދާފައި ހުރީ އަގާ ނުބައްދަލު ދަށް ފެންވަރެއްގެ ތަނެއް ކަމަށް އޭނާ ބުންޏެވެ.\nމި ހަފްތާގެ ތެރޭގައި ސޯޝިއަލް މީޑިއާގައި ދައުރުވި ފޮޓޯއަކުން ފެންނަނީ އެތަނުގެ އަތް ދޮންނަ ތަށީގައި ފެން ނުހިނދި ޗަކަ ފެން ގަނޑެއް ހުއްޓައެވެ. ފެސިލިޓީއާ ހަވާލުވެ ވަޑައިގެން ހުންނެވި މާރިޔާ ވިދާޅުވި ގޮތުން އެކަލަ ފޮޓޯއަކީ އެންމެ ސިކުންތަކުންވެސް ނަގާލެވިދާނެ ފޮޓޯ އެކެވެ. އެއީ އަބަދު ހުންނަ ގޮތް ނޫން ކަމަށް އޭނާ ވިދާޅުވި އެވެ.\nނަމަވެސް އެތަނުގައި ދެ ދުވަހަކު އޮތް އެމީހާ "ސަން" އާ ވާހަކަ ދައްކަމުން ބުނީ އެތަނުގައި ހުންނާނީ ފެންވަރާ ފަޅިއަކާއި ފާހާނާ ބަރި އެއް ކަމަށެވެ. ފެންވަރަން ހަދާފައި ހުންނަ ފަޅީގައިވެސް ފެންހިންދާ ނިޒާމުގެ މައްސަލަތަކެއް ކުރިމަތިވެ ކޮންމެ ދުވަހަކުހެން އެތަނުގައި ފެންބޮޑުވާ ކަމަށް އޭނާ ބުންޏެވެ.\n"އެތަނަކީ ޑްރައިނިން ސިސްޓަމް މާ ރަނގަޅަށް ހަދާފައި ހުރި ތަނެއް ނޫން. އެކަމުގެ ސަބަބުން ތަން ނުތާހިރުވެ ބެކްޓީރިއާއަށްވެސް މަގުފަހިވާނެ." ސަން އާ ވާހަކަ ދެއްކި މީހާ ބުންޏެވެ.\nމިދިޔަ އަހަރުގެ ސެޕްޓެމްބަރު މަހު ކޮވިޑަށް ޕޮޒިޓވްވެގެން ހުޅުމާލޭ މެޑިކަލް ފެސިލިޓީގައި ދުވަސްތަކެއް ހޭދަ ކުރި އަލީ އާޒިމް ނަމަކަށް ކިޔާ މީހަކު އޭނާގެ ފޭސްބުކް ގައި ލިޔުނު ޕޯސްޓެއްގައި ބުނެފައިވަނީ ހުޅުމާލޭ ފެސިލިޓީއަކީ ވަރަށްވެސް ބަންދު ބޮޑު އެކަށީގެންވާ ވަޔާއި އަވި ލިބޭ ފަދައިން ފަރުމާކޮށްފައިވާ ތަނެއް ނޫން ކަމަށެވެ.\n"އެތާންގައި ވަރަށްވެސް ހާސްކަން ބޮޑު. ކައިރީގައި ތިބޭ ބަލި މީހުންގެ ވޭނާއި ކެކުޅުމާއި އޮންލައިން ހަބަރުތަކުން ލިބޭ މައުލޫމާތު މީހާއަށް ލިބޭ ހާސްކަމާއި ނަފްސާނީ ބަލި އިންތިހާއަށް ބޮޑު. ކޮރޯނާއިން އަޅުގަނޑަށް ވީވަރަށްވުރެއް އެތަނަށް ގެންގޮސްގެން ނަފްސާނީ ގޮތުން އަޅުގަނޑަށްވެސް ލިބުނު ގެއްލުން އެތައް ގުނައަކަށް ބޮޑުކަމުގައި ދަންނަވަން ޖެހޭ." އަލީ އާޒިމް ބުނެފައިވެ އެވެ.\nއޭނާ އެދިފައިވަނީ ދުވަސްވީ މައިންބަފައިން އެކަނި މާއެކަނި ފެސިލިޓީއަށް ނުފޮނުވުމަށެވެ. އެހީއެއް ވެވޭ ފަދަ ގާތް މީހަކާ އެއްކޮށް ދިޔުމަށާއި ސަރުކާރުން އެ އިންތިޒާމު ހަމަޖައްސައި ދިނުމަށް އޭނާ ވަނީ އެދިފަ އެވެ.\nޝަކުވާ މަދުކޮށްލާ އެހީއަށް ނުކުމެދީ\nމިވަގުތަކީ ސިއްހީ ހިދުމަތްތެރިންނަށް އެއްޗެހި ކިޔަންވީ ވަގުތެއް ނޫންކަން އެންމެންވެސް ދަނެ އެވެ. އެމީހުން ހިތްވަރު ކޮށްފި އެވެ. ކޮވިޑްގެ ރާޅު ރާއްޖެއަށް އެރިފަހުން އަހަރަކަށް ވުރެއް ގިނަ ދުވަސްވެފައިވާއިރު އެމަސައްކަތުގައި މެދުކެނޑުމެއް ނެތި އެމީހުން ހޭދަކުރަނީ ބުރަ ދުވަސްތަކެކެވެ. އަދި މިހާރު އިންތިހާއަށް ބުރަ އެވެ.\n"ސަން" އާ ވާހަކަ ދެއްކި ޑޮކްޓަރަކު ބުނިގޮތުން ނިދިކޮޅެއް ނުލިބި އަރާމެއް ނުލިބި 18 ގަޑިއިރުވެސް ޑިއުޓީ ކުރަންޖެހެ އެވެ. ބަލިމީހާ ވޭނުގައި އޮއްވާ ދޫކޮށް ދާކަށް ބޭނުމެއް ނުވެ އެވެ. އެންމެ ބަލީ ކާކުތޯ ބަލައި ފަރުވާ ދޭން ޖެހުމަކީ ވަރަށް ހިތްދަތިވާ ކަމެއް ކަމަށް އޭނާ ބުންޏެވެ.\n"އެންމެ ދެރަވަނީ އެއް ދުވަހަކާއި ކައިރިކައިރީގައި ގިނަ މީހުން މަރުވެގެން ދާތަން ފެންނާތީ. ލެވުނު ހިތްވަރެއް ލާފައި މަސައްކަތް ކުރިޔަސް އެއީ ހަމަ ފެންކަޅިވާ ވަގުތު ކޮޅެއް." ޑޮކްޓަރަކު ބުންޏެވެ.\nއޭނާ ބުނިގޮތުން މިވަގުތު އެންމެ ބޭނުންވަނީ އެހީތެރިކަމެވެ. އެހީވެވެން އޮތް މީހަކު މެޑިކަލް ފެސިލިޓީގައި އެހީތެރިކަމުގެ އަތެއް ފޯރުކޮށްދިނުމަކީ ވަރަށް އެދޭ ކަމެއް ކަމުގައި ގިނަ ޑޮކްޓަރުން ދަނީ ބުނަމުންނެވެ. ޑރ މުހައްމަދު އަލީވެސް ވިދާޅުވެފައި ވަނީ މިއީ އެކަކު އަނެކަކުގެ ބޮލުގައި އިލްޒާމު އަޅުވަންވީ ވަގުތު ނޫން ކަމަށާއި އެހީތެރިވެ ދޭންވީ ވަގުތު ކަމަށެވެ.\nއާންމު ރައްޔިތުންގެ ޝަކުވާ ހުރި ސަރުކާރާ މެދު އެވެ. ޕެންޑެމިކަށް އަހަރެއް ވެގެން ދިޔައިރު އެކަށީގެންވާ ވަސީލަތްތައް ގާއިމް ނުކުރެވުމެވެ. އެނދުތައް ފުރިގެން މީހުންނަށް ފާރުވާ ދެވޭނެ ގޮތެއް ނެތުނީ ސަރުކާރުގެ ދޯހަޅި ސިޔާސަތުގެ ސަބަބުން ކަމަށް މީހުން ދަނީ ބުނަމުންނެވެ. ގަންނަން އުޅުނު ވެންޓިލޭޓަރުތަކުން ވައްކަން ކޮށް ވެންޓިލޭޓަރުތައް ނުލިބުމެވެ. ހަލުވި މިނުގައި ކޮވިޑް ފެތުރެން ފެށުމުންވެސް ލޯކަލް ކައުންސިލް އިންތިހާބަށް ހުރިހާ ކަމެއް ދޫކޮށްލައި އެއްވާނެ ބަޔަކު އެއްވާން ދޫ ދިނުމެވެ. އެކަމުގެ ހިތި މިއަދު ފެންނަނީ ރައްޔިތުންނަށެވެ.\nސަރުކާރާއި މެދު ރައްޔިތުން ޝަކުވާ ކުރާނެ އެވެ. ރައްޔިތުން ހޮވާފައި ތިބޭ ވެރިން ޒިންމާދާރު ނުވުމުން އެވާހަކަ ދައްކާނެ އެވެ. އެވާހަކަ ނުދައްކާށެކޭވެސް ބުނެވޭކަށް ނެތެވެ. އެކަމަކުވެސް އެހީވެދޭން ނުކުންނާށެވެ. ހައިރިސްކު މީހެއް ނަމަ ރައްކާތެރި ކަމުގެ ފިޔަވަޅު އަޅައި ގޭގައި މަޑުކޮށްލާށެވެ. ގިނަގިނައިން އަތް ދޮންނާށެވެ. ރަނގަޅަށް މާސްކް އަޅާށެވެ.